text:
热度 1|
མགོ་ལོག་གཡས་ཀུན་དགའ་ཚངས་དབྱངས།
དུས་ག་ཤེད་ཅིག་ལ་ལ་དྭགས་གངས་རི་རྒྱལ་པོའི་གདུང་རྒྱུད་མངའ་རིས་ཐར་བ་རྒྱལ་མཚན་ཞུ་བ་ཁོང་འདམ་ཁོག་ཏུ་ཕེབས་ནས་འདམ་གྱི་མར་མེ་སྒྲོན་ཡག་ཏུ་བསྡད་པས་རི་དེ་མགོ་ལོག་པའི་བླ་རི་ཡིན་ཞེས་རྗེས་ཀྱི་དབུས་མཇལ་བས་ཀྱང་མཆོད་སྲོལ་འདུག་ལ་དེ་ནས་ཁོང་ཁམས་ཀྱི་རྫ་ཁོག་དང་ཁྲོམ་ཁོག་སོགས་སུ་རིམ་པར་བསྡད། དུས་ཡིན་རིང་མོའི་རྗེས་ཀྱི་སྤྱི་ལོ ༡༣༨༠ ཡས་མས་ཤིག་ལ་ཁོང་གི་རྒྱུད་པ་འབྲི་ལྷ་རྒྱལ་འབུམ་ཞེས་བན་བོན་གཉིས་ལ་དད་མཁན་དེས་དུད་ཁྱིམ་བཅུ་གཅིག་ཁྲིད་དེ་དཔལ་ཡུལ་རྫོང་ཁོངས་འབྲི་ཀླུང་སྔོན་མོའི་ཉིན་འགུ་ཁོ་ལུང་བར་གནས་བཅས། སྨད་ཀྱི་གཉན་པོ་གཡུ་རྩེའི་ལྷ་རྒྱུད་དུ་གྲགས་པའི་གཉན་རྩེའི་ཟོར་ལོ་སྤུན་བདུན་ཟེར་བའི་ཚོ་ཆུང་དེའི་བུ་མོ་ལྔ་རི་བོ་བྱ་རྐང་དང་། རོང་བཙན་ཁ་བ་དཀར་བོ། ཀ་ཐོག་སོགས་སུ་གནས་མཇལ་ལ་སོང་སྟེ་ཕྱིར་ལོག་པའི་ལམ་བར་ཁོང་དང་ཐུག་པས་དེ་ལས་གཅིག་ཆུང་མར་བསུས་ཤིང་གཞན་རྣམས་ཕ་ཡུལ་དུ་བརྫངས། ཁོང་གཉིས་ལ་བུ་གཅིག་འཁྲུངས་པ་དེ་ཤི་བས་ཕྱི་མ་དེའི་བགེགས་སེལ་སླད་གསེར་འབུམ་ཞིག་བཞེངས་པས་མིང་ལ་ཡང་ཨ་འབུམ་རྒྱལ་ཞེས་བཏགས། རྗེས་མ་དེའི་མི་རྒྱུདརེ་་གཉིས་ཤིག་གིས་ཀྱང་བུ་རེ་སྐྱེས་ཚེ་འབུམ་རེ་བཞེངས་དང་མིང་གི་མགོ་སྔ་གང་རུང་ལ་འབུམ་རེ་འཇོག་པའི་སྲོལ་ཞིག་ཀྱང་དར་ལ། ཡུལ་མགོ་ལོག་གི་རྒན་རབས་པས་མནའ་བསྐྱལ་ཚེ “ཕ་འབུམ་དུམ་པ་བཅུ་གཉིས་དཔང” ཟེར་བའང་དེ་དང་འབྲེལ་བ་ཞིག་ཡིན་འདུག།
འབྲི་ཨ་འབུམ་རྒྱལ་གྱིས་གླིང་བཟའ་མ་ཞིག་མནའ་མར་བསུས་ཀྱང་རྗེས་གླིང་རྗེ་དང་མཐུན་མིན་བྱུང་བས་མོ་རྩིས་དང་རྨི་ལམ་བརྟགས་ཏེ་རྨ་རྒྱལ་སྦོམ་རས “ཤར་ཞིང་བོའི་ཕྱོགས་སུ་བསྙེགས་པ་ན། ཇུས་ཀྱི་དོན་ཆེན་དེ་བས་འགྲུབ།” ཅེས་པ་ལྟར་མི་ཁྱིམ་ལྔ་བཅུ་དང་བཅས་རྡོ་ཁོག་ཏུ་ཡོང་སྟེ་གཞི་བཟུང་། རྗེས་གཉན་མོ་རང་གི་རེ་བ་ལྟར་ཕ་དང་མྱིང་བོ་རྣམས་ཀྱི་མཁར་གོང་ལུག་སྣ་རིང་མོ་ཡན་ཆད་དང་ཚ་ལུང་སྣ་མཁར་སུམ་མདོ་མན་ཆད་ཀྱི་ས་བཞིན་པས་སྨྲ་གྱི་ཁོ་ཁོ་ཨུ་སིའི་རི་མགུལ་དུ་རྨ་རྒྱལ་གསོལ་བའི་ལྷ་ཁང་དང་གསོལ་མཁར་བརྩིགས་པ་མ་ཟད། བོན་གྱི་ལྷ་ཁང་འགའང་རིམ་བཞིན་བཞེངས་སྟེ་འབྲི་ལྷ་རྒྱལ་གྱིས་ཇུས་བུ་ལ་སྤྲད་དེ་མཚམས་ལ་བཞུགས་ཤིང་ཆོས་སྲིད་ཀྱི་མངའ་ཐང་ཆེས་ཆར་རྒྱས། དུས་དེར་སྨྲ་གྱི་སྟོད་སྨད་བར་གསུམ་དུ་གཉན་མཁར་བ་གསུམ་གྱིས་བཟུང་ཡོད་པས་ཕྲག་དོགས་དང་དབང་བསྡུའི་དམིགས་ཡུལ་གྱི་དམག་དྲང་ན་ཡང་ཁོང་ཚོས་རྨི་རྟས་བརྟགས་པ་དང་། མ་ཚ་མོ་ཐུར་གྱིས་བྱ་བཏང་བ་སོགས་ཀྱིས་ཕྱིར་རྒོལ་ལས་རྒྱལ་ཏེ་ཆོས་སྲིད་ཀྱི་མངའ་ཐང་སྔར་ལས་རྒྱས་པ་བྱུང་། སྐབས་དེར་གཉན་མཁར་བ་གསུམ་གྱི་དམག་དཔོན་གང་དྲག་ཐམས་ཅད་ཤི་ཤོར་བས “ཁྲབ་དཀར་བརྒྱ་ཡི་རྒྱུན་ཐག་བཅད། རྨོག་དཀར་བརྒྱ་ཡི་ནང་རྗོང་བཅག།” ཅེས་པའི་དམག་ཉེས་དེ་བྱུང་བ་ཡིན་ནོ།། ཚུར་མགོ་ལེན་པར་ཡོང་བ་ལ་ཕར་མགོ་ལ་ཤོར་བས་འགུ་ལོག་གི་མིང་དེ་ཡང་མགོ་ལོག་པར་བཏགས་རབས་བཤད། འབྲི་ཨ་འབུམ་དང་གླིང་བཟའ་མ་གཉིས་ལ་ཆེ་བ་འབུམ་སྐྱབས་དང་། འབྲིང་བ་འབུམ་དགེ། ཆུང་བ་འབུམ་ཡག་གསུམ་སྐྱེས་ཏེ་ནར་སོན་སྒང་ཆེ་འབྲིང་གཉིས་ལ་ཟུར་དུ་སྦྲ་ཕུབས་པ་དང་། ཆུང་བ་ཁྱིམ་འཛིན་བྱ་འདུན་གྱི་སྐབས་ཤིག་སྟེ་ཨ་འབུམ་གཙོའི་ཁྱིམ་ཚང་ཁ་ཤས་སྔོ་ཁོག་ཏུ་རུ་བ་བྱས་ནས་བསྡད་ཡོད་སྐབས་ཤིག་ལ་རི་གཟིགས་སུ་སོང་། དེར་གཉན་པོ་གཡུ་རྩེའི་ནུབ་བྱང་གི་མཚམས་བྱིའུ་མཚོར་གཉན་སྲས་ཁྲས་ཁྱེར་བ་བསྐྱབས་པས་གཉན་སྲས་ཀྱི་མ་གཉན་མོ་ཀ་དཀར་མ་ཁོ་བསུས་བར་འབྱོར་ཞིང་འགྲོ་མི་ནུས་ཞེས་པར་མི་སྐྱོན་ཅེས་རྟ་ལ་བསྐྱོན་ཏེ་རྟ་ཁ་ཁྲིད་ནས་ལམ་ལ་ཆས། སྐབས་འགར་ས་ཐོག་ཏུ་འགྲོ་བ་དང་ལན་རེར་བར་སྣང་དུ་འཕུར་བ་ལྟ་བུའི་སྣང་བ་འགའ་བྱུང་རྗེས་ཕོ་བྲང་ཆེན་པོ་ཞིག་གི་སྒོར་འབྱོར་རྗེས་རྟ་བཏགས་ནས་ནང་དུ་ཁྲིད། གཡུ་རྩེར་མཇལ་ཞིང་གཡུ་རྩེས་ཁ་བཏགས་སྔོན་པོ་ཞིག་གནང་ཞིང་ཅི་དགོས་ཀྱི་ལན་དུགཉན་མོ་ཀ་དཀར་མས་བསླབ་པ་བཞིན་ཕྱར་ཁྲ་དང་། དབྱུག་པ། ཁྱི་མོ་སོགས་བླངས་རྗེས་ཕྱིར་མཚོ་ཁར་བསྐྱལ། ཡང་སྐབས་ཤིག་རྨི་ལམ་དུ་གཉན་པོ་གཡུ་རྩེ་ཕེབས་ནས་ནང་སྔ་མོར་ཁྱོད་ཀྱིས་མདའ་གཞུ་འཁོར་གསུམ་བཅས་སྔོ་མཚོའི་མཚོ་བར་དུ་ཐོན་པར་བྱོས།
དེར་ལྷ་གཡག་དཀར་བོ་དང་བདུད་གཡག་ནག་པོ་གཉིས་ཀྱིས་གཡུལ་བཀྱེ་རྒྱུ་ཡིན་པས་ཁྱོད་ཀྱིས་བདུད་གཡག་བསད་ནུས་ཕྱིན་བདག་གི་བུ་མོ་ཆེ་བ་སེང་ལྕམ་དང་། འབྲིང་བ་འབྲུག་སྨན། ཆུང་བ་སྦྲུལ་མཛེས་གསུམ་ལས་གཅིག་མནའ་མར་གནང་ཞེས་པ་བཞིན་ཕྱི་ཉིན་དེ་ལྟར་བྱས་ཏེ་བདུད་གཡག་ལ་མདའ་བརྒྱབས་པས་ཕམས་ཤིང་བྲག་ཀའུའི་རྩ་ནས་བུ་མོ་རྣམས་རེ་རེ་བཞིན་སེང་གེ་དང་འབྲུག་སྦྲུལ་གསུམ་གྱི་རྣམ་པར་ཡོང་བ་ལས་མཐའ་མའི་སྦྲུལ་མ་གཏོགས་མདའ་དར་གྱིས་རེག་མ་ནུས་པས་མཐར་གཉན་མོ་མེ་ཏོག་ཐོད་ཅན་བུ་འབུམ་ཡག་གི་ཆུང་མར་བསུས་ཏེ་ཕག་ལོར་བུ་གཉན་མོ་ཕག་ཐར་སྐྱེས། བུ་མོ་ཆེ་བ་ལོན་ན་མངའ་ཐང་ཆེ་བ་སྨྲ་ཤོད་མ་ལག་དྲུག་གི་མི་སྡེ་དང་ས་ཆའི་བདག་པོར་གྱུར་བ་དང་། འབྲིང་བ་ལོན་ན་མངའ་ཐང་འབྲིང་སྨྲ་མ་ལག་ལྔའི་བདག་པོ་དང་། ཆུང་བ་ལོན་ན་མངའ་ཐང་ཆུང་བ་རྡོ་འཛི་སྨྲ་གསུམ་སྟེ་སྨར་མ་ལག་གསུམ་གྱི་བདག་པོར་འོང་ཟེར་བ་བཞིན་དེ་ནས་ཡུལ་དེ་ལ་བདག་པོ་བརྒྱབས་ནས་བསྡད་པ་དང་། ཕྱིས་སུ་གཡུ་རྩེའི་གནང་བའི་ཁ་བཏགས་མདའ་དར་བྱས་པ་དང་གཉན་བཟའི་ཐོད་རྒྱན་གྱི་མེ་ཏོགས་རྣམས་ཡུན་རིང་བོར་གཡང་ཁུག་དུ་ཡོད་པ་མཐོང་རྒྱུ་ཡོད་རབས་ལབ། གཉན་མོ་ཁོང་ཆུང་མའི་ཚུལ་དུ་ཡོད་ཀྱང་ལྤགས་རིགས་མི་བནབ་ཅིང་ཤ་མི་གསོལ་བ་སོགས་གཙང་སྦྲ་ཆེ་བ་བཞུགས་གནས་ཀྱང་ནགས་ཚལ་ཕྱུག་ཅིང་ཆུ་མིག་མང་བའི་སར་དགྱེས་སྟབས་སྨྲ་ཤོད་དུ་བཞུགས་ཁང་བརྩིགས་པ་ཀླུ་མཁར་དུ་གྲགས་པ་དེ་ཡིན་ལ་དེར་གཉན་བཟའི་མཆུག་ཅེས་རྡོ་མཆུག་གི་དབྱིབས་ཅན་ཞིག་དེང་དུས་ཀྱང་བལྟ་རུ་མཆིས། གཉན་མོའི་བཀའ་བཞིན་འབུམ་ཡག་ལ་ཁྱིམ་ཐབ་འཛིན་གྲོགས་སུ་ལྡོང་བཟའ་ལྟ་མཚོ་བླངས་ཤིང་བུ་གཉན་མོ་ཕག་ཐར་ཡང་ལྡོང་བཟས་བསྐྱངས་ཏེ་ནར་སོན། སྐབས་དེར་དབྱར་ས་སྔོ་མཚོ་དང་། སྟོན་ས་ཀི་ཟིའི་ཀླུ་མཚེར། དགུན་ས་གྱི་ལུང་ཀླུ་མཁར་བྱེད་ཀྱིན་པ་དང་། དབྱར་དུས་སྔོ་མཚོར་གོང་འགབ་ནས་མཚོ་གླང་འོང་སྟེ་འབྲིར་ཞུགས་པས་སྒ་ལུ་མདོག་མི་འདྲ་བ་མང་བོ་བྱུང་བ་དང་ཉིན་ཞིག་ཡང་མཚོ་གླང་རྣམས་ཀྱིས་འབྲིར་འཁྱོས་མ་བྱས་ཏེ་ནོར་རྡང་བཅད་ཅིང་བཞོན་བྱེད་མ་བཅུག་པས་ཨ་འབུམ་ཁྲོས་ཏེ་མཚོ་གླང་ཞིག་ལ་མདའ་རྒྱབ་པས་དེ་ངུར་སྒྲ་དང་བཅས་མཚོར་མཆོང་བའི་རྗེས་འབྲིང་སྟེ་རྔ་བྲན་རྣམས་མཚོར་མཆོང་། སྐབས་དེར་སེར་བ་བབས་ཤིང་སྦྲ་ལ་ཐོག་གིས་བརྒྱབ་པ་བུ་ཕག་ཐར་གྱི་ཉལ་སར་བབས་ཀྱང་བུ་ཕག་ཐར་ལ་ཉེ་ཞོ་ཅི་ཡང་མ་བྱུང་བས་ཕག་ཐར་མིན་ཐོག་ཐར་རེད་ཅེས་གྲགས་སོ། ཉིན་ཞིག་གཉན་མོས་ཀླུ་མཁར་འདིར་ཀླུ་མང་བོ་གནས་པས་གཙང་སྦྲ་ལེགས་པོས་མཆོད་ན་ནོར་ལོངས་སྤྱོད་ཀྱི་དངོས་གྲུབ་རྒྱུན་མི་ཆད་ལ་སྔོ་མཚོའི་གཡས་སུ་མགོ་ལོག་ཁག་གསུམ་གྱི་བླ་རྡོ་ཁྱུང་གི་རྭ་བར་ཏུ་བཞག་པ་དེ་མ་ལྷུང་བར་ཏུ་ངའི་མི་རིགས་ལ་ལྷུང་བབ་མེད་ཅེས་དང་། སྔོན་ཆད་ང་ནི་རྨ་རྒྱལ་རྦོམ་རའི་བུ་ཞིག་ལ་མནའ་མར་བཞིན་ཟིན་པས་དེས་གྱོད་བྱེད་ཀྱིན་ཡོད་པས་འགྲོ་དགོས་ན་ཐང་གི། གལ་ཏེ་སེར་བ་དྲགས་པོ་འདྲ་བབས་ཏེ་སྦྲ་ནག་དང་ནོར་ཁྱུ་རླུང་གིས་འཁྱེར་བ་སོགས་ཀྱི་རྟགས་སྣ་ཚོགས་བྱུང་ན་ཡང་ཁྱོས་ང་གཏོང་མི་ཉན། དེ་ལྟར་བྱེད་ནུས་ན་འགྲོ་མི་དགོས་པ་ཞིག་འབྱུང་ཡང་སྲིད་ཅེས་གསུང་ན་ཡང་ཉིན་དེར་སྦྲ་ནག་དང་ནོར་ཁྱུ་རླུང་གིས་ཁྱེར་བ་དོ་སྣང་མ་བྱས་ཀྱང་བུ་ཕག་ཐར་རླུང་གིས་འཁྱེར་བ་འདྲ་ཞིག་བྱུང་བས་དེར་ཅིག་བསྙབ་རྩིས་བྱས་པ་ན་གཉན་མོ་རླུངས་ཀིས་ཁུར་སོང་། བུ་ཕག་ཐར་ཆར་སྐྱེས་རྗེས་ཕ་དང་མེས་པོ་གཉིས་ནས་བུ་ཕག་ཐར་ལ་རང་གིས་བརྟགས་དཔྱད་བྱོས་ལ་ཡིད་འོང་གི་ཆུང་མ་ཞིག་བསུ་རྒྱུ་ལས་ཕ་མིང་རིགས་རྒྱུད་སོགས་ལ་བལྟ་མི་དགོས་ཞེས་པ་བཞིན་རང་ཞབས་འཕས་འཛི་བཟའ་ཐར་མོ་མཚོ་གཉེན་བསླངས་ཤིང་དེ་ལས་མགོ་ལོག་ཁག་གསུམ་གྱེས་ཚུལ་ནི་ཆེ་བ་རྡོ་རྗེ་འབུམ་དང་། འབྲིང་བ་བླ་མ་ཆོས་འབུམ། འབྲིང་ཆུང་པདྨ་འབུམ། ཆུང་བ་འབུམ་ཡག་བཞི་སྐྱེས། བུ་ཆེ་བར་ཨ་འབུམ་བཟའ་བྲ་འཕྱོར་མ་ཆུང་མར་བསུས་ཤིང་ཆེན་མོའི་མདའ་ཐང་དུ་མཁར་བརྩིགས་ནས་རྡོ་རོལ་གྱི་ཤུགས་ཆེན་སྟག་མགོ་མན་ཆད་དང་གདན་ལི་མགོ་ཡན་ཆད་མཁར་རེའི་དྲུག་མཁར་རྣམས་ས་སྐལ་དུ་གནང་། འབྲིང་བ་སེར་མོ་བྱས་ཏེ་སྔར་གྱི་ཆོས་རྒྱུན་ཀ་ཐོག་ཏུ་བརྫངས་ཤིང་རྗེས་མགོ་ལོག་བླ་མ་ཆོས་འབུམ་ཟེར་བ་དེ་བྱུང་། པདྨ་འབུམ་ལ་ཁམས་བེ་རུ་ལྷ་ལྡོང་བཟའ་བསུས་ནས་འཛི་སྐའི་མྱི་ནག་ཤུག་མདའ་མན་ཆད་ལྡོང་ངའི་ལྡང་མདའ་ཡན་ཆད་ཀྱི་ས་ཆ་དང་མི་སྡེ་རྣམས་དང་ཆུ་འཕོས་གདོང་མཁར་དང་སྦྲ་བུ་ཚའི་ས་ཆ་གཏད་ནས་བཞག་པ་མཁར་མགོ་ནག་མ་ཟེར་བ་དེ་ཡིན། པདྨ་ཡག་ལ་གཉན་བཟའ་ལྷ་སྐྱིད་ཆུང་མར་བསུས་ནས་ཁྱིམ་དུ་བཞག། དེ་ལ་ལྷང་ངེའི་མཁར་དང་། གཉན་སྐོར་ཁྱིམ་ཚང་བརྒྱ། རྙི་མདའ་མན་ཆད་དང་སྟག་ཚལ་ཡན་ཆད་ཀྱི་ས་ཞིང་ཐམས་ཅད་གནང་ངོ་།།
མགོ་ལོག་ཁག་གསུམ་གྱི་རྒྱུད་པ་དེ་ཇི་ལྟར་གྱེས་ཚུལ་སྡོང་འགྲེལ་དུ་གསལ་ལ(སྡོང་འགྲེལ་ནི་གཙོ་བོ“མགོ་ལོག་གི་རིག་གནས་ལོ་རྒྱུས”ལ་གཞི་བཅོལ་བ་ཡིན།)འབུམ་ཕྱུག་རྒྱལ་ནས་ཨ་སྐྱོང་ཁང་རྒན་ཚང་དང་། དེ་ལས་ཨ་སྐྱོང་ཁང་གསར་ཚང་། ཨ་སྐྱོང་གོང་མ་ཚང་། ཨ་སྐྱོང་དཔོན་མོ་ཚང་། ཨ་སྐྱོང་སྦྲ་གསར་ཚང་བཞི་རུ་གྱེས་ཤིང་། དབང་ཆེན་འབུམ་ནས་དབང་ཆེན་ཆུ་སྟོད་སྨད་གཉིས། ཐར་བ་ནས་པད་མ་འབུམ་དཔོན་ཁག་བརྒྱད་དུ་གྱེས། དེ་ལས་ཨ་སྐྱོང་ཁང་རྒན་ཚང་ལ་ཕྱི་ཁྲི་སྡེ། ནང་སྟོང་སྡེ། ཧུ་ར་རྒྱ་སྡེ་དེ་དེ་ལྟའི་ཚོ་བའི་ཆགས་ཚུལ་ནི་རྒྱ་ངང་བ་ཨ་བཟོད་མགོན་ཚང་ལ་ཆུ་འཕོང་ཚོ་བ་བཞི་དང་། སྔོ་ཁོ་སག་ལྟོས་འབྲང་ངུ་རྣམས་ལ་ཧུ་ར་ཤོག་བཞི་དང་ཚོ་ཧུར་དགུ་སོགས་ཡོད། ཨ་སྐྱོང་ཁང་སར་ཚང་ལ་ནང་སྡེ་བཅུ་ཤོག་བཅུ་བཞི་དང་། ཕྱི་སྡེ་ཉི་ཤུ། སྟོད་ཤོག་གསུམ་དང་སྨད་ཤོག་གསུམ་སྟེ་རོང་སྡེ་ཨ་འཁྱམས་ཤོག་དྲུག་སོགས་ཡོད། ཨ་སྐྱོང་གོང་མ་ཚང་ལ་ཧུ་ར་ཤོག་ཁ་བརྒྱད་དང་། སྟོད་ཤོག་ཚོ་བཅུ། སྨད་ཤོག་ཆེན་བདུན། ཆུ་སྲིབ་ཚོ་དྲུག། རོང་སྡེ་བཞི་དང་། ཨ་སྐྱོང་དཔོན་མོ་ཚང་ལ་ཚོ་ཆེན་བཅོ་ལྔ་དང་ཚོ་ཆུང་དྲུག་ཅུ་ཡོད་པའི་ནང་སྡེ་སྟོང་རུ་ཕྱེད་དང་། ཕྱི་སྡེ་ཨ་ཚོགས། རུ་ངན་སོགས་དུད་ཚང་མང་བོ་ཡོད། དབང་ཆེན་འབུམ་ལ་དབང་ཆེན་ཆུ་སྟོད་སྨད་གཉིས་དང་། ཆུ་སྟོད་ལ་དཔོན་ཁག་གསུམ། དཔོན་ཤོག་ཆུང་བ་ལྔ། ཆུ་ཕུང་ཚོ་དྲུག། ཚོ་མ་ལག་བཅུ་གསུམ། ཡང་ལག་ཉེར་ལྔ་བཅས་ཡོད་དོ། པདྨ་འབུམ་ལ་རྡི་ནང་གོང་འགབ་གཉིས་དང་། དབང་མདའ། གྱི་ལུང་གོང་འགབ་སོགས་དཔོན་ཁག་བརྒྱད་ཡོད་པ་བཅས་སོ།།
རྩོམ་པ་པོ་ངོ་སྤྲོད་མདོར་བསྡུས། རྩོམ་པ་པོའི་མིང་མཚན་ལ་མགོ་ལོག་གཡས་ཀུན་དགའ་ཚངས་དབྱངས་དང་པུར་མིང་ལ་གངས་ཉི་ཟེར། ༡༩༧༣ ལོར་མགོ་ལོག་གཉན་པོ་གཡུ་རྩེའི་བྱང་རྒྱུད་དུ་སྐྱེས། རམ་འབྱམས་པ། ༡༩༨༦ལོ་ནས་ལུང་དཀར་དགོན་དགའ་ལྡན་ཆོས་འཕེལ་གླིང་དུ་ཚོགས་ཞུགས་བྱས། ༡༩༩༢ལོར་བླ་བྲང་བཀྲ་ཤིས་འཁྱིལ་དུ་གྲྭ་སར་སོང་། ༡༩༩༦ལོར་བླ་བྲང་བཀྲ་ཤིས་འཁྱིལ་གྱི་རྨད་བྱུང་ཐོས་བསམ་གླིང་དུ་ཞུགས་ཏེ་ཚད་མ་དང་ཕར་ཕྱིན། ཐ་སྙད་རིག་གནས་སོགས་ལ་སྦྱང་བ་བྱས། ༢༠༠༣ལོར་པེ་ཅིན་མི་རིགས་དཔེ་སྐྲུན་ཁང་གིས་ཁོའི་བརྩམས་ཆོས《རེ་སྙེག་པའི་རང་གཤིས》ཞེས་པའི་སྙན་ངག་གི་དེབ་ཅིག་པར་དུ་བསྐྲུན། 《ངའི་ཕ་ཡུལ་གྱི་སློབ་གསོ་དང་དེས་བསྐྱེད་པའི་འབྲས་བུ》ཞེས་པར༢༠༠༧ལོར་སི་ཁྲོན་རྔ་བ་མཛོད་དགེ་ནས་སྤེལ་བའི་ཆོལ་ཁ་གསུམ་ལ་ཕྱོགས་པའི་སྐབས་གསུམ་པའི་མཐུ་སྟོབས་རྡོ་རྗེའི་རྟགས་མའི་བྱ་དགའ་ཨང་གཉིས་པ་ཐོབ། དེ་ལས་གཞན《གུར་ཀུམ་ཆུན་པོ》དང་རྗེ་སྐུ་འབུམ་ཉི་འོད་རྩོམ་སྒྲིག་ཁང་སོགས་ནས་ཀྱང་བྱ་དགའ་རེ་གཉིས་ཐོབ། ༢༠༡༤ལོར་གཉན་ཚོགས་ཀྱིས་བསྒྲིགས་པའི《ཆུ་འབྲེལ་བོད་ཀྱི་ཡིག་རྙིང་ཕྱོགས་བསྒྲིགས》ཀྱི་རྩོམ་སྒྲིག་པའི་འགན་ཁུར་ཏེ་པར་བསྐྲུན་བྱས་པ་དང་། ཐེན་ཅིན་བརྙན་ཕྲིན་ཁང་དང་གཉན་ཚོགས་གཉིས་ཀྱིས་མཉམ་དུ་བསྒྲུབ་པའི“བྱ་རྒོད་རྟོགས་ཞིབ་ཀྱི་དངོས་ཟིན་གློག་བརྙན”ཕབ་བསྐྲུན་གྱི་སྐབས་ཡིག་ཟིན་པའི་འགན་ཁུར། གཉན་པོ་གཡུ་རྩེའི་སྐྱེ་ཁམས་ཁོར་ཡུག་སྲུང་སྐྱོབ་ཚོགས་པའི་ལས་གཞིའི་འགན་འཛིན་པ། གཡུ་རྩེའི་ཨུཏྤལ་ཤེས་རིག་སྒྱུ་རྩལ་དར་སྤེལ་གླིང་འཛུག་པ་པོ་དང་སྤྱིའི་འགན་འཛིན་པ་ཡིན།
ཞེས་རོང་ཆེན་ལྷ་རྒྱལ་དཔལ་གྱིས་ཀྲུང་གོ་བོད་ཀྱི་དྲ་བ་ལས་བཏུས་སོ།
藏网首页|关于我们|团队组成|大事记|网站地图|广告服务|联系我们|小黑屋|Archiver|
tibetcul.com © Copyright 2004-2017. All rights reserved |陇ICP备05000171号
战略合作伙伴:雪域数码图书馆(The Tibetan & Himalayan Library)|法律顾问:珠穆朗玛律师事务所
严禁在本站发表与国家法律相抵触言论和散播谣言
Powered by Discuz! X3.2GMT+8, 2018-1-22 12:23 , Processed in 0.296150 second(s), 22 queries .


c: text/html

text:
ཐུབ་བསྟན་ཕུན་ཚོགས།
སྤྱི་ལོ་2015ལོར་གསེར་རྟའི་མཁན་པོ་དགེ་དཔལ་ངེད་གཉིས་ངན་པ་དགུ་འཛོམས་བོད་ལུགས་ཡིན་མིན་སྐོར་ལ་རྩོད་པ་ཞིག་བྱུང་བ་རེད། སྐབས་དེར་ངས་ཁོང་ལ་ངན་པ་དགུ་འཛོམས་རྒྱ་ལུགས་ཡིན་པའི་སྐོར་བཤད་པས་དེ་ལ་དགེ་དཔལ་ངེད་ཉིས་ཀྱི་རྩོད་པ་དེ་བྱུང་བ་རེད། གཤམ་གྱི་རྩོམ་ཡིག་འདི་ནི་མཁན་དགེ་དཔལ་གྱིས་ང་ལ་དགག་པ་དང་། ངས་དེ་ལ་དགག་ལན་བྲིས་པའི་དུམ་བུ་ཞིག་རེད། །
ད་ལོ་སླར་ཡང་རྩོམ་པ་པོ་མིང་མེད་མཁན་ཞིག་གིས་ངན་པ་དགུ་འཛོམས་བོད་ལུགས་ཡིན་པའི་སྐོར་མཁན་དགེ་དཔལ་གྱི་གསུང་དེ་རྒྱབ་སྐྱོར་གྱི་ཚུལ་དུ། བཻ་དཀར་ཀྱི་ལུང་ཚིག་ཁ་ཤས་ཤིག་དྲངས་ཏེ་དེ་ལ་འགྲེལ་བཤད་མདོར་བསྡུས་ཤིག་བྱས་འདུག
ངན་པ་དགུ་འཛོམས་རྒྱ་ནག་ནས་བསྒྱུར་བ་ཡིན་པའི་སྐོར་ངས་ལོ་གཉིས་ཀྱི་སྔོན་ནས་བཤད་ཡོད་པ་དེ་ལ་ཡང་བསྐྱར་ཞིག་གཟིགས་རོགས། །
སྔོན་གྱི་རྩོམ་ཡིག་རྙིང་པ།
ཉི་མ་ནག་ཆེན་ངན་པ་དགུ་འཛོམས་དང་། །
གྱོ་ཁང་ཡན་ཀྭོང་ས་གླང་བརྟག་པ་སོགས། །
རྒྱ་ནག་ཡུལ་དུ་དོར་བའི་རྨོངས་དད་རིགས། །
བོད་ཡིག་ཡོད་ཀྱང་བོད་ཀྱི་རང་ལུགས་མིན། །
༣༽ གསེར་རྟའི་བླ་རུང་གི་རྩིས་རམས་པ་དགེ་དཔལ་ན་རེ། “ དེ་ཡང་གོང་དུ་ངན་པ་དགུ་འཛོམ་བོད་ཀྱི་མིན་པའི་རྒྱུ་མཚན་རྩིས་རིག་ཡིག་རྙིང་ལས་མ་མཐོང་བར་བཤད། དེ་ནི་ཁོང་རང་གིས་མ་མཐོང་བར་ཟད་ཀྱི་ཤིན་ཏུ་གྲགས་ཆེན་གྱི་རྩིས་ཡིག་བཙན་པོ་ཁྲི་སྲོང་ལྡེའུ་བཙན་གྱི་སྐུ་དུས་ནས་ཡོད་པའི་རྩིས་ཡིག་ཕྱིས་སུ། ཕྱི་ལོ་༡༣༤༠་ལྕགས་འབྲུག་ལོར་འཁྲུངས་པའི་ཨོ་རྒྱན་སངས་རྒྱས་གླིང་པས་གཏེར་བྱོན་དགོང་འདུས་སྐར་མཛོད་ལས། དཔྱིད་ར་སྟག་ཟླའི་ཚེས་བདུན་ཉིན་གཟའ་ཉི་མ་ནག་པོ་དང་༔ ཞེས་དང་།” ཞེས་པར།
༣༽ དེ་ལ་ཁོ་བོས་ལན་དུ། ཁྲི་སྲོང་ལྡེའུ་བཙན་སྐབས་སུ་རྒྱ་རྩིས་བོད་དུ་འགྱུར་བ་ཡོངས་གྲགས་ཀྱི་བཤད་སྲོལ་ཡོད་པ་མ་མཁྱེན་ནམ། ཞིབ་པར་མཁྱེན་འདོད་ན་སྡེ་སྲིད་སངས་རྒྱས་རྒྱ་མཚོས་མཛད་པའི་《བཻ་དཀར་》དང་། དབོན་པོ་ཀརྨ་ངེས་ལེགས་ཀྱིས་མཛད་པའི་《ཉེར་མཁོ་བུམ་བཟང་》སོགས་ལ་གཟིགས་པར་ཞུ། རྒྱ་རྩིས་འཁྲུལ་པ་ཅན་བོད་དུ་བྱུང་ཚུལ་སྐོར། དབོན་པོ་ཀརྨ་ངེས་ལེགས་ཀྱིས་མཛད་པའི་རྩིས་གཞུང་《ཉེར་མཁོ་བུམ་བཟང་》དཔལ་སྤུངས་ཤིང་སྤར་མའི་ཤོག་ངོས་༤༧པར། “དོན་དུ་བོད་དུ་མེས་ཨོག་ཚོམ། །ཡན་ལ་འཁྲུལ་པ་མེད་མོད་ཀྱང་། །དེ་སྲས་ལ་བསུས་རྒྱ་མོ་བཟས། །སྲས་གྲོངས་མེས་དང་འདུས་པ་ལས། །སྲས་པོ་འཁྲུངས་པ་ཚེ་སྤོང་བཟས། །འཕྲོག་པའི་ཡི་མུག་ལ་བརྟེན་ནས། །ས་དཔྱད་ཉམས་བཅུག་རྩིས་ཀྱི་གཞི། །ལོ་སར་ཟླ་བ་གང་ཡིན་པ། །ང་ལ་མ་འདྲི་རྒྱལ་ལ་དྲིས། །ཞེས་པའི་མདོ་སྡེ་ཀོལ་བུ་ཆུང་། །བརྩམས་ནས་ཐམས་ཅད་འཕྱུགས་བཅུག་པས། །རྗེས་སུ་བུས་མ་ངོ་ཤེས་དུས། །ལེགས་པར་བཅོས་ཀྱང་འཕྲོ་ལུས་པའི། །རྗེས་འབྲང་ཧོར་ཟླ་བཅུ་གཉིས་པ། །སྟག་ཟླར་འདོད་པ་འདི་བྱུང་ཞིང་།” །ཞེས་སོགས་ཁྲི་སྲོང་སྐབས་སུ་རྒྱ་རྩིས་བྱུང་བ་མ་ཟད་རྫུན་བཅོས་བྱས་པའི་རྒྱ་རྩིས་ཀྱང་བྱུང་ཡོད་པ་རེད། བོད་རྩིས་ནང་དུ་གཟའ་ཉི་མ་ནག་པོ་ཟེར་བ་ཞིག་མ་མཐོང་ཡང་། ཁྱོད་ཀྱིས་གསུང་པ་དེ་ཕལ་ཆེར་ཉི་ནག་ཡིན་པ་འདྲ། དེ་ལྟར་ན། དཔྱིད་ར་སྟག་ཟླའི་ཚེས་བདུན་ཉི་ནག་ཡིན་ཀྱང་དེ་ནི་རྒྱ་ནག་ནས་བསྒྱུར་བའི་རྩིས་རིག་ཡིན་པ་བོད་ཀྱི་རྩིས་དཔེ་ཐམས་ཅད་ནང་གསལ་པོར་གསུངས་ཡོད་པ་རེད། ཁྱེད་ཀྱིས་ཁུངས་སུ་དྲང་བའི་《དགོངས་འདུས་སྐར་མཛོད་》ནི། སངས་རྒྱས་གླིང་པས་རྒྱ་གར་དང་། རྒྱ་ནག །བོན་ལུགས་རྣམས་ཉ་ཉུག་ཏུ་བསྲེས་ནས་བསྒྲིགས་ཏེ། བོད་ཟླ་བཅུ་གཉིས་པ་དཔྱིད་ར་སྟག་ཟླ་འཛིན་པའི་དཔེ་ཆ་དེ། དུས་ཕྱིས་བོད་ཀྱི་ཡོངས་གྲགས་ཕུགས་མཚུར་གཉིས་སུ་གྲགས་པ་གང་གིས་ཀྱང་དང་ལེན་མེད་པའི་རྩིས་དཔེ་ཞིག་རེད། །
༤༽ གསེར་རྟའི་བླ་རུང་གི་རྩིས་རམས་པ་དགེ་དཔལ་ན་རེ། “ ཕྱི་ལོ་༡༦༨༧་མེ་ཡོས་ལོར་བརྩམས་པའི་བསྟན་བཅོས་བཻ་དཀར་གྱི་འབྱུང་རྩིས་ཚེས་རྒྱུའི་ས་བདག་སྐབས། ཉི་མ་ནག་ཆེན་ཞེས་གྲགས་པ། །ཡ་བདུད་རྡོ་རྗེ་གློག་ཕྲེང་དང་། །ས་སྲིན་འབར་མ་བྱ་བ་ལ། །བུ་ནི་རཱ་ཧུ་ལ་ཞེས་དང་། །བུ་མོ་འབྲོག་སྲིང་ཆུ་སྲིན་གདོང་། །དེ་འོག་སྟག་སྲིང་ཟོར་གདོང་དང་། །དེ་འོག་ཀོང་སྲིང་བ་ཡང་གདོང་། །ཆུང་བ་བམ་སྲིང་དྲེད་གདོང་བཞི། །དེ་ནས་རཱ་ཧུས་རི་རབ་ལ། །གཡས་བསྐོར་བམ་སྲིང་གཡོན་བསྐོར་བས། །དཔྱིད་རའི་ཚེས་བདུན་མནོལ་ཤོར་དུས། །འདི་ལ་ངན་པ་དགུ་འཛོམ་ཞེས། །འོག་རླུང་སྟེང་དང་སྟེང་རླུང་འོག །ཐད་རླུང་འཁྱུག་ཅིང་འབྱུང་ལྔ་འཁྲུག །བཙན་དུག་ལྟ་བུའི་ཉི་འཆར་ཞེས། །ཞེས་ངན་པ་དགུ་འཛོམ་ནི་ཉི་ནག་གིས་འབྲས་བུར་གསལ་བར་གསུངས་པ་དང་། ” ཞེས་པར།
༤༽ དེ་ལ་ཁོ་བོས་ལན་དུ། དེང་དུས་ལུགས་ཀྱི་བསྟན་བཅོས་རྩོམ་པ་པོ་ངོས་འཛིན་ལྟར་ན། 《བཻ་དཀར་》ནི་སྡེ་སྲིད་ཀྱིས་ཕྱོགས་བསྒྲིགས་བྱས་པ་ཞིག་རེད་མ་གཏོགས། གསར་རྩོམ་བྱས་པ་ཞིག་མ་ཡིན་པ་སུས་ཀྱང་ཤེས་སླ། འདིའི་ནང་དུ་མང་ཆེ་བ་ནི་གནའ་བོའི་བོན་ལུགས་ཀྱི་འབྱུང་རྩིས་ཡིན་པ་ད་ལྟ་པོ་ཏཱ་ལའི་དཔེ་མཛོད་དུ་བཞུགས་པའི་སྡེ་སྲིད་སངས་རྒྱས་རྒྱ་མཚོས་《བཻ་དཀར་》རྩོམ་བསྒྲིགས་བྱེད་པའི་སྐབས་སུ་དཔྱད་ཡིག་ཡིན་པར་གྲགས་པ་འདི་དག་ལ་གཟིགས་དང་། དེ་དག་ཕལ་ཆེར་བོན་གྱི་ཡིག་ཆ་བསྒྱུར་བཅོས་གང་ཡང་མ་བྱས་པ་ད་ལྟར་ཡང་བཞུགས་ཡོད་པ་འདི་དག་ཡིན་ཞིང་། 《 བཻ་དཀར་》ནང་དུ་གཙོ་བོ་བོན་གྱི་འབྱུང་རྩིས་དང་། དུས་འཁོར་སྐར་རྩིས། རྒྱ་རྩིས་རྙིང་མ་རྣམས་ཕྱོགས་བསྒྲིགས་མཛད་པ་ཡོངས་གསལ་རེད། འོན་ཀྱང་རྒྱ་རྩིས་རྙིང་མ་འདི་དག་ཁུངས་བཙུན་མ་ཡིན་པའི་ཚུལ་འཇམ་མགོན་ཀོང་སྤྲུལ་ཡོན་ཏན་རྒྱ་མཚོས《ཤེས་བྱ་ཀུན་ཁྱབ་》མི་རིགས་དཔེ་སྐྲུན་ཁང་གི་པར་མའི་ཤོག་ངོས་༢༩༩པར། “བོད་འདིར་ཐོག་མར་ཀོང་ཇོ་སྔ་ཕྱིས་རྒྱ་ནག་གི་རྩིས་གཞུང་བསྣམས་ཏེ་སྲོལ་ཕྱེས། ཕྱི་དར་ལ་ལོ་ཙཱ་བ་ཁམས་པ་ཁྲ་མོ་དང་། པཎྜི་ཏ་ཟླ་བ་ནག་པོ། ཁྱུང་ནག་ཤཱཀྱ་དར་རྒྱས་སོགས་ཀྱིས་གསལ་སྒྲོན་གྱིས་མཚོན་པའི་གཞུང་མང་པོ་བསྒྱུར་བཤད་མཛད། སྔ་འགྱུར་རྣམས་ཀོང་ཇོ་ཕྱི་མས་བསྐོར་མགོ་བསྒྱུར་བ་དང་། འགའ་ཞིག་བོད་བསོད་ནམས་དམན་ཞིང་། རྒྱ་ནག་གི་མི་ཞེ་གནག་པས་གནད་གསང་གི་སྐོར་མགོ་རྣམས་སྤས་པ། མིན་པ་ལ་ཡིན་པར་བཟུང་། རང་བཟོའི་རིགས་པ་གསེར་དུ་རློམས། སྙིང་པོའི་འབྲས་བུས་སྟོངས་པའི་བཤད་ཡམས་ལོ་མ་མང་པོས་ཤིན་ཏུ་བསླད་ཆེ་བར་རྒྱ་ནག་དངོས་དང་མཐུན་པའི་གཞུང་མ་མཆིས།” ཞེས་རྒྱ་རྩིས་རྙིང་མའི་ནང་དུ་རྩིས་རྫུན་ཡོད་པ་ཀོང་སྤྲུལ་ཡོན་ཏན་རྒྱ་མཚོས་ཀྱང་གསལ་པོར་གསུངས་འདུག །
དེ་ལས་གོང་དུ་ཉིད་ཀྱིས་དྲངས་པའི་《བཻ་དཀར་》གྱི་ལུང་འདི་ནི་གནའ་དུས་རྒྱ་རྩིས་བོད་དུ་བསྒྱུར་བའི་ས་བདག་ཤོག་ཁྲའི་ལེའུ་ཡིན་ཏེ། ས་བདག་ཁ་ཤས་ཀྱི་མིང་རྒྱ་སྐད་རང་སོར་འཇོག་ཡོད་པ་དཔེར་ན། ཝང་གི་དང་། པི་ལིང་ལྟ་རྣམས་སོ། དེའང་ཁྱོད་རང་གིས་ལུང་དྲངས་པའི་ལེ་ཚན་དེའི་ཤོག་ངོས་༢༠༤ལ་གཟིགས་དང་། “རྒྱ་ནག་སྐད་དུ་འབྲུག་རྗེ་ཟེར། །བོད་དུ་ནང་ལྷ་ཞེས་པ་ནི།” ཞེས་དང་། ཡང་། ཤོག་ངོས་༡༩༧པའི་ངོས་སུ། “ཡང་ནི་གནམ་ཁྱི་ནག་པོ་འདིར། །རྒྱ་རྩིས་གསར་རྙིང་རྣམ་པ་གཉིས། །རྙིང་མ་ཟླ་བ་གང་ཤར་འཇུག །མདུན་ཟུར་ཁ་རུ་མགོ་བོ་ཡང་། །གསར་མ་དེ་ལས་ལྡོག་པ་སྟེ།” ཅེས་སོགས་རྒྱ་སྐད་ནས་བོད་ཡིག་ཏུ་བསྒྱུར་བའི་སྐོར་གསལ་པོར་གསུངས་ཡོད་པ་རེད། དེས་ན་ཁོ་བོས་ཀྱང་ཉི་མ་ནག་པོ་དང་། ངན་པ་དགུ་འཛོམས་ཟེར་བ་དེ་རྣམས་རྒྱ་ནག་ལུགས་ཡིན་པ་སྒྲུབ་བྱེད་ཁྱེད་ཀྱིས་དྲངས་པའི་ལུང་འདི་དག་ཡིན་ནོ། ཐུགས་རྗེ་ཆེ། ཐུགས་བསམ་བཞེས་ཞིང་བཀའ་མོལ་གནང་ན་ལེགས་སོ། །
སླར་ཡང་ད་ལོའི་གསལ་བཤད།
འདིར་སྔོན་མཁན་དགེ་དཔལ་ལ་ཕུལ་བའི་ལན་དེའི་ཐོག་ཏུ་ཁ་སྣོན་མདོར་བསྡུས་ཙམ་ཞུ་བར། གལ་སྲིད་རྒྱ་ལུགས་ངན་པ་དགུ་འཛོམས་ལ་དད་པ་ཡོད་ན། བཅུ་གཅིག་པའི་ཚེས་བདུན་ཞེས་པ་རྒྱ་རྩིས་རྙིང་པ་ནོར་འཁྲུལ་ཅན་དེའི་ལུགས་རེད། རྒྱ་རྩིས་ཡང་དག་གི་ངན་པ་དགུ་འཛོམས་ནི། དཔྱིད་ར་སྟག་ཟླ་སྟེ་ཟླ་བ་དང་པོའི་ཚེས་བདུན་ཡིན་པ་དེང་དུས་ཤེས་གསལ་ལྟར་དང་། རྒྱ་རྩིས་རྙིང་མ་དེ་ནོར་འཁྲུལ་ཅན་ཡིན་ཚུལ་གོང་དུ་དབོན་པོ་ཀརྨ་ངེས་ལེགས་ཀྱི་གསུང་དུམ་བུ་ལུང་དྲངས་པ་དེ་ལ་གཟིགས་པས་འཐུས། དེང་དུས་རྒྱ་ལུགས་ཡང་དག་གི་དཔྱིད་ར་སྟག་ཟླའི་ཚེས་བདུན་ཞེས་པ་ཞིང་རྩིས་ཟླ་བ་དང་པོའི་ཚེས་བདུན་ཡིན་པ་ཚང་མས་མཁྱེན་གསལ་ལྟར་རེད། བཻ་དཀར་ལས། དཔྱིད་རའི་ཚེས་བདུན་མནོལ་ཤོར་དུས། །འདི་ལ་ངན་པ་དགུ་འཛོམས་ཟེར། ཞེས་ཉིན་དེ་ནི་ར་ཧཱུ་དང་བམ་སྲིང་གཉིས་མནོལ་ཤོར་བའི་དུས་ཡིན་པ་དང་། དེ་ནས་སྐྱེས་པ་དང་རྡོལ་བའི་དུས་ཀྱང་ངན་པ་ཐ་ཆད་ཀྱི་ཉིན་ཡིན་པར་བཤད་དེ། ཟླ་བ་རེའི་ནང་ཉི་ནག་རིགས་གསུམ་རེ་ཡོད་པར་བཤད་དེ། བཻ་དཀར་ལས། དཔྱིད་འབྲིང་བཅུ་བཞི་སྐྱེས་པའི་དུས། །དཔྱིད་ཐའི་ཉེར་གཅིག་རྡོལ་བའི་དུས། ཞེས་གསལ་བ་དང་། དེ་བཞིན་དུ་དུས་ཚིག་སོ་སོའི་ནང་དུ་ཉི་ནག་ངན་པ་དགུ་འཛོམས་གསུམ་རེ་ཡོད་དེ། བཻ་དཀར་ལས། །
དབྱར་རའི་ཚེས་བརྒྱད་སྟག་སྲིང་མནོལ། །དབྱར་འབྲིང་བཅུ་དྲུག་ཁྲག་གྲོད་སྐྱེས། །དབྱར་ཐའི་ཉེར་བཞི་གྲོད་པ་རྡོལ། །
སྟོན་རའི་དགུ་ལ་གོང་སྲིན་མནོལ། །སྟོན་འབྲིང་བཅོ་བརྒྱད་ལྕགས་གྲོད་སྐྱེས། །ཐ་ཆུང་ཉེར་བདུན་གྲོད་པ་རྡོལ། །
དགུ་རའི་ཚེས་བཅུ་བམ་སྲིང་མནོལ། །དགུན་འབྲིང་ཉི་ཤུ་ཆུ་གྲོད་སྐྱེས། །དགུན་ཐའི་གནམ་གང་ལྐུགས་པ་རྡོལ། །
ཁྱད་པར་ནོར་རྫས་ཕྱིར་གཏོང་དང་། །དབང་རབ་བག་མ་མཁར་ལས་དང་། །དགེ་བཤེས་ཆེ་འདོན་དུར་གདབ་ཚོང་། །དགེ་ལས་དཀར་པོའི་ཕྱོགས་མི་བྱ། །ངན་ཐབས་དག་ལ་འདི་དང་བསྟུན། །ཁྱད་པར་དམིགས་བསལ་ཟླ་འབྲས་ལྟར། །འཛེམ་པ་གཅེས་སོ་ཤེས་ལྡན་དག །ཞེས་སོགས་གསུངས་སོ། །
གལ་སྲིད་རྒྱ་རྩིས་ལས་བྱུང་བའི་རྨོངས་དད་ལ་ཡིད་ཆེས་ཡོད་ན་གཤམ་གསལ་ལྟར་རྒྱ་རྩིས་དག་མ་ཞིག་སྤྱད་འོས།
ཟླ་བ་སོ་སོའི་རྒྱ་རྩིས་ངན་པ་དགུ་འཛོམས་ཀྱི་རེའུ་མིག
གནའ་བོའི་གད་སྙིགས་གསེར་ལྟར་གཅེས། །
དེང་རབས་ཚན་རིག་གླུད་ལྟར་སྨད། །
འཛམ་གླིང་སྤྱི་ལུགས་མི་ཤེས་པའི། །
གངས་ཅན་བོད་ཀྱི་མདུན་ལམ་གང་། །
ཞེས་ཀྱང་རྒྱལ་ཁམས་པ་དེས་སྨྲས་སོ། །

robotstxt: allowed

filter: keep


text:
Sunday, July 30, 2017
སློབ་མ་ཞིག་དང་ཆོས་གཏམ་བྱས་པ།
འདས་པའི་ལོ་གཅིག་དང་ཟླ་དགུའི་རིང་ཆོས་ཚོགས་ཀྱི་མི་རྣམས་ཀྱི་འདོད་པ་ལྟར་མཉམ་མེད་དྭགས་པོའི་ཐར་རྒྱན་ཆོས་ཁྲིད་ཞུས་ནས་ལེགས་གྲུབ་བྱུང་། ཉེ་ཆར་སློབ་མ་འགའ་ཆེར་བཅར་གྱིས་ཡང་སྐྱར་དྭགས་པོའི་ཐར་རྒྱན་ཐེངས་གཉིས་པ་དགོས་ཚུལ་བཤད་བྱུང་། དེ་ནི་ནང་པའི་ཆོས་གཞུང་ལས་མ་གསོལ་བར་མི་བྱའོ་གསུངས་པ་ལྟར་གདུལ་བྱའི་མོས་པ་དང་བསྟུན་ནས་ཆོས་བཤད་བྱེད་པ་ལས་དེང་དུས་ཆོས་ལུགས་འགའ་ཡིས་ལག་ཏུ་ཤོག་ཛར་རེ་བཟུང་ནས་མི་འདོད་བཞིན་དུ་མི་ཚང་སྒོ་བརྡུང་བྱེད་ཅིང་ང་ཡི་ཆོས་ལུགས་དེ་ཡག་རབས་བཟང་རབས་སོགས་བཤད་ནས་བཙན་ཤེད་ཀྱིས་བྱེད་སྟངས་འདི་དང་གཏན་ནས་མི་འདྲ། གཡག་གདང་ལ་བཏགས་ན་གོང་ཚད་མི་ཡིས་རྒྱབ་ཅེས་པའི་དཔེ་ལྟར་དེང་དུས་ཚན་རིག་པ་དང་མཁས་དབང་མང་པོ་ཞིག་ནས་ནང་ཆོས་འདིར་དོ་སྣང་གསར་པའི་སྒོ་ཆེན་འབྱེད་བཞིན་པའི་དུས་སྐབས་འདིར་བན་རྒན་ང་ཡི་ཆོས་ཚོགས་ཆུང་ཆུང་འདི་ཡང་ཉིན་རེ་བཞིན་འཚང་ཁ་ཇེ་ཆེ་རེད་འདུག
གང་ལྟར་མི་རྣམས་ཉིན་རེ་བཞིན་དུ་ཆོས་ལ་མོས་པ་ཇེ་ཆེར་འགྲོ་བ་དེས་ང་ལ་སེམས་འགུལ་ཚད་མེད་ཅིག་ཐེབས་བྱུང་། སངས་རྒྱས་ཀྱིས་ཀྱང་། དགེ་བའི་ཕྱོགས་ནི་ཐམས་ཅད་ཀྱི།། རྩ་བ་མོས་པ་ཐུབ་པས་གསུངས།། ཞེས་གསུངས་པ་ལྟར་དང་པོ་ལས་གང་ཞིག་སྒྲུབ་དགོས་ཀྱང་བསྒྲུབ་བྱའི་ལས་དེ་ཉིད་ལ་འཇུག་འདོད་ཀྱི་མོས་པ་དང་སྤྲོ་བ་ཡོད་པ་དེ་ནི་ཧ་ཅང་གལ་ཆེན་པོ་ཡིན། ངས་ཀྱང་གང་མགྱོགས་དྭགས་པོའི་ཐར་རྒྱན་ཆོས་ཁྲིད་ཐེངས་མ་གཉིས་པ་བྱེད་རྒྱུ་དམ་བཅའ་བྱས་པ་ཡིན།
Thursday, July 6, 2017
ཨ་རིའི་རང་དབང་གི་ཉིན་མོའི་ཚོར་སྣང་།
དེ་རིང་ནི་ཨ་རིའི་རང་དབང་གི་ཉིན་མོ་རེད། སྐྱེ་འགྲོ་སྲོག་ལྡན་ཡོངས་ལ་རང་དབང་ནི་ཧ་ཅང་རྩ་ཆེན་ཞིག་རེད། སངས་རྒྱས་པའི་གཞུང་ལས་ཀྱང་། རང་དབང་ཐམས་ཅད་བདེ་བ་ཡིན། གཞན་དབང་ཐམས་ཅད་སྡུག་བསྔལ་ཡིན། ཅེས་གསུངས་ནས་སྡོམ་ཚིག་རྒྱབ་ཡོད། ང་ནི་ལོ་རབས་དྲུག་བཅུ་ལོའི་ནང་བོད་ཁམས་ཡོངས་ལ་ནད་མུག་མཚོན་གྱི་བསྐལ་ངན་གྱི་དུས་ཟིང་དེའི་ནང་དུ་སྐྱེས་ཤིང་དེ་ནས་བཟུང་སྟེ་བོད་ཆོལ་ཁ་གསུམ་རང་དབང་གི་བདེ་བ་རླག་ནས་ད་བར་མི་ལོ་དྲུག་བཅུ་མ་ཟིན་ཙམ་སོང་ཡོད། འདས་པའི་ཁྱུད་འཁོར་ལོ་མོའི་བརྒྱུད་རིམ་ཁྲོད་སོ་སོའི་སྒེར་གྱི་དངོས་སུ་མྱོང་ཚོར་གྱིས་སྐྱ་སེར་དྲག་ཞན་མེད་པར་མི་ཚང་མར་རང་དབང་དེ་ཧ་ཅང་གལ་ཆེན་དུ་མཐོང་། ༡༩༩༧ ལོར་ཕ་གཞིས། མི་ཚང་། སྡེ་དགོན། བླ་མ། ཆོས་གྲོགས་སོགས་ཚང་མ་མི་འདོད་བཞིན་དུ་རྒྱབ་ཏུ་བཞག་ནས་རྒྱ་བལ་སོགས་ལ་ཁྱི་སྡོམ་བཞིན་འཁྱམས་ཞིང་ཚ་བའི་ལུང་པར་ལྟོ་སྐྱ་གོས་ཧྲུལ་གྱིས་ལོ་འགའ་འཚོ་དགོས་བྱུང་། སྟོང་ལོ་བཅུ་གསུམ་ལོར་རང་དབང་ལྡན་པའི་སྟོབས་ཆེན་ཨ་རིའི་ལུང་པ་འདིར་སྐྱབས་བཅོལ་མགོ་གཏགས་ཞུས། དེ་ནས་བཟུང་གཞན་གྱི་བརྙས་བཅོས་ཀྱི་ཞྭ་མོ་ཕུད་ཅིང་། བཙན་གནོན་གྱི་ལྕགས་སྒྲོག་ལས་ཐར་ནས་དོན་ངོ་མའི་རང་དབང་གི་འཚོ་བར་རོལ་རྒྱུ་བྱུང་། དེ་ནི་མི་ཚེའི་རིན་ཐང་ཆེ་ཤོས་ཡིན་པ་མ་ཟད་མེད་དུ་མི་རུང་བའི་དགོས་མཁོ་གལ་ཆེན་ཞིག་ཀྱང་ཡིན། དེ་རིང་གི་ཉིན་མོ་འདི་ནི་ཨ་རིའི་ལུང་པ་འདི་ཉིད་ཀྱང་ང་ནང་བཞིན་ནུབ་ཕྱོགས་དབྱིན་ཇིའི་དཔུང་འོག་ལས་བཅིངས་གྲོལ་ཐོབ་ནས་མི་ལོ་ཉིས་བརྒྱ་ཞེ་དྲུག་ཏག་ཏག་འཁོར་བའི་དུས་ཆེན་འདི་ངས་ཀྱང་སྲུང་བརྩི་སྟབས་བདེ་ཞིག་བྱས་ནས་སྐར་མས་བཀང་བའི་རྒྱལ་དར་དེ་ཉིད་ཆོས་ཚོགས་ཀྱི་སྒོ་འགྲམ་དུ་འཕྲེད་སླང་བྱས། གང་ཡིན་ཟེར་ན་ལུང་པར་བསྡད་ན་ཡུལ་ཁྲིམས་ཁུར་དགོས་ཞེས་པ་ལྟར་མ་ཟད་ལོ་མཇུག་འདིར་ང་ཡང་ཨ་རིའི་མི་སེར་ཆགས་ཀྱི་ཡོད། ལུང་པ་འདིར་སླེབས་ནས་བཟུང་སྟེ་དམངས་གཙོའི་རང་དབང་གི་བདེ་སྐྱིད་ཟེར་བ་དེ་ཁ་ནས་བཤད་པ་ཙམ་མ་ཡིན་པར་དོན་ངོ་མར་ལོངས་སྤྱོད་རྒྱུ་བྱུང་། ང་ནི་ལུང་པ་འདིའི་རྩ་ཁྲིམས་ལ་ཧ་ཅང་དགའ་དཔེར་ན་རྩ་ཁྲིམས་ཨང་གྲངས་བཅུ་གཉིས་པའི་ནང་ Everyone must follow the law.Leaders must obey the law.Govermment must obey the law.No one is above the law.རྩ་ཁྲིམས་ཨང་བཅུ་པའི་ནང་། you can practice any religion,or not practice a religion.རྩ་ཁྲིམས་འདིའི་ནང་དུ་ཧ་ཅང་ཡག་པོ་འདུག གང་ལྟར་ས་གནས་འདིར་འབྱོར་ནས་བཟུང་སྟེ་རྒོད་པོའི་གཉའ་གནོན། སྡེ་བའི་དཔུང་ངོམས། བཙན་པོའི་ཐུབ་ཚོད་སོགས་གཟེད་མ་དགོས་པར་རང་དབང་གི་འཚོ་བ་ངོ་མ་ཞིག་ལ་རོལ་རྒྱུ་བྱུང་། ཐུགས་རྗེ་ཆེ་འཐོར་བསྡུས་ཀྱི་དམངས་གཙོའི་ལུང་པ། ཁྱེད་ཁ་ལུས་རླུང་རྟ་དར་བའི་སྨོན་ལམ་ཡོད། ཁྱེད་རྒྱལ་ལོ། དམངས་གཙོ་རྒྱལ་ལོ། རང་དབང་རྒྱལ་ལོ།།
Subscribe to: Posts (Atom)


text:
བཙན་བྱོལ་བོད་མིའི་བཅའ་ཁྲིམས་ནང་མང་གཙོ་དང་ཁྲིམས་ཀྱིས་དབང་བསྒྱུར་དེ་གལ་ཆེན་ཡིན་པའི་ངོ་སྤྲོད་གནང་ཡོད་ན་ཡང་། ང་ཚོའི་སྤྱི་ཚོགས་ཆུང་ཆུང་འདིའི་ནང་སྲིད་སྐྱོང་དང་བོད་མི་མང་གི་སྐུ་ཚབ་སྤྱི་འཐུས་འོས་བསྡུའི་སྐབས་ཚོགས་པ་སྐྱིད་སྡུག་ཚོའི་གཞི་རིམ་མི་མང་གི་མངོན་འདོད་དང་མང་གཙོའི་རང་དབང་ཐོབ་ཐང་ལ་འགོག་རྐྱེན་བཟོས་ནས། སྔོན་འགྲོའི་འོས་དམིགས་མི་མང་ནས་རང་ཉིད་ཀྱི་མང་གཙོའི་ཐོབ་ཐང་བསམ་སྤྱོད་རང་དབང་ལ་འགན་འཁུར་ནས་འོས་དམིགས་མ་བཏོན་གོང་། ཚོགས་སྐྱིད་ཁག་ནས་རང་ལྟ་ཕྱོགས་ལྷུང་ལ་འགན་འཁུར་ཏེ་ཕྱོགས་གཏོགས་དང་ལུང་ཚན་ཤོག་སྒྲིལ་བརྒྱུད། འོས་དམིགས་མི་སྣ་སྤྱི་ཚོགས་ནང་གསལ་བསྒྲགས་བྱེད་བཞིན་པའི་ལམ་ལུགས་འདི་མཐའ་གཅིག་ཏུ་བཀག་ནས། སྔོན་འགྲོའི་འོས་དམིགས་འདོན་མཁན་གྱི་སྒྲིག་འཛུགས་སམ་འོས་དམིགས་འདེམས་སྒྲུག་ཚོགས་ཆུང་ཟུར་འཛུགས་དགོས།
འོས་དམིགས་འདེམས་སྒྲུག་ཚོགས་ཆུང་ནང་ཆོལ་ཁའི་སྐུ་ཚབ་དང་ཆོས་ལུགས་ཀྱི་སྐུ་ཚབ། འཛིན་སྐྱོང་བཀའ་ཤག་གི་སྐུ་ཚབ། བོད་མི་མང་སྤྱི་འཐུས་ཀྱི་སྐུ་ཚབ་བཅས་ལས་སྒྲུབ་པའི་ཚོགས་ཚུང་ནས་སྲིད་སྐྱོང་དང་སྤྱི་འཐུས་བཅས་ཀྱིས་འོས་དམིགས་མི་འགྲོ་འདེམས་དགོས་པ་དང་། འོས་དམིགས་ནང་སྲིད་སྐྱོང་འོས་དམིགས་མི་གསུམ་དང་ཆོལ་ཁའི་སྤྱི་འཐུས་ལ་འོས་དམིགས་མི་སུམ་བཅུ་རེ། ཆོས་རྒྱུད་སྤྱི་འཐུས་ལ་འོས་དམིགས་མི་དྲུག་རེ་དང་ཕྱི་རྒྱལ་དུ་ཡོད་པའི་སྤྱི་འཐུས་རེར་མི་གསུམ་རེ་བཅས་འོས་དམིགས་ལ་བཏོན་ནས་ཉིན་གྲངས་བཞི་བཅུ་ཞེ་ལྔའི་ནང་མི་མང་ནས་དངོས་གཞི་འོས་འཕེན་དགོས་པ་དང་ཟླ་བ་གཅིག་གི་ནང་། འོས་བསྡུ་ལས་ཁང་ནས་འོས་ཤོག་གི་སྒྲུབ་འབྲས་ཡོངས་ཁྱབ་གསལ་བསྒྲགས་གནང་དགོས་པ་ནི་གཞུང་མགྲོན་ཆུང་ལ་མི་མང་ལ་བརྡབས་གསིག་མེད་པ། ཚོགས་སྐྱིད་ཁག་དང་གང་ཟག་སྒེར་སོགས་ནས་ཕྱོགས་གཏོགས་དང་ལུང་ཚན་ཤོག་སྒྲིལ་ལ་འགན་ཁུར་ནས་ཞི་བའི་མི་མང་གི་མངོན་འདོད་ལ་དོ་ཕོག་གཏོང་མི་ཐུབ་པ་བཅས་མང་གཙོ་སྤྱིའི་འོས་བསྡུའི་ལམ་ལུགས་དང་མཐུན་ཆེ་བ་འོས་དམིགས་འདེམས་སྒྲུག་ཚོགས་ཆང་ (Electoral College) or Candidate Selection committe) ངེས་པར་དུ་བཙུགས་ནས་ད་མུས་བཞིན་སྔོན་འགྲོ་དང་དངོས་གཞི་གཉིས་ཀ་མི་མང་ནས་འོས་འཕེན་བཞིན་པའི་ལམ་ལུགས་དེ་མཇུག་བསྡུས་ནས་གཞུང་མགྲོན་ཆུང་བ་དང་ཞི་བའི་མི་མང་ལ་བརྡབས་གསིག་མེད་པ་སོགས་མང་གཙོ་སྤྱིའི་འོས་བསྡུའི་ལམ་ལུགས་དང་མཐུན་ཆེ་བའི་འོས་བསྡུའི་ལས་རིམ་ནང་ང་ཚོ་བོད་མི་མང་ཁ་ཕྱོགས་ཐུབ་པའི་འོས་བསྡུའི་སྒྲིག་གཞི་ཚད་ལྡན་ཞིག་ཅི་ནས་གཏན་འབེབས་ཡོང་བའི་བསམ་ཤོག་ཏུ།
ཀོ་ལི་གྷལ་གཞིས་ཆགས་གཞུང་པ་ཚེ་དབང་བསོད་ནམས་ནས་ཕྱི་ལོ་2017/4/5


text:
- མདུན་ངོས་སུ། »
- ཚན་རིག་ཤེས་བྱ། »
- སེན་དྷི་གྷེ་རེཊ Centigradeཅེས་པ་གང་ཡིན།
སྤྱིར་བཏང་དངོས་རྫས་གང་ཡིན་རུང་དྲོས་སྐབས་ཅུང་རྒྱས་ཤིང་གྲང་སྐབས་ཅུང་འཁུམས་པ་ཡིན། དོན་དངོས་འདི་ལས་མིའི་རིགས་ལ་དྲོད་ཚད་ཏག་ཏག་འཇལ་རྒྱུའི་འཕྲུལ་ཆས་དང་པོ་སྟེ་དངུལ་ཆུའི་ཚ་དྲོད་འཇལ་ཆས་དང་པོ་དེ་བྱུང་བ་ཡིན། "Thermometer" ཞེས་པའི་ཐ་སྙད་དེ་གྷི་རིག་གི་ཚིག་ "therme" སྟེ་དྲོད་དང་ "metron"སྟེ་འཇལ་བ་ཞེས་པ་གཉིས་བསྡོམས་པ་ལས་བྱུང་བ་རེད། དེ་ནི་ཚ་དྲོད་འཇལ་བྱེད་ཀྱི་འཕྲུལ་ཆས་ཤིག་ཡིན།
དངུལ་ཆུ་ཚ་དྲོད་འཇལ་ཆས་ནི་ཐོག་མར་འཇར་མན་དངོས་ཁམས་ཚན་རིག་པ་གྷེ་བི་རི་ཡལ། ཌེ་ནི་ཡལ྄། ཧྥ་རན་ཧ་ཡིད་ཀྱིས་ ༡༧༡༤ ལོར་གསར་བཟོ་བྱས་ཤིང་། ཁོང་གིས་གཞོང་པ་ཟླུམ་པོ་ཞིག་གི་ནང་དངུལ་ཆུ་བཀང་སྟེ་སྦུ་གུ་ཕྲ་མོ་རླུང་རྫས་ཀྱིས་དབེན་པའི་ནང་དྲོས་སྐབས་རྒྱ་བསྐྱེད་དུ་བཅུག སྦུ་གུ་ཕྲ་མོའི་ནང་དངུལ་ཆུ་དལ་རྒྱུགས་བྱེད་པའི་འབོར་ཚད་དང་དྲོད་ཚད་གཉིས་དབར་ཐད་ཀར་གྱི་འབྲེལ་བ་ཡོད་པ་མངོན། ཤེལ་ཡང་རྒྱས་ཀྱི་ཡོད་ནའང་དངུལ་ཆུ་བཞིན་དུ་མང་པོ་མི་རྒྱས། ཁོང་གིས་དངུལ་ཆུས་བཀང་བའི་གཞོང་པ་དེ་ཚྭ་དང་གངས་ཆ་མཉམ་མཉམ་བསྲེ་བྱེད་པའི་ནང་བཞུར་ཚད་ལོན་པའི་ཚ་དྲོད་ཐོག་བཞག་སྟེ་དངུལ་ཆུའི་མཐོ་ཚད་དེར་ ༠ བཀོད། དེ་ནས་ཁོང་གིས་དངུལ་ཆུ་དེ་མིའི་གཟཱུགས་པོའི་དྲོད་ཚད་མ་མཉམ་བར་ཚ་རུ་བཅུག་སྟེ་མཐོ་ཚད་གསར་པ་དེར་ ༡༠༠ བཀོད། ཁོང་གི་མི་དེར་ཚ་བ་ཏོག་ཙམ་ཡོད་པའམ་ཡང་ན་ཧྥ་རན་ཧ་ཡིད་ཀྱིས་ཆུའི་འཁོལ་ཚད་དང་འཁྱགས་ཚད་གཉིས་པོའི་བབ་ཚད་ཡོངས་སུ་རྫོགས་ཆེད་གྲངས་རྟགས་བཀོད་སར་འགྱུར་བ་ཕྲན་བུ་བཏང་བ་འདྲ། རྟགས་གཉིས་ཀྱི་བར་མཚམས་དེ་དུམ་བུ་གཅིག་པ་བརྒྱར་འགོས་ཏེ་་ཧྥ་རན་ཧ་ཡིད་མིང་ཅན་གྱི་རྟགས་ཚད་གསར་བཟོ་བྱས་པ་རེད། རྟགས་ཚད་དེའི་ཐོག་འཁྱགས་པ་གཙང་མའི་བཞུར་ཚད་ ༣༢ དང་ཆུ་གཙང་མའི་འཁོལ་ཚད་༢༡༢ ཡིན་པ་རེད། ཚད་ཅེས་པའི་དབྱིན་ཇིའི་ཐ་སྙད་ནི་ལ་ཊིན་གྱི་ཚིག་ "de-" སྟེ་འོག་མ་དང་"gradus"སྟེ་རིམ་པ་ཞེས་པ་གཉིས་ལས་གྲུབ། ༡༠༠ ནས་ ༠ བར་ཆ་ཆུང་ངུར་བགོ་སྐབས་འོག་མའི་རིམ་པར་འགྲོ་བ་ཡིན། ཕྱི་ལོ་ ༡༧༤༢ ལོར་སུའི་ཌེན྄་གྱི་སྒྱུ་སྐར་རིག་པ་སྨྲ་བ་ཨེན་ཌེར་སི། སེལ་ཤི་སི་ཡིས་འཁྱགས་པ་བཞུ་བའི་དྲོད་ཚད་དེ་ ༡༠༠ དང་ཆུ་འཁོལ་བའི་དྲོད་ཚད་ ༠ ཐོག་འཇོག་དགོས་པའི་བསམ་འཆར་བཏོན། ཕྱིས་སུ་ ༠ དང་༡༠༠ གཉིས་གོ་ཟློག་པ་ཡིན། ཆ་ཚད་བརྒྱར་བགོས་པ་ལས་བརྒྱ་སྐོར་རིམ་པ་ཞེས་པའི་མིང་དེ་ཐོགས་པ་ཡིན། དེ་ཡང་ལེ་ཊིན་གྱི་"centum"སྟེ་བརྒྱ་དང་"gradus"རིམ་པ་ཞེས་པ་ནི་བརྒྱ་སྐོར་རིམ་པའི་ཐ་སྙད་ཀྱི་"centigrade"འབྱུང་གཞི་ཡིན། དེ་ཡང་བཞུར་བ་ནས་འཁོལ་བའི་བར་གྱི་རིམ་པ་བརྒྱ་ཅན་གྱི་ཚད་གཞི་ཡིན། འདི་ལ་མིང་གཞན་སེལ་ཤི་སི་ཡི་ཚད་གཞི་ "Celcius scale" ཞེས་བཟོ་བ་པོའི་མིང་དངོས་པོར་བཏགས་པ་རེད།
ཧྥ་རན་ཧ་ཡིད་ཀྱི་ཚད་གཞི་དེ་ཡོངས་གྲགས་སུ་དབྱིན་ཡུལ་དང་ཨ་རི་གཉིས་སཱུ་སྤྱོད་ཆེ་ཞིང་། འོན་ཀྱང་ཡར་ཐོན་རྒྱལ་ཁབ་གཞན་དང་ཨ་རི་དང་དབྱིན་ཇི་མ་གཏོགས་པའི་ཚན་རིག་པ་གཞན་གྱི་ནང་སེལ་ཤི་སི་ཡི་ཚད་གཞི་བེད་སྤྱད་པ་ཡིན།


text:
- མདུན་ངོས་སུ། »
- ཚན་རིག་ཤེས་བྱ། , རིས་འགྲེལ། »
- གྲོག་མའི་སྤྱི་ཚོགས།
སྤེལ་མཁན། : tsenrig 7/31/2008
གྲོག་མ་ཞེས་པ་ནི་སྤྱི་ཚོགས་ཀྱི་འཚོ་བ་ལོངས་སུ་སྤྱོད་པའི་འབུ་སྲིན་གྱི་རིགས་བྱེ་བྲག་པ་ཞིག་གི་སྤྱི་མིང་དངདེ་ལ་ནང་གསེས་ཀྱི་རིགས་འདྲ་མིན་ཡོད། གྲོག་མའི་རིགས་ཐམས་ཅད་སྤྱི་ཚོགས་སེམས་ཅན་ཡིན་པར་བརྟེན་ཁོང་ཚོས་མཉམ་རུབ་ཀྱིས་འཚོ་བ་བསྐྱལ་གྱི་ཡོད། གྲོག་མའི་རིགས་ཕལ་ཆེ་བའི་ནང་ཕོ་རྣམས་མི་ཚེ་ཧྲིལ་པོར་གཤོག་པ་དང་ལྡན་པ་ཡིན་ཀྱང་མོ་རྣམས་དངཐོག་གཤོག་པ་ཡོད་པ་གང་ཞིག་རྗེས་སོར་གྲོག་མ་ཕོ་དང་ལུས་འབྲེལ་རྗེས་གཤོག་པ་མེད་པར་འགྱུར་བ་ཡིན། གཤོག་པ་མེད་པའི་གྲོག་མོ་ཁག་ཅིག་ཡོང་བ་དང་ཁོང་ཚོས་རིགས་རྒྱུད་སྐྱེ་འཕེལ་གྱི་བྱ་བ་བྱེད་མི་ཐུབ་པར་མ་ ནིང་ལྟ་བུར་གནས་པས་ཁོང་ཚོར་ངལ་རྩོལ་གྱི་གྲོག་མ་ཞེས་འབོད་ཀྱི་ཡོད། མིང་ནས་ཤེས་ཐུབ་པ་ལྟར་ཁོང་ ཚོའི་ལས་འགན་ནི་ཚོགས་པའི་ངལ་རྩོལ་གྱི་བྱ་བ་རྣམས་བྱེད་རྒྱུ་དེ་ཡིན། སྦྲུམ་མར་གྱུར་བའི་གྲོག་མོ་དེ་ ཚོགས་པའམ་གྲོག་ཚང་དེའི་རྒྱལ་མོར་འགྱུར་བ་དང་མོའི་ལས་འགན་ནི་སྒོ་ང་འདོན་སྤེལ་བྱེད་རྒྱུ་ཙམ་ཡིན། གྲོག་ཕོ་དེ་དག་མོ་དང་ལྷན་དུ་ལུས་འབྲེལ་རྗེས་འཚོ་གནས་ཐུབ་ཀྱི་མེད་པ་དང་ངལ་རྩོལ་མཁན་ཚོས་བཟའ་ཆས་མཁོ་བསྡུ་དང་སྒོ་ངར་བལྟ་སྐྱོང་། དེ་བཞིན་གྲོག་ཚང་སྲུང་སྐྱོབ་བྱེད་རྒྱུའི་ལས་ཁུར་གལ་ཆེ་རྣམས་སྒྲུབ་ཀྱི་ཡོད། གྲོག་ཚང་ཕལ་ཆེ་བའི་ནང་ཁང་མིག་དུ་མ་ཡོད་པ་དང་དེ་དག་ཕལ་ཆེ་བ་བྲག་རྡོ་དང་ཤིང་སྡོངསོགས་ཀྱི་འོག་ཏུ་ས་བྲུས་ནས་ཚང་བཅའ་ཡང་རིགས་ཁ་ཤས་ཀྱིས་ས་སྟེང་དུ་ཐལ་ཕུང་བརྩེགས་པ་དང་ཤིངསྡོང་སོགས་ཀྱི་ཁོག་པ་བྲུས་ནས་ཚང་བཅའ་བ་ཡིན།
གྲོག་མའི་རིགས་མི་འདྲ་བ་ད་བར་འབུམ་གཅིག་ལྷག་ཤེས་རྟོགས་ཐུབ་ཡོད་པ་དང་དེ་དག་འཛམ་གླིང་གི་ས་ཕྱོགས་གང་སར་ཁྱབ་བརྡལ་གྱིས་གནས་ཡོད། གྲོག་མའི་ལུས་པོ་དེ་མགོ་དང་། བྲང་ཁོག། དེ་བཞིན་ཁོག་སྨད་བཅས་དུམ་བུ་གསུམ་དུ་དབྱེས་ཡོད།
གྲོག་ཚང་།གཡས་སུ་དཔར་རིས་ནང་གསལ་བ་འདི་ནི་གྲོག་ཚང་གི་རིགས་བྱེ་བྲག་པ་གཅིག་ཡིན་པ་དང་འདི་ལ་དབྱིན་སྐད་ཐོག་ཨེན་ཧིལ་ལམ་གྲོག་མཁར་ཞེས་བརྗོད། གྲོག་རིགས་ཕལ་ཆེ་བས་རང་གི་ཐུན་མོང་མ་ཡིན་པའི་གྲོག་ཚང་དམིགས་གསལ་ཅན་རེབཅའ་ཡང་། གྲོག་རིགས་ཁ་ཤས་འབྲོག་པ་ལྟ་བུ་ས་གནས་གཅིག་ནས་གཞན་དུ་གནས་སྤོས་ཀྱིས་སྡོད་པ་ལས་དམིགས་བསལ་ཚང་བཟོ་སྐྲུན་གྱི་རྩོལ་བ་བྱེད་ཀྱི་མེད། གྲོག་ཚང་ཁ་ཤས་ས་འོག་དང་ཁ་ཤས་ཤིང་སྡོང་སོགས་ཀྱི་ཁོག་པར་བཅའ་བ་ལས་གཡས་སུ་དཔར་རིས་ནང་གསལ་བའི་གྲོག་མཁར་འདི་རིགས་ནི་གྲོག་ཚང་དམིགས་གསལ་ཅན་གྱི་རིགས་ཤིག་ཡིན། འདི་འདྲའི་གྲོག་ཚང་ཁ་ཤས་མིའི་སྡོད་ཁང་ལས་ལྡབ་ཀྱིས་མཐོ་བ་ཡོང་གི་ཡོད། གྲོག་མཁར་འདི་དག་གཙོ་བོ་ས་དངདེ་མ ིན་རྩི་ཤིང་གི་རྙིགས་རོ་སོགས་ལས་གྲུབ་པ་ཞིག་ཡིན།གྲོག་སྡེ་འགའ་ཤས་ནང་གྲོག་མ་ས་ཡ་བརྒྱད་ལྷག་ཡོང་བདང་ཁོང་ཚོས་ས་འོག་ཏུ་དོང་དྲུས་ནས་ཚང་བཅའ་སྐབསས་ཀི་ལོ་ཁྲི་བཞི་ལྷག་ཕྱིར་འདོན་བྱེད་ཀྱི་ཡོད། ས་དེ་ཙམ་ཕྱིར་འདོན་བྱེད་པ་ལ་སྐྱེལ་འདྲེན་ཐེར་འབུམ་གཅིག་ལྷག་བྱེད་དགོས་ཀྱི་ཡོད་པ་དང་ཐེངས་ རེར་རང་གི་ལུས་པོའི་བརྗིད་ཚད་ལས་ལྡབབཞི་ལས་ཆེ་བའི་ས་འཁྱེར་དགོས་ཀྱི་ཡོད།ཁོང་ཚོས་གྲོག་ཚང་གཅིག་བཅའ་བའི་ངལ་རྩོལ་དེ་ང་ཚོས་རྒྱ་ནག་ལྕགས་རི་ཆ་ཚངབསྐྲུན་པའི་ངལ་རྩོལ་དང་མཚུངས་པ་ཡིན། གྲོག་མའི་རྒྱལ་མོ་ཞིག་གི་ལོ་ ༡༤ ལྷག་འཚོ་ཐུབ་པ་དང་ཕྲུག་གུ་ས་ཡ་ ༥༠ ལྷག་སྐྲུན་ཐུབ།
བཟའ་ཆས།
སྤྱི་ཡོངས་ཐོག་གྲོག་མ་ནི་ཤ་དང་རྩི་ཤིང་གཉིས་ཀ་བཟའ་མཁན་གྱི་སྲོག་ཆགས་ཤིག་ཡིན། འོན་ཀྱང་རིགས་ ཁ་ཤས་ཀྱིས་བཟའ་ཆས་རིགས་དམིགས་བསལ་བྱེ་བྲག་པ་གཅིག་མ་གཏོགས་བཟའ་ཡི་མེད། གྲོག་མ་ཕལ་ ཆེ་བས་གྲོག་ཚང་བཅའ་བ་དང་དེའི་ནང་བཟའ་ཆས་མཁོ་བསྡུའི་རྩོལ་བ་བྱེད་ཀྱི་ཡོད། རིགས་ཁ་ཤས་ཀྱིསབ ཟའ་ཆས་མཁོ་བསྡུ་དང་གསོག་ཉར་བྱེད་ཚུལ་དེ་ཧ་ཅང་གི་ཡར་འཐོན་དང་དམིགས་བསལ་ཅན་ཡིན། ཨ་རི་དང་མེཀ་སི་ཀོའི་ནང་ཡོད་པའི་གྲོག་རིགས་རེ་ཌ་ཧར་ཝེ་སེ་ཊར་༼གྲོག་དམར་སྟོན་ཐོག་བསྡུ་མཁན༽ ཞེས་པ་དེ་སྤང་ས་ཕལ་ཆེ་བའི་ནང་ཁྱབ་ཡོད་པ་དང་ཁོང་ཚོས་སྔོ་རྩྭ་འཐུ་བ་དང་གསོག་ཉར་བྱེད་ཀྱི་ཡོད། སྟོན་ཐོག་བསྡུ་མཁན་གྲོག་མའི་ནང་ཁ་ཤས་ཀྱི་འབྲུ་རིགས་གསོག་ཉར་བྱེད་པ་དང་ཁོང་ཚོའི་ནང་དམིགས་བསལ་ངལ་རྩོལ་བྱེད་མཁན་གྱི་གྲོག་མ་ཡོད་པ་དང་ཁོང་ཚོར་སྐབས་རེ་དམག་མི་ཡང་ཟེར་གྱི་ཡོད།
འཕེལ་རིམ་ཁྲོད་ཁོང་ཚོའི་འགྲམ་པ་གྲོག་མ་གཞན་ལས་ཆེ་བ་དང་ཤུགས་ཆེ་བ་ཡོད་པས་ཁོང་ཚོའི་ལས་ འགན་ནི་འབྲུ་རིགས་གང་ཡོད་འགྲམ་པས་བཅག་ནས་གྲོག་མ་གཞན་ཚོར་བཟའ་ཆོག་བྱེད་རྒྱུ་དེ་ཡིན། ཨ་རིའི་ལྷོ་ཕྱོགས་ཀྱི་ས་ཁུལ་དུ་འཚོ་སྡོད་བྱེད་པའི་གྲོག་མའི་རིགས་འགའ་ཤས་ཀྱིས་རང་གི་ཚང་ནང་ཧམ་ སྤུའི་རིགས་ཤིག་ཞིང་འདེབས་ཀྱིས་བཟའ་ཆས་ཆེད་བེད་སྤྱོད་བྱེད་ཀྱི་ཡོད། གྲོག་མའི་རིགས་འདི་ལ་ལོ་ མ་བཏུབ་མཁན་གྱི་གྲོག་མ་ཞེས་བརྗོད་ཀྱི་ཡོད་པ་དང་དེའི་རྒྱུ་མཚན་ནི་ཁོང་ཚོའི་ལས་མི་ཚོས་ཤིང་ལོ་དྲས་ གཏུབ་ཀྱི་རང་གི་ཚང་དུ་འོར་འདྲེན་བྱེད་པ་དང་ཤིང་ལོ་དེ་དག་བེད་སྤྱོད་བྱས་ནས་ཧམ་སྤུ་སྐྱེ་འཕེལ་བྱེད་དུ་འཇུག་གི་ཡོད་པ་དང་རྗེས་སུ་བཟའ་ཆས་སུ་སྤྱོད་ཀྱི་ཡོད།
གྲོག་མ་ཕལ་ཆེ་བས་སྦྲང་རྩིའི་ཟིལ་པ་ཞེས་པའི་གཤེར་ཁུ་མངར་མོ་ཞིག་བཟའ་ཞིང་། གཤེར་ཁུ་དེབ་ཟོ་སྐྲུན་བྱེད་མཁན་དམིགས་བསལ་གྱི་ལས་མི་ཨེ་ཕེཊས་ཞེས་པ་ཞིག་ཡོད། རིགས་ཁ་ཤས་ཀྱིས་དམིགས་སུ་བཀར་ནས་ལས་མི་དེ་འདྲ་གསོ་ཉར་བྱེད་པ་དང་དེ་ཡང་ཨ་རིའི་ལྷོ་ཕྱོགས་སུ་ཡོདཔའི་གྲོག་མའི་རིགས་གཅིག་གིས་ངལ་རྩོལ་ལས་མི་ཁ་ཤས་ལ་སྦྲང་རྩིའི་ཟིལ་པ་ཚད་མེད་སྤྲད་ནས་མཐར་ཁོང་ཚོའི་གཟུགས་ཚད་ཧ་ཅང་གི་ཆེན་པོ་གྱུར་ནས་འགུལ་སྐྱོད་མི་ཐུབ་པར་གྱུར་པ་དང་། རྗེས་སུ་ཁོང་ཚོའི་ལུས་པོ་ནས་དུས་དུས་སུ་གཤེར་ཁུ་མངར་མོ་ཞིག་མཁོ་འདོན་བྱེད་པ་དང་གྲོག་མ་གཞན་ཚོས་དེ་ལ་ལོངས་སུ་སྤྱོད་པ་ཡིན། ཡང་ཞིང་ལས་གྲོག་མ་ལྟ་བུར་མཚོན་ན། ཁོང་ཚོའི་ཕྱིའི་ཁོར་ཡུག་ནས་མཁོ་སྒྲུབ་བྱས་པའི་ཤིང་ལོ་དེ་དག་ཐད་ཀར་འཇུ་ལེན་ཐུབ་ཀྱི་མེད་པར་བརྟེན་ངལ་རྩོལ་གྲོག་མས་ཤིང་ལོ་དེ་དག་དུམ་བུར་གཏོང་བ་དང་ཁ་ཆུ་དང་མཉམ་བསྲེས་ཀྱིས་གསོག་ཉར་བྱེད་ཀྱི་ཡོད། རླན་གཤེར་ཅན་གྱི་ཤིང་ལོའི་ཕྱེ་མ་དེ་དག་ནས་དུས་ཡུན་གང་མཚམས་རྗེས་ཁོང་ཚོས་འཇུ་ལེན་ཐུབ་པའི་ཧམ་སྤུ་ཞིག་སྐྱེ་འཕེལ་ཡོང་བ་དང་། རང་བྱུང་ཁོར་ཡུག་ནང་དམིགས་བསལ་གྱི་ཧམ་བུ་དེ་སྐྱེ་འཕེལ་ཐུབ་ཀྱི་མེད། གནས་ཚུལ་འདི་ནི་གཉིས་ཕན་གྱི་བྱ་བ་ཞིག་སྟེ་གྲོག་མ་མེད་ན་ཧམ་སྤུ་དེ་རིགས་སྐྱེ་འཕེལ་བྱེད་ཐུབ་ཀྱི་མེད་པ་དང་ཧམ་སྤུ་མེད་ན་གྲོག་མ་གནས་ཐུབ་ཀྱི་མེད། འདི་འདྲའི་གཉིས་ཕན་གྱི་འབྲེལ་བ་ཡོད་པའི་དཔེ་མཚོན་མང་པོ་རྒྱུན་དུ་ཁོར་ཡུག་ནང་ང་ཚོའི་མཐོང་ཆོས་སུ་གྱུར་བ་ཡིན།
གནོད་འཚེ།
ཨ་མི་རི་ཀའི་གླིང་ཆེན་གྱི་ཚ་དྲོད་ཆེ་བའི་ས་ཆར་གནས་སྡོད་བྱེད་པའི་གྲོག་དམག་ནི་ཡོངས་གྲགས་ཅན་གྱི་གྲོག་རིགས་ཤིག་དང་། ཁོང་ཚོའི་མཆུ་ཏོ་ཆེ་བ་དང་སེམས་ཅན་གཞན་ལ་སོ་རྒྱབ་ནས་དུག་གཏོང་བའི་ནུས་པ་དང་ལྡན་ཡོད། ཉིན་ལྟར་ཁྱུ་བྱས་ནས་འབུ་སྲིན་གསོད་དུ་འགྲོ་བ་དང་མི་ཊར་༡༤ ལྷག་གི་ཞེངས་ཚད་ཀྱི་རྒྱ་ཁྱོན་ནང་ལམ་བར་འཕྲད་པའི་འབུ་སྲིན་གྱི་རིགས་ཚང་མ་གསོད་པ་མ་ཟད། སྐབས་རེ་ལམ་བར་ཁེལ་བའི་སྦྲུལ་དང་བྱིའུ་ཚང་གི་བྱིའུ་ཕྲུག་ཡན་ཆད་གསོད་པ་མ་ཟད་བདག་ཏུ་བཟུང་བ་དང་མ་བཟུང་བའི་ནུ་གསོའི་སེམས་ཅན་དེ་འདྲའང་རུབ་རྒྱག་གིས་གསོད་ཐུབ་པ་དང་རོ་རྣམས་དུམ་བུར་བགོས་ནས་ཚང་དུ་འོར་འདྲེན་བྱེད་པ་ཡིན། གྲོག་རིགས་མང་པོ་ཞིག་མིའི་སྡོད་ཁང་ནང་བཙན་འཛུལ་གྱིས་གཙོ་བོ་ཐབ་ཚང་སོགས་ཀྱི་ནང་དུ་གཞིས་ཆགས་པ་དང་། དེ་མིན་ཨ་རི་སོགས་ཡུལ་ཕྱོགས་མང་པོའི་ནང་ཞིང་ཁ་དང་སྟོན་ཐོག་ལ་ཡང་གནོད་སྐྱོན་ཆེན་པོ་གཏོང་གི་ཡོད། འོན་ཀྱང་སྤྱི་ཡོངས་ཐོག་ཁོར་ཡུག་དང་དཔལ་འབྱོར་ཐད་གྲོག་མའི་ཕན་གནོད་ཅི་ཡོད་ཚོད་དཔག་བྱེད་རྒྱུ་ཁག་པོ་ཡིན། དེ་ནི་དཔེར་ན་ཤིང་མཁན་གྲོག་མ་ལྟ་བུར་མཚོན་ན་ཁོང་ཚོས་ཤིང་ལ་གནོད་སྐྱེལ་གྱི་ཡོད་ནའང་སྔོན་ནས་འབུ་སྲིན་གཞན་གྱི་བེད་མེད་དུ་བཏང་ཟིན་པའི་ཤིང་རོ་དེ་དག་གཙང་བཟོ་བྱེད་རྒྱུའི་ཕན་ཐོགས་ཡོང་གི་ཡོད་པ་ལྟ་བུ་རེད། ཡང་འབྲུ་རིགས་འོར་འདྲེན་བྱེད་མཁན་གྱི་གྲོག་མ་དེ་དག་གྲངས་འབོར་ཧ་ཅང་མང་ན་འབྲུ་རིགས་ཀྱི་འཐོན་སྐྱེད་ལ་གནོད་སྐྱོན་ཆེན་པོ་ཐེབས་ཀྱི་ཡོད་ནའང་རྒྱུན་དུ་ཞིང་ཁར་ཡོད་པའི་གནོད་ཚེ་ཅན་གྱི་འབུ་སྲིན་མང་པོ་ཞིག་ཁོང་ཚོས་མེད་པར་བཟོ་བ་དང་དེའི་ཐོག་ནས་ཞིང་ཁར་ཕན་ཐོགས་ཀྱི་ཆ་ཞིག་ཡོང་གི་ཡོད་པ་རེད། དེ་བཞིན་སྤང་རྩྭ་བཟའ་མཁན་གྱི་གྲོག་རིགས་དེ་དག་གིས་གླིང་ཁ་གཏོང་ས་དང་དེ་མིན་སྤང་ས་མང་པོ་ཞིག་ ལ་ཚང་བཅའ་བ་དང་ས་རློགས་ཀྱི་ཐོག་ནས་གནོད་སྐྱོན་ཐེབས་ཀྱི་ཡོད་ཀྱང་ཁོང་ཚོས་སྤང་ས་དེ་དག་གཤིན་པོ་བཟོ་བའི་ཕན་ཐོགས་ཀྱང་ཡོང་གི་ཡོད་པས་དེ་དག་སྣང་མེད་དུ་འཇོག་ཐབས་མེད།
བྱེད་ལས།
གྲོག་སྡེ་རེ་རེར་རྩ་བའི་ཆ་ནས་གྲོག་ཚང་རེ་ཡོད་ཀྱང་འབྲོག་པ་ལྟར་ངེས་མེད་ཐོག་ས་ཆ་གཅིག་ནས་གཞན་དུ་གནས་སྤོ་བྱེད་མཁན་གྱི་གྲོག་མའི་སྤྱི་ཚོགས་དེ་འདྲ་ཡང་ཡོད། གྲོག་མའི་སྤྱི་ཚོགས་ཀྱི་ངལ་རྩོལ་བྱེད་སྟངས་དེར་ལས་བགོས་ཀྱི་རྣམ་པ་མངོན་གསལ་ཡོད་པ་དང་སྐབས་རེ་ལས་ཀ་བྱེ་བྲག་པ་ཞིག་ལ་ལས་མི་བྱེ་བྲག་གཏན་འཇག་ཡོད་པ་ཡིན། དཔེར་ན། གདོད་མའི་གྲོག་རིགས་ཁ་ཤས་ནང་མགོ་ཆེན་པོ་ཡོད་པའི་ལས་མི་ཚོས་འབྲུ་རིགས་བཅག་རྒྱུའི་བྱ་བ་ཁོ་ན་བྱེད་ཀྱི་ཡོད། འོན་ཀྱང་ཤིང་མཁན་གྲོག་མ་ལྟ་བུར་མཚོན་ན་ལས་བགོས་ཇི་འདྲ་ཡིན་ཡངགནས་སྐབས་ཙམ་དང་ལས་ཀའི་རྣམ་པ་དེ་རང་གི་གཟུགས་པོ་ཆེ་ཆུང་ལ་ལྟོས་པ་ཞིག་ཡིན། གཟུགས་ཚད་ཆེ་ཤོས་ཚོས་གྲོག་ཚང་གི་མཐའ་འཁོར་སྲུང་སྐྱོབ་བྱེད་རྒྱུ་དང་འབྲིང་བ་ཚོས་ཟ་ཆས་མཁོ་བསྡུ་དང་ཆུང་ཤོས་ཚོས་སྒོ་ངར་བལྟ་སྐྱོང་དང་གྲོག་ཚང་གཙང་ཕྱིས་བྱེད་ཀྱི་ཡོད།
དེ་ནི་སོ་སོའི་ལུས་པོ་ལ་ལྟོས་པའི་ལས་འགན་གཙོ་བོ་རེ་ཡོད་པ་དེ་ཡིན་པ་ལས་སྤྱིར་གྲོག་མ་ཚང་མས་གྲོག་ཚང་སྲུང་སྐྱོབ་བྱེད་ཐུབ་ལ་ཚང་མས་ཟ་ཆས་མཁོ་བསྡུ་བྱེད་ཐུབ། མདོར་ན་ཁོང་ཚོ་ཚང་མས་ལས་དོན་གང་ཡང་བྱེད་ཐུབ་ལ་གང་ཡང་བྱེད་ཆོག།གྲོག་མའི་ལས་དོན་བྱེད་ཚད་དེ་ནམ་དུས་དང་སྔ་དགོང་བར་ཁྱད་པར་ཆེན་པོ་ཡོད་ཀྱང་སྤྱི་ཡོངས་ཀྱི་ཐོག་ནས་སྤྱི་ཚོགས་འབུ་སྲིན་ཕལ་ཆེབ་བཞིན་གྲོག་མ་ཚོར་ཡང་འཐོན་སྐྱེད་ཧུར་བཙོན་མཁན་ཞེས་བརྗོད་ཆོག། དེ་ཡང་ཁག་ཅིག་ཉིན་ལས་བྱེད་མཁན་དང་ཁག་ཅིག་མཚན་ ལས་བྱེད་མཁན་ཡིན་པས་མ་ཟད་ཉིན་ལས་བྱེད་མཁན་ཡིན་ན་ཞོགས་པ་ཉིན་ཤར་རྗེས་ལས་ཀ་མང་ཤོས་བྱེད་པ་དང་མཚན་ལས་བྱེད་མཁན་ཚོས་དགོང་མོ་ས་རུབ་མཚམས་ལས་ཀ་མང་ཤོས་བྱེད་ཀྱི་ཡོད། དེ་བཞིན་ས་བབ་དང་ནམ་དུས་བཅས་ལ་ཡང་རག་ལས་ཡོད་པ་ཞིག་སྟེ་ཚ་གྲང་སྙོམ་པའི་(Temperate)ས་བབ་ནང་གྲོག་མ་ཚོས་དབྱར་རིང་ལས་ཀ་བྱེད་པ་དང་དགུན་ཁའི་རིང་ཚང་དུ་ལས་མེད་སྡོད་པ་ཡིན།
གྲོག་མ་ཁ་ཤས་ཧ་ཅང་བྲེལ་ཚུབ་དང་ཧུར་བཙོན་ཅན་ཡིན་ཡང་ཁ་ཤས་དལ་ལྷོད་དང་ཧུར་བཙོན་མི་བྱེད་མཁན་ཡིན་པས་སོ་སོའི་སྒེར་གྱིརྣམ་དཔྱོད་མི་འདྲ་བ་ཡོད།གྲོག་མ་ཁ་ཤས་ལ་སྦྱང་སྟོབས་ཀྱི་ནུས་པ་གང་འཚམས་ཆེན་པོ་ཡོད་པས་ཟས་འཚོལ་སྐབས་གོམ་ལམ་སྐྱག་སྐྱོག་མང་པོའི་བརྒྱུད་ནས་རང་ཚངདུ་མ་ ནོར་བར་ཕྱིར་འཁོར་བྱེད་ཐུབ་ཀྱི་ཡོད། འོན་ཀྱང་ཁོང་ཚོའི་སྦྱང་སྟོབས་ཀྱི་ནུས་པ་དེ་ནུ་གསོའི་སེམས་ཅན་དང་མི་འདྲ་བར་ཚད་ངེས་ཅན་ཞིག་ཡིན།
ཕྱི་རུ་ཁ་ཟས་འཚོལ་དུ་སྐྱོད་སྐབས་གྲོག་རིགས་ཁ་ཤས་ཀྱིས་ས་ཀྱི་རྗེས་ཤུལ་ལ་བརྟེན་ནས་ཕན་ཚུན་འགྲོ་འོང་བྱེད་པ་དང་ཡང་ཁག་ཅིག་གིསསོ་སོའི་ཐུན་མོང་མ་ཡིན་པའི་ཚོར་བརྡ་ལ་བརྟེན་ནས་འགྲོ་འོང་བྱེད་ཀྱི་ཡོད། གྲོག་རིགས་ཕལ་ཆེ་བ་ས་འོག་ཏུ་གནས་སྡོད་བྱེད་པ་དང་ཡང་ཁཤས་ཤིང་སྡོང་ཁོ་ནའི་ཁོག་ཏུ་འཚོ་སྡོད་བྱེད་ཀྱི་ཡོད། འོན་ཀྱང་སྤྱིར་གྲོག་རིགས་ཀྱི་འབུ་སྲིན་འདི་སའི་སྟེང་འོག་གཉིས་ཀར་མཐོང་ཆོས་ཐུབ་པའི་སྲོག་ཆགས་ཤིག་ཡིན། གྲོག་མ་ཕན་ཚུན་བར་གོ་བརྡ་སྤྲོད་ཚུལ་དེ་ཧང་ཅང་གི་དོན་གོ་འཕེར་ངེས་ཡིན་པ་དང་དེ་ཡང་ཁོང་ཚོས་རེག་ཚོར་དང་ས་ཤུལ་གྱི་ལམ་ནས་གོ་བརྡ་སྤྲོད་ཀྱི་ཡོད། ཡང་སྒྲའི་ཐོག་ནས་ཕན་ཚུན་གོ་བརྡ་སྤྲོད་མཁན་ཡོད་ཀྱང་དེ་ནི་ཡོངས་གྲགས་ཤིག་མ་ཡིན། ཁ་ཟས་འཚོལ་དུ་སྐྱོད་མཁན་ཚོས་ཕྱིའི་ཁོར་ཡུག་ནང་ཟས་ཀྱི་འབྱུང་ཁུངས་ཤིག་གསར་རྙེད་བྱུང་ཚེ་གནས་ཚུལ་དེ་གྲོག་ཚང་ནང་ཡོད་པའི་ལས་རོགས་གཞན་ཚོར་བརྡ་སྐྱེལ་བྱེད་དགོས་ཀྱི་ཡོད་པ་དང་གྲོག་རིགས་སོ་སོར་བརྡ་སྐྱེལ་བྱེད་ཚུལ་ཐུན་མོང་མ་ཡིན་པ་རེ་ཡོད།
དཔེར་ན། ང་ཚོའི་རྒྱུན་དུ་ཐབ་ཚང་ནང་དུ་མཐོང་རྒྱུ་ཡོད་པའི་གྲོག་མ་དམར་སེར་ཆུང་ངུ་དེ་དག་ལ་མཚོན་ན། ཕྱི་རུ་ཁ་ཟས་རྙེད་པའི་གནས་ཚུལ་དེ་ཕྱིར་ཚང་གི་ནང་དུ་འཁོར་མཚམས་ཚང་ནང་དུ་དྲི་ཞིག་གློད་འདོན་གྱིས་གྲོག་མ་གཞན་ཚོར་བརྡ་སྐྱེལ་བྱེད་ཀྱི་ཡོད། དེ་ཡང་ཁོང་གིས་རྙེད་སོན་བྱུང་བའི་ཁ་ཟས་མང་ཉུང་ལ་ལྟོས་ནས་དྲིའི་འདོན་ཚད་སྟངས་འཛིན་བྱེད་པ་དང་དེའི་ཐོག་ནས་ཁ་ཟས་ཇི་ཙམ་རྙེད་སོན་བྱུང་བ་དང་ལས་མི་ཇི་ཙམ་དེར་སྐྱོད་དགོས་མིན་ཤེས་རྟོགས་ཐུབ་ཀྱི་ཡོད། དེ་ནས་ཁོས་སླར་ཡང་ཁ་ཕྱིར་སྐོར་ནས་སྔར་ཁ་ཟས་རྙེད་སོན་བྱུང་བའི་ཕྱོགས་སུ་ལམ་བར་ས་དེ་གློག་བཞིན་སྐྱོད་པ་དང་ལས་མི་གཞན་ཚོས་ཁོའི་རྗེས་སུ་འདེད་ནས་འགྲོ་བ་ཡིན།གྲོག་ཚང་ཕལ་ཆེ་བའི་ནང་འབུ་སྲིན་གྱི་རིགས་གཞན་མང་པོ་འཚོ་སྡོད་བྱེད་ཀྱི་ཡོད། དེ་དག་ཁ་ཤས་གྲོག་ཚང་ལ་ཕན་ཐོགས་ཡོད་པའི་བྱ་བ་བྱེད་ཀྱི་ཡོད་པ་དང་ཡང་ཁ་ཤས་ནི་བཟའ་རོགས་ཙམ་ལས་གཞན་ཕན་ཐོགས་ཡོང་གི་མེད། གྲོག་མའི་རིགས་ཀྱི་ནང་ནས་ཀྱང་རིགས་ཁ་ཤས་གྲོག་ཚང་གཞན་གྱི་ནང་དུ་འཚོ་སྡོད་བྱས་ནས་ཁ་ཟས་རག་ཐབས་བྱེད་ཀྱི་ཡོད། དེ་དག་ཁ་ཤས་ནི་གནས་སྐབས་རིང་ཡིན་ནའང་ཁ་ཤས་ནི་གཏན་དུ་གྲོག་ཚང་གཞན་ནས་ཁ་ཟས་རག་ཐབས་བྱས་ནས་འཚོ་སྡོད་བྱེད་ཀྱི་ཡོད།གཞན་ཨེ་མེ་ཛོན་ནང་ཡོད་པའི་གྲོག་རིགས་ཤིག་གིས་གྲོག་ཚངགཞན་ནས་ཁ་མ་ཕྱེ་བའི་སྒོ་ང་རྐུ་འཁྱེར་གྱི་རྗེས་སུ་ནར་སོན་ མཚམས་ཁོང་ཚོ་ཚེ་གཡོག་ལྟ་བུ་ཉར་ནས་ངལ་རྩོལ་གྱི་ལས་ཀ་བྱེད་འཇུག་གི་ཡོད།
མཆན།
ཤིང་མཁན་གྲོག་མ། {Carpenter ants}༼ ཤིང་སྡོང་སོགས་ཀྱི་ཁོག་པར་ཚང་བཅའ་བས་ན་ཤིང་མཁན་གྲོག་མ་ཞེས་འབོད།༽
ཕ་རོ་གྲོག་མ། {Pharaoh ants (Monomarium pharaonis)}༼ ང་ཚོའི་ཐབ་ཚང་སོགས་ཀྱི་ནང་རྒྱུན་དུ་མཐོང་རྒྱུ་ཡོད་པའི་གྲོག་མ་དམར་སེར་ཆུང་ངུ་ཞིག༽
ཨེ་མེ་ཛོན་གྲོག་མ། {Amazon ants (Polyergus breviceps)}༼གཙོ་བོ་ཨེ་མེ་ཛོན་ཤིང་ནགས་ཀྱི་ནང་དུ་འཚོ་སྡོད་བྱེད་པས་ཨེ་མེ་ཛོན་གྲོག་མ་ཞེས་འབོད།༽
གྲོག་དམར་ཡང་ན་མེ་གྲོག། (Fire ant {red ant}) ༼མདུང་འཛུགས་མཁན་གྱི་གྲོག་མ་ཞིག་དང་ནང་གསེས་དབྱེ་བ་ཉིས་བརྒྱ་བརྒྱད་ཅུ་ལྷག་ཡོད། གཙོ་བོ་རྩི་ཤིང་གི་ལོ་མ་སོགས་ལོངས་སུ་སྤྱོད་ཀྱང་སྐབས་རེ་སེམས་ཅན་ཆུང་ཚག་རིགས་ལ་མདུང་བཙུག་ནས་གསོད། མདུང་ལ་དུག་ཡོད་པ་དང་ལུས་མདོག་དམར་པོ་ཡིན་པས་གྲོག་དམར་རམ་མེ་གྲོག་ཅེས་འབོད། རྒྱུན་དུ་ཆུ་འགྲམ་དང་རླན་གཤེར་ཅན་གྱི་ས་ཆར་འཚོ་གནས་བྱེད༽
གྲོག་མ་ནག་ཆུང་། (Tiny black ants)༼རྒྱུན་དུ་གང་སར་མཐོང་རྒྱུ་ཡོད་པ་དང་མིའི་སྡོད་ཁང་ནང་འཛུལ་སྐྱོད་བྱེད་པའི་གྲོག་རིགས་ཤིག༽
དམག་མིའི་གྲོག་མ། (Army ants) ༼དམག་མི་བཞིན་སྡེ་ཚན་རུ་བགོས་ནས་འབུ་སྲིན་གསོད་པ་དང་གདུག་རྩུབ་ཆེ་བའི་རང་བཞིན་གྱི་མིང་དེ་ལྟར་ཐོབ་པ་རེད།༽
ཁ་ལོ་བའི་གྲོག་མ། (Driver ants (Dorylus)) ༼ཨ་ཕི་རི་ཀའི་གླིང་ཆེན་གྱི་དབུས་དང་ཤར་ཕྱོགས་སུ་གནས་པ་དང་འགྲམ་རུས་ཧ་ཅང་ཆེ་བའི་གྲོག་རིགས་ཤིག། ནང་གསེས་ཡང་དབྱེ་བ་མི་འདྲ་བ་བདུན་ཅུ་ལྷག་ཡོད།༽
ཤིང་དམར་གྲོག་མ། (Red wood ants) ༼ ཕྱེ་མ་ལེབ་ཀྱི་ཕྲུ་གུ་དང་ཨ་མ་ཁྲ་ཐིག་སོགས་འབུ་སྲིན་ཆུང་ཚགས་བཟའ་མཁན་གྱི་ཤ་གཟན་གྲོག་རིགས་ཤིག༽


text:
༄༅།། བྱ་སྤུ་གནོན་མེད་པ་བཟོ་མཁན་ཡང་སྙིང་སུ་རེད།
བཀྲས་ཁང་པ་སངས།
དེང་སང་གངས་ཅན་སྐྱིད་གཤོངས་ཀྱི་གཏམ་དཔེ་གསར་པ་ཞིག་སྟེ། ‘’གང་དུ་པར་ཆས་ཡོད་ན།། དེ་རུ་སྲིད་སྐྱོང་ཡོད།།’’ ཟེར། གཏམ་དཔེ་འདི་ནི་གཞུང་ཞབས་རྣམ་པ་དང་སྤྱི་འཐུས་རྒྱུན་ལས་ཚོས་བཟོས་པའི་གངས་སྐྱིད་ཀྱི་གཏམ་དཔེ་ཞིག་རེད། གཏམ་དཔེ་འདི་ཏན་ཏན་སྲིད་སྐྱོང་གིས་གསན་ཡོད་ཤག འོན་ཏང་། སྲིད་སྐྱོང་ནི་གང་དུ་སྐྱོན་བརྗོད་ཡོད་ན།། དེ་ལ་གཡོལ་ཐབས་བྱེད་མཁན་ཞིག་ཡིན་པས། གཏམ་དཔེ་འདི་མ་གོ་མདོག་མདོག་གནང་རྒྱུ་ནི་ཚང་མས་ཚོད་དཔག་ཐུབ་པ་ཞིག་རེད།
པར་ཆས་ཀྱི་ནང་དུ་ཐོན་རྒྱུ་མང་དྲག་པས། བྱ་སྤུ་གནོན་ཕར་ཟད། ལྷན་ཁང་ཁག་གི་གང་བྱས་པའི་ངོ་སོ་ཚང་མ་སྲིད་སྐྱོང་ལ་ཐོབ་དགོས་པ་དང་། ལས་དོན་ཡག་པོ་རེ་སྒྲོག་དགོས་ཚེ་མདུན་དུ་སྲིད་སྐྱོང་ཐོན་དགོས་པ་ཆགས་པས། ལས་བྱེད་དཀྱུས་མ་ཞིག་གིས་ཀྱང་སྲིད་སྐྱོང་ལ་ལྗིད་ཁོག་ག་ཚོད་ཡོད་མེད་དང་། གཟི་བརྗིད་ག་ཚོད་ཡོད་མེད་ཧ་གོ་དོན་གསལ་ཆགས་སྟབས། གངས་སྐྱིད་ཀྱི་གསར་འགོད་གསལ་བསྒྲགས་རེ་རེ་ནི་འཕྱ་ལེ་རྒྱག་སྤྱད་ལྟ་བུ་ཞིག་ཏུ་གྱུར་དང་འགྱུར་བཞིན་པ་ཡིན།
བྱ་སྤུ་གནོན་ཟེར་པ་དང་། སྒྲིག་ཁྲིམས་ཀྱིས་གནང་བའི་འོས་འགན་རྣམས་རང་བབ་དུ་བཞག་སྟེ། སྲིད་སྐྱོང་གིས་སྲིད་སྐྱོང་གི་ཆེ་མཐོང་དང་རིན་ཐང་ནང་བཞིན་ཕྱག་ལས་སྔར་བཞིན་གནང་མ་ཐུབ་པ་ནི། སློབ་བཟང་སངས་རྒྱས་ཀྱིས་སྨན་ལོག་ཅིག་མཆོད་པ་རེད་དམ། ཡང་ན་གཤམ་འོག་གི་ལས་བྱེད་རྙིང་པ་ཇུས་ལ་མཁས་པ་དག་གིས་བསྟོད་བསྔགས་གནང་། མདུན་ལ་འཆོང་དུ་བཅུག སྤར་རྐྱལ་ལང་དུ་བཅུག མཐའ་མར་མཆིལ་མ་གནམ་དུ་འཕངས་པ་ལྟར་གདོང་དུ་ཟགས་འཇུག་པ་འདི་ག་རེ་བྱས་ནས་ཡོང་གི་ཡོད་པ་རེད་དམ།
དེང་སང་བོད་མིའི་ནང་གི་སྲིད་སྐྱོང་གི་པར་ཙམ་མཐོང་ནའང་། ཐུགས་སུན་སྣང་གིས་མཇལ་འདོད་མེད་སྣང་སྟོན་མཁན་ཉིན་རེ་ནས་ཉིན་རེར་ཇེ་མང་དུ་འགྲོ་བཞིན་པ་འདི་ཡང་སྙིང་སུ་ཡི་བྱེད་ལས་ལ་བརྟེན་ནས་བྱུང་བ་རེད་དམ། ཁ་སང་ཤེས་རིག་ལས་ཁུངས་ཀྱི་བོད་སློབ་འཛིན་ཚོགས་CSTཁོངས་ཀྱི་སློབ་གྲྭ་ཁག་རྩིས་ལེན་སྐོར་དང་། RS སྐྱབས་བཅོལ་ལག་དེབ་དེབ་སྐྱེལ་ཞུ་ཕྱོགས་གཉིས་ཀྱི་གསར་འགོད་གསལ་བསྒྲགས་སྐབས་ཀྱང་པར་ཆས་ཀྱི་མདུན་དུ་ཁོ་པ་ཡང་ཐོན། མི་རྣམས་གད་མོ་ཤོར། བྱ་སྤུ་གནོན་ཟེར་པ་དེ་སྒང་ནས་ག་རེ་བྱས་བྱས་དང་། འོག་ནས་གཅིག་མ་འགྲིག་ན་སྲོག་ཐོག་གཏོང་རྐྱང་ལ་མི་ཟེར་པ་ཚང་མས་ཤེས་ནའང་། ཤེས་རིག་ལས་ཁུངས་བདེ་སྲུང་ལས་ཁུངས་ཀྱི་འབྲེལ་ཡོད་དྲུང་ཆེ་དང་ལས་བྱེད་ཀྱིས་གནས་ཚུལ་དེ་ཙམ་ཡང་གསལ་བསྒྲགས་གནང་རྒྱུར་མི་འཇོན་ནམ། གནད་དོན་དེ་ཙམ་ནི་སྲིད་སྐྱོང་ཡ་གི་ནས་མར་སླེབས་ཏེ་བསྒྲགས་དགོས་པ་ཞིག་རེད་དམ།
སྲིད་སྐྱོང་གི་འུ་ཐུག་པ་ལྟ་བུའི་རང་ཉིད་ཆེན་པོ་བཟོ་སྟངས་ཀྱི་ཐབས་ཤེས་ཏེ། དྲིལ་བསྒྲགས་ལས་ཁུངས་སུ་ཨ་ནེ་སྙེ་མོ་དྲུང་ཆེར་བསྐོས། དེའི་འགུལ་སྐྱོད་དབུགས་གཏོང་ལེན་ཚུན་སྲིད་སྐྱོང་དྲིལ་བསྒྲགས་ལ་འབད། གཞུང་འབྲེལ་བརྒྱུད་ལམ་ཁག་གུང་བྲན་ཏང་གི་སྒེར་གཅོད་བརྒྱུད་ལམ་གྱི་གྲལ་དུ་བཞག་ཆོག་ཆོག་ཅིག་བཟོ་དང་བཟོ་བཞིན་པ་འདི་ལྟ་བུའི་ཁྱབ་བསྒྲགས་ཤིག་གིས་སྲིད་སྐྱོང་ལ་ཡང་སྙིང་ཕན་ཅི་ཞིག་ཐོགས་སམ། དེས་ཆེན་པོ་བཟོ་ཡི་འདུག་གམ་བྱབ་ཆུང་བཟོ་ཡི་འདུག དེ་ལ་ཚང་མས་དགོངས་པ་ཞིག་བཞེས་དང་།
དོན་དམ་པས་གངས་ཅན་སྐྱིད་གཤོངས་སྤྱི་འཐུས་དང་འཛིན་སྐྱོང་གཉིས་ཀའི་ནང་དུ་སྲིད་སྐྱོང་ལ་ཤ་ཚ་བ་ཞིག་མེད་པ་རེད་དམ། ཡོད་ན་མི་མང་ཞེན་པ་ལོག་པའི་གནང་སྟངས་འདི་མུར་གནང་བཅུག་པས་གང་ཡོང་། ཡང་ན་སྲིད་སྐྱོང་གིས་སྨན་ལོག་ཟོས་སམ། བདུད་ཀྱིས་བྱིན་གྱིས་བརླབས་པ་ཡིན་ནམ། གནང་སྟངས་འདི་རིགས་ནི་འདི་མེད་ཕྱི་མེད་རང་ཆགས་ཀྱི་འདུག་སྟབས། གུས་པ་སྲིད་སྐྱོང་ལ་ཤ་ཚ་ནས། རབ་བྱུང་ན། སྲིད་སྐྱོང་གིས་ཅི་ཡང་མ་འཇོན་ནའང་། རང་མདོག་ཆ་ཚང་དམར་རྗེན་Dance ཌན་སི་འཁྲབ་པ་ནང་བཞིན་མི་གནང་རོགས། དེ་ལས་རྦད་དེ་ཡ་གའི་ལས་ཁུངས་ནང་ལྷོད་ལྷོད་གཟིམ་བཞུགས་ནའང་དབུས་སྒྲིག་འཛུགས་ཀྱི་གཟི་བརྗིད་དེས་སྲུང་ནུས་པ་འདྲ།།
༢༠༡༨ ཟླ ༡ ཚེས ༩ ཉིན།།


text:
མི་དམངས་དྲ་བའི་འཕྲིན། ཟླ་5ཚེས་16ཉིན། རྒྱལ་ཁབ་ཀྱི་ཀྲུའུ་ཞི་ཞི་ཅིན་ཕིང་གིས་ཏེའོ་ཡུས་ཐའེ་རྒྱལ་མགྲོན་ཁང་དུ་ཀྲུང་གོར“རྒྱུད་གཅིག་ལམ་གཅིག”གི་རྒྱལ་སྤྱིའི་མཉམ་ལས་མཐོ་རིམ་གླེང་སྟེགས་ལ་ཕེབས་པའི་དབྱི་ཐ་ལིའི་ཙུང་ལི་ཀྲེན་ཏི་ལུའོ་ཉི་དང་མཇལ་འཛོམས་གནང་བ་རེད།
ཞི་ཅིན་ཕིང་གིས་ཀྲུང་དབྱི་རྒྱལ་ཁབ་གཉིས་པོ་ཤེས་དཔལ་ལྡན་པའི་གནའ་བོའི་རྒྱལ་ཁབ་ཡིན་པ་དང་གནའ་བོའི་དར་གོས་ལམ་བུས་རྒྱལ་ཁབ་གཉིས་པོ་དམ་པོར་འབྲེལ་ནས་ཤར་ནུབ་ཤེས་དཔལ་སྤེལ་རེས་དང་སློབ་སྦྱོང་གི་སྦྲེལ་ཟམ་ཞིག་བརྒྱབ་ཡོད། ད་ཕན་ལོ་ཤས་རིང་། རྒྱལ་ཁབ་གཉིས་པོའི་མཐོ་རིམ་དབར་འཚམས་འདྲི་ཡང་ཡང་དང་རིམ་པ་ཁག་གི་མི་སྣའི་དབར་འགྲོ་འོང་ཟབ་མོ་བྱས་ནས་ཁྱབ་ཁོངས་ཁག་གི་མཉམ་ལས་ཧ་ཅང་མང་པོ་བྱས་ཡོད། ཀྲུང་གོ་ཕྱོགས་ཀྱིས་དབྱི་ཐ་ལི་ཕྱོགས་དང་མཉམ་དུ་འབད་བརྩོན་བྱས་ཏེ་ཀྲུང་དབྱིའི་ཕྱོགས་ཡོངས་ཀྱི་འཐབ་ཇུས་རོགས་ཟླའི་འབྲེལ་བ་སྐས་རིམ་གསར་པ་ཞིག་ཏུ་སླེབས་རྒྱུར་སྐུལ་འདེད་གཏོང་འདོད་ཡོད་ཅེས་གསུངས་པ་རེད།
ཞི་ཅིན་ཕིང་གིས་ཀྲུང་དབྱི་རྒྱལ་ཁབ་གཉིས་པོ་རྒྱལ་སྤྱིའི་སྤྱི་ཚོགས་ཀྱི་ཁོངས་མི་གལ་ཆེན་ཡིན་པས་ཕྱོགས་གཉིས་པོས་མཐོ་རིམ་དབར་སྤེལ་རེས་བྱེད་པའི་རྣམ་པ་རྒྱུན་འཁྱོངས་ཀྱིས་སྲིད་གཞུང་དང་། ཁྲིམས་འཛུགས་སྒྲིག་གཞི། སྲིད་ཏང་། ས་གནས་སོགས་དབར་སྤེལ་རེས་དམ་ཟབ་བྱེད་དགོས། ཀྲུང་དབྱིའི་2017ལོ་ནས་2020ལོ་བར་གྱི་མཉམ་ལས་བྱ་སྤྱོད་འཆར་གཞི་དོན་འཁྱོལ་ཡག་པོ་བྱས་ནས་ཕྱོགས་གཉིས་དབར་མ་འཇོག་རྒྱ་ཆེར་གཏོང་བ་དང་ཐོན་ལས་གླིང་འཛུགས་སྐྲུན་ལ་སྐུལ་འདེད་བཏང་སྟེ་དྲ་ཐོག་ཚོང་དོན་དང་གསར་གཏོད་སོགས་ཁྱབ་ཁོངས་ཀྱི་མཉམ་ལས་ལ་ཤུགས་སྣོན་རྒྱག་དགོས། ཀྲུང་གོ་ཕྱོགས་ཀྱིས་དབྱི་ཐ་ལི་ཕྱོགས“རྒྱུད་གཅིག་ལམ་གཅིག”གི་འཛུགས་སྐྲུན་ནང་ཧུར་ཐག་ཞུགས་ནས་རྒྱལ་ཁབ་གཉིས་པོའི་ཁེ་ལས་ཀྱི་གྲུ་ཁ་དང་། གྲུ་གཟིངས་བཟོ་བ། མཚོ་ཐོག་སྐྱེལ་འདྲེན་བཅས་ཀྱི་མཉམ་ལས་ལ་རྒྱབ་སྐྱོར་བྱ་རྒྱུར་དགའ་བསུ་ཞུ་རྒྱུ་ཡིན། ཕྱོགས་ཡོངས་དང་། གཏིང་ཟབ། ཁྱབ་རྒྱ་ཆེ་བ་བཅས་ཀྱི་སྤྱི་ཚོགས་ཀྱི་རིག་གནས་སྣང་ཚུལ་སྣ་ཚོགས་སྤེལ་རེས་ཀྱི་རྣམ་པ་ཞིག་གཏོད་དགོས་ཞེས་ནན་བཤད་གནང་བ་རེད།
ཀྲེན་ཏི་ལུའོ་ཉིས“རྒྱུད་གཅིག་ལམ་གཅིག”གི་རྒྱལ་སྤྱིའི་མཉམ་ལས་མཐོ་རིམ་གླེང་སྟེགས་ཐུགས་གྲ་ལེགས་འགྲིག་བྱུང་བར་རྟེན་འབྲེལ་ཞུ་རྒྱུ་ཡིན། ད་ཐེངས་ཀྱི་ཚོགས་འདུའི་ཐོག་སྒོ་དབྱེའི་རྒྱལ་སྤྱིའི་དཔལ་འབྱོར་ཚོང་དོན་ལ་སྐུལ་འདེད་གཏོང་བའི་ཐད་ཧ་ཅང་དགེ་མཚན་ལྡན་པའི་ཆ་འཕྲིན་སྤེལ་ཡོད། དབྱི་ཐ་ལི་ཕྱོགས་ཀྱིས“རྒྱུད་གཅིག་ལམ་གཅིག”གི་འཛུགས་སྐྲུན་སྒྲོམ་གཞིའི་འོག་གི་རྨང་གཞིའི་སྒྲིག་བཀོད་སོགས་ཀྱི་མཉམ་ལས་ནང་ཞུགས་འདོད་ཡོད། ལོ་མང་རིང་། དབྱི་ཀྲུང་འབྲེལ་བ་འཕེལ་རྒྱས་ཡག་པོ་བྱུང་ཡོད། དབྱི་ཐ་ལི་ཕྱོགས་ཀྱིས་ཀྲུང་གོ་གཅིག་གི་སྲིད་ཇུས་མཐའ་འཁྱོངས་བྱེད་ལ། ཀྲུང་གོ་དང་འབྲེལ་བ་འཕེལ་རྒྱས་གཏོང་རྒྱུར་ཚད་མཐོའི་མཐོང་ཆེན་བྱེད་ཀྱི་ཡོད། ཀྲུང་གོ་ཕྱོགས་དང་མཐོ་རིམ་འགྲོ་འོང་རྒྱུན་འཁྱོངས་བྱས་ཏེ་དཔལ་འབྱོར་དང་། ལག་རྩལ། ཞིང་ལས། འཕྲོད་བསྟེན། སློབ་གསོ། རིག་གནས། ཡུལ་སྐོར། ཁེ་ལས་འབྲིང་ཆུང་སོགས་ཁྱབ་ཁོངས་ཀྱི་མཉམ་ལས་ལ་ཤུགས་སྣོན་བརྒྱབ་ནས་ཡོ་རོབ་མནའ་འབྲེལ་དང་ཀྲུང་གོའི་དབར་གྱི་འབྲེལ་བ་འཕེལ་རྒྱས་ལ་སྐུལ་འདེད་གཏོང་རྒྱུར་གཞོལ་རྒྱུ་ཡིན་ཞེས་གསུངས་པ་རེད།


text:
ཚོགས་པའི་སྐོར།
- Details
- བཀླགས་འདུག: 877
༄༅།། ལྷ་སྤྱི་ཚོགས་ཞབས་ཞུ་ཚོགས་པ་ནི་བཞུགས་སྒར་དྷ་རམ་ས་ལར་རྟེན་གཞི་བྱེད་ཀྱི་ཡོད་པ་དང༌། ཚོགས་པ་འདི་ཉིད་ཕྱི་ལོ་ ༡༩༩༧ ལོར་ཐོག་མར་གསར་འཛུགས་བྱས་ཤིང༌། ཕྱི་ལོ་ ༢༠༠༥ ལོར་རྒྱ་གར་ཧི་མ་ཅལ་མངའ་སྡེ་གཞུང་ལ་ཡིད་ཆེས་དགེ་རྩའི་མིང་ཐོག་ནས་ཁྲིམས་མཐུན་དེབ་སྐྱེལ་བྱས་ཤིང་མངའ་སྡེའི་དཔྱ་ཁྲལ་ལས་ཁུངས་ནས་ཁེ་མེད་ཚོགས་པར་ངོས་ལེན་གྱིས་འབྲེལ་ཡོད་ཡིག་ཆ་བཀའ་ཁྲོལ་ཐོབ། ཚོགས་པའི་དངུལ་རྩིས་ཀྱང་གནས་ཡུལ་གཞུང་གིས་ངོས་ལེན་ཡོད་པའི་ཆེད་ལས་རྩིས་པས་རྩིས་ཞིབ་དང་འབྲེལ་སྙན་ཐོ་འདོན་གྱི་ཡོད་ལ། རྒྱ་གར་དབུས་གཞུང་དཔྱ་ཁྲལ་ལས་ཁུངས་ནས་ཚོགས་པའི་དངུལ་རྩིས་ལ་ཞིབ་བཤེར་གྱིས་དག་མཆན་གནང་གི་ཡོད།
ཚོགས་པའི་གཞི་རྩའི་དམིགས་ཡུལ་སྐྱབས་བཅོལ་བོད་མིའི་སྤྱི་ཚོགས་ནང་གཞི་རིམ་མང་ཚོགས་ལ་དགོས་མཁོ་ཆེ་ཞིང་མིང་དོན་མཚུངས་པའི་སྤྱི་ཚོགས་ཞབས་ཞུའི་ལས་དོན་སྣེ་མང་བྱ་རྒྱུ་དེ་ཡིན་ཞིང༌། ད་ལྟའི་ཆར་ཚོགས་པའི་གནས་སྟངས་ལ་གཞིགས་པའི་བོད་ཀྱི་སྐད་ཡིག་དང་རིག་གནས་དར་སྤེལ། བོད་དོན་སོགས་ཕྱི་རྒྱལ་མི་སྣར་ངོ་སྤྲོད། ཤེས་ཡོན། འཕྲོད་བསྟེན། ཁོར་ཡུག་སྲུང་སྐྱོབ། དྭང་བླངས་ཀྱི་འབྲེལ་མཐུད། ལག་ཤེས་སྦྱོང་བརྡར། དཔེ་མཛོད་ཞབས་ཞུ། དཔེ་དེབ་དང༌། གྱོན་གོས། སྨན་སོགས་ཞལ་འདེབས། རིག་གཞུང་བརྗེ་རེས། ཟས་བཅུད་ལྡན་པའི་ཞལ་ལག་དང་ཆུ་གཙང་མའི་མཐུན་རྐྱེན་རོགས་རམ་སོགས་ཀྱི་སྐོར་ལ་ལས་དོན་གང་ཐུབ་བྱེད་ཀྱི་ཡོད་ལ། འདས་པའི་ལོ་བཅུ་གསུམ་རིང་གཙོ་བོ་བོད་རིགས་སློབ་སྦྱོང་གི་གོ་སྐབས་འཐའ་ཁྱོལ་བ་མ་རག་པ་དང་མུ་མཐུད་ཤེས་ཡོན་ལ་དོ་དབྱིངས་དང་ཡར་རྒྱས་གཏོང་འདོད་ཡོད་མཁན་ལ་བོད་ཡིག་དང༌། ཨིན་ཡིག རྒྱ་ཡིག ཧྥ་རན་སིའི་སྐད་ཡིག སི་ཕན་སྐད་ཡིག གློག་ཀླད་སྦྱོང་བརྡར་སོགས་བསྤྲད་དང་སྤྲོད་བཞིན་པ་ཡིན། སྐབས་ཕྲལ་དགོས་མཁོ་དང་བསྟུན་ཏེ་ཤེས་ཡོན་སློབ་གསོ་དང་ལག་ཤེས་སྦྱོང་བརྡར་སོགས་ཀྱི་ཟབ་སྦྱོང་ཡང་གོ་སྒྲིག་ཞུ་བཞིན་ཡོད།
ཕྱི་ལོ་ ༢༠༡༤ ལོར་ལྷ་སྤྱི་ཚོགས་ཞབས་ཞུ་ཚོགས་པར་ལྷོ་ཨེ་ཤེ་ཡའི་ནང་གཞུང་འབྲེལ་མིན་པའི་ཚོགས་པས་སྤྱི་ཚོགས་འབྲེལ་མཐུད་ཀྱི་བརྒྱུད་ལམ་བེད་སྤྱོད་ཆེས་ཡག་ཤོས་གཏོང་མཁན་གྱི་བྱ་དགའ་ཨང་གཉིས་པ་ཐོབ་ཡོད་པ་དང་། ཕྱི་ལོ་ ༢༠༡༥ ལོར་ལྷ་སྤྱི་ཚོགས་ཞབས་ཞུ་ཚོགས་པར་ལྷོ་ཨེ་ཤེ་ཡའི་ནང་གཞུང་འབྲེལ་མིན་པའི་ཚོགས་པའི་ནང་དྲ་ཚིགས་དང་། དྲ་ཚིགས་ཀྱི་ཡོ་བྱད་བེད་སྤྱོད་ཆེས་ཡག་ཤོས་གཏོང་མཁན་གྱི་གཟེངས་རྟགས་ཨང་རིམ་དང་པོ་ཐོབ་ཡོད་པ་རེད།
ཚོགས་པས་ཉིན་ལྟར་ཞབས་ཞུ་གཙོ་ཆེ་ཁག་ནི་དབྱིན་ཇིའི་འཛིན་གྲྭ་དྲུག་དང༌། གློག་ཀླད་འཛིན་གྲྭ་གསུམ། ཧྥ་རན་སིའི་སྐད་ཡིག་འཛིན་གྲྭ་གཉིས། རྒྱ་ཡིག་འཛིན་གྲྭ་གསུམ། དེ་བཞིན་འཇར་མན་དང་སི་ཕན་སྐད་ཡིག་སློབ་སྦྱོང་སྤྲོད་བཞིན་པ་དང། ཟས་བཅུད་ལྡན་པའི་ཞལ་ལག་དང་ཆུ་གཙང་མ་སོགས་ཀྱི་སྐོར་ལ་མཐུན་རྐྱེན་རོགས་རམ་བྱེད་མུས་ཡིན། ཕྱི་ལོ་ ༢༠༠༣ ཟླ་ ༧ ནས་ཕྱི་ལོ་ ༢༠༡༦ ཟླ་ ༡༢ བར་སྐད་ཡིག་འཛིན་གྲྭར་འཛུལ་ཞུགས་བྱེད་མཁན་མི་གྲངས་ ༡༡༤༠༠ དང༌། གློག་ཀླད་སྦྱོང་མཁན་མི་གྲངས་ ༢༩༥༠ ལྷག་ཙམ། དེ་བཞིན་བསྐུ་མཉེ་ལག་ཤེས་སྦྱོང་བརྡར་སྤྲད་པའི་མི་གྲངས་ ༡༦༩ དང༌། ས་གནས་རྒྱ་གར་དང་བོད་པའི་སྤྱི་ཚོགས་ནང་གྱོན་གོས་ཞལ་འདེབས་སྤྲད་པ་གྲངས་ ༣༨,༠༤༧ བྱུང་ཡོད།
དེ་བཞིན་དཔེ་དེབ་གྲངས་ ༣༤༣༤༠ ཙམ་འབྲེལ་ཡོད་བོད་པ་དང་ས་གནས་རྒྱ་གར་བ་གཉིས་ཀའི་དཔེ་མཛོད་དང༌། ཤེས་ཡོན་སྡེ་ཚན། སློབ་གྲྭ་སོགས་ནང་རིན་མེད་གྱིས་འགྲེམས་སྤེལ་ཞུས་ཡོད། དཔར་ལེན་རྒྱུ་རྩལ་གྱི་སྦྱོང་བརྡར་བསྤྲད་པའི་མི་གྲངས་ ༧༥ དང༌། སྤྱི་ཐབ་ནང་ཁ་ལག་ཟ་མཁན་མི་གྲངས་ ༣༥ ནས་ ༥༠ བར་དང༌། ད་བར་མི་གྲངས་ ༦༢༥ ཙམ་ལ་ཁེ་ཕན་ཐོབ་ཡོད། སྤྱི་ཚོགས་ནང་དགོས་མཁོ་ཡོད་པའི་མི་གྲངས་ ༥༧༦ ལྷག་ཙམ་ལ་རིན་མེད་གྱི་མིག་བརྟག་དཔྱད་དང་འབྲེལ། མི་གྲངས་ ༤༤༥ ལ་རིན་མེད་ཐོག་མིག་ཤེལ་རོགས་རམ་བྱས་ཡོད། མི་གྲངས་ ༦༥༨ ཙམ་ལ་སོ་གཙང་བཟོ་སོགས་ཀྱི་རོགས་རམ་བྱས་ཡོད།
རྒྱལ་ཁབ་བཞི་བཅུ་ལྷག་ནས་ཕྱི་རྒྱལ་དྭང་བླངས་བ་མི་གྲངས་ ༧༤༢༡ ཙམ་དང༌། ཕྱི་རྒྱལ་མཐོ་སློབ་དང་གཙུག་ལག་སློབ་གྲྭ་ཁག་ནས་སློབ་ཕྲུག་གྲངས་ ༡༥༨༡ ལྷག་དང་མཉམ་རིག་གཞུང་བརྗེ་རེས་བྱས་ཡོད་ལ། ཕྱི་རྒྱལ་མི་སྣ་ ༡༢༤༥ ཙམ་ལ་བོད་པའི་སྐད་ཡིག་གིས་མཚོན་བོད་ཀྱི་རིག་གཞུང་སོགས་འདྲ་མིན་བསླབས་ཡོད། ཟླ་རེར་སློབ་སྦྱོང་བྱེད་མཁན་སློབ་མ་གྲངས་ ༡༥༠ ནས་ ༢༠༠ ཙམ་དང༌། དགུན་ཁ་སློབ་གྲྭའི་གུང་སེང་སྐབས་ཟླ་རེར་སློབ་ཕྲུག་ ༣༠༠ ནས་ ༤༠༠ ཙམ་སློབ་སྦྱོང་བྱེད་མཁན་ཡོང་གི་ཡོད་པ་དང༌། དེ་བཞིན་ཉིན་རེར་ཕྱི་རྒྱལ་དང་བླངས་བ་མི་གྲངས་ ༡༥ ནས་ ༢༥ ཙམ་ང་ཚོའི་མཉམ་དུ་ལས་ཀ་བྱེད་བཞིན་ཡོད།
དེར་མ་ཟད་སྐྱབས་བཅོལ་སྤྱི་ཚོགས་ཀྱི་ཚོགས་སྡེ་སོགས་ལ་དང་བླངས་ཀྱི་ལས་ཀ་བྱེད་མཁན་མང་པོ་འབྲེལ་མཐུད་ཞུས་དང་ཞུ་བཞིན་པ་དང་། བོད་དོན་ཕྱི་རྒྱལ་མི་སྣར་ངོ་སྤྲོད་ཆེད་ཟླ་རེའི་དབྱིན་ཡིག་དུས་དེབ་གཅིག་དཔར་བསྐྲུན་གྱིས་རིན་མེད་འགྲེམས་སྤེལ་བྱེད་བཞིན་ཡོད་པ་བཅས་སོ།།


text:
དགེ་བཅུའི་ཁྲིམས་ལ་རྒོལ་བའི་ལན་ལོག་རྟོག་ཚར་གཅོད།
ལུང་རྟོགས།
ཉེ་ཆར་བོད་མི་སྐོར་ཞིག་གིས་མིའི་སྐེ་ལ་རྐུན་མ་ཞེས་བྲིས་པའི་ཤོག་བྱང་བཏགས་པའི་པར་འགའ་ཞིག་དྲ་ཐོག་ལ་བཀྲམ་ནས། མཁན་པོ་ཚུལ་ཁྲིམས་བློ་གྲོས་ཀྱིས་གཏན་འབེབས་གནང་བའི་དགེ་བཅུའི་ཁྲིམས་ལ་གཞི་མེད་སྐྱོན་བརྗོད་མང་པོ་ཞིག་བྱས་སོང་། ཁོང་ཚོས་སྐྱོན་བརྗོད་རྒྱུ་གཙོ་བོ་ནི་སྒེར་གཅོད་པའི་བྱེད་སྟངས་རེད་ཟེར་བ་དང་། རིག་གསར་རོ་ལང་རྒྱབ་སོང་ཟེར་བ་དང་། དགེ་བཅུའི་ཁྲིམས་ནི་སྔར་ནས་བོད་རང་ཉིད་ལ་ཡོད་སྡད་པ་ཞིག་ཡིན་པས་འདི་འདྲ་ཞིག་གསར་འཛུགས་བྱེད་པ་དགོས་མེད་ཡིན་པ་སོགས་རེད།
འོན་ཀྱང་ཉེ་ཆར་དྲ་ཐོག་ལ་ཐོན་པའི་པར་དེ་དག་དགེ་བཅུའི་ཁྲིམས་དང་འགལ་བའི་ཉེས་ཆད་ཡིན་པའི་ཁུངས་སྐྱེལ་ནི། “རྔ་བའི་ཁུལ་གྱི་ཚུལ་བློའི་དགེ་བཅུའི་ཁྲིམས་དང་འགལ་སོང་བ་ཚོ་རེད”ཅེས་པའི་ཡིག་འཁྱམས་ཞིག་ལས་གང་ཡང་མི་འདུག དེང་སྐབས་བོད་ནང་ལ་མཁན་པོ་ཚུལ་ཁྲིམས་བློ་གྲོས་མཛད་འཕྲིན་ཧ་ཅང་རྒྱས་དང་རྒྱས་བཞིན་པ་ལ་རྟེན་ནས། ཕྱོགས་རིས་ཅན་དང་ཕྲག་དོག་ཅན། ད་དུང་དམར་པོའི་ལྟ་བ་ཅན་མང་པོ་ཞིག་གིས་ཁོང་ལ་མ་དགའ་སྡང་ཟུག་ཆེན་པོ་བྱེད་ཀྱི་ཡོད་པས་ཡིག་འཁྱར་འདི་འདྲ་ཞིག་ལ་སུས་ཡིད་ཆེས་བྱེད། གཞན་ཡང་སྒེར་གཅོད་པའི་བྱེད་སྟངས་ཞེས་པ་ནི་མི་སྒེར་རེ་ཟུང་གིས་དབང་ཆ་བེད་སྤྱོད་ལོག་པ་བཏང་སྟེ། སུ་གང་ལ་མ་བསྟུན་པར་སོ་སོ་སྒེར་གྱི་འདོད་པ་བཞིན་མི་གཞན་ལ་སྡུག་གྱོང་མནར་གཅོད་གཏོང་བ་ལ་ཟེར།
མཁན་པོ་ཚུལ་བློའི་དགེ་བཅུའི་ཁྲིམས་ལ་མཚོན་ན་མི་མང་གི་འདོད་བློ་དང་མ་བསྟུན་པར་དགེ་འདུན་པས་བཙན་པོ་དབང་ཡོད་ཀྱིས། མི་མང་ལ་ཆོས་ཁྲིམས་གང་འདྲ་ཞིག་ཀྱང་ལག་བསྟར་མི་རུང་བ་མཁན་པོ་ཁོང་གིས་བཀའ་སློབ་དང་ཕྱག་དེབ་དག་ན་ཡང་ནས་བསྐྱར་དུ་གསུངས་ཡོད་པ་མ་ཟད། བོད་ནང་གི་ད་ལྟའི་གནས་སྟངས་རྒྱུས་མངའ་ཡོད་མཁན་ཞིག་ཡིན་ན། རྒྱ་གཞུང་གི་སྟངས་འཛིན་གྱི་འོག་ནས་དགོན་པ་དང་དགེ་འདུན་པས་མི་མང་ལ་ཁྲིམས་འདྲ་མིན་བཙན་འགེལ་བྱེད་མི་ཆོག་པ་ཧ་ཅང་གསལ་པོ་རེད། གཉིས་ནས་རིག་གསར་རོ་ལང་ཞེས་པ་ནི་གཞི་རྩ་གང་ཡང་མེད་པའི་སྐད་ཆ་ཡིན་པས་ལན་འདེབས་ཀྱི་ངལ་བ་བརྟེན་དགོས་དོན་མ་མཐོང་།
གསུམ་ནས་དགེ་བཅུའི་ཁྲིམས་བོད་ལ་སྔར་ནས་དར་ཡོད་པས་དགོས་མེད་ལྷག་སྐྱོན་ཡིན་པར་བཤད་པ་ནི། མཁན་པོ་ཚུལ་བློའི་དགེ་བཅུའི་ཁྲིམས་ཞེས་པ་དེ་ཅི་ཡིན་མ་ཤེས་པའམ། ཡང་ན་བོད་ལ་སྔར་ནས་དར་བའི་ལྷ་ཆོས་དགེ་བ་བཅུ་ཞེས་པ་དེ་ཅི་ཡིན་མ་ཤེས་པའི་འཆལ་གཏམ་རེད། བོད་ལ་སྔར་ནས་དར་ཡོད་པའི་ལྷ་ཆོས་དགེ་བ་བཅུ་ནི་སངས་རྒྱས་ཀྱིས་གསུངས་པའི། ལུས་ཀྱི་སྒོ་ནས་སྲོག་གཅོད་མ་སྦྱིན་ལེན་འདོད་ལོག་སྤངས་པ་གསུམ་དང་། ངག་གི་སྒོ་ནས་རྫུན་ཕྲ་མ་ཚིག་རྩུབ་ངག་འཁྱལ་སྤངས་པ་བཞི། ཡིད་ཀྱི་སྒོ་ནས་རྣལ་སེམས་གནོད་སེམས་ལོག་ལྟ་སྤངས་པ་སྟེ་བཅུ་པོ་དག་རེད་ལ། མཁན་པོ་ཚུལ་བློའི་དགེ་བཅུའི་ཁྲིམས་ནི། དང་པོ། བཤས་ཚོང་མི་བྱ་བ། གཉིས་པ། རྐུ་ཇག་མི་བྱ་བ། གསུམ་པ། མཚོན་འཛིང་མི་བྱ་བ། བཞི་པ། སྨད་ཚོང་མ་མི་བསྟེན་པ། ལྔ་པ། བོའུ་དང་ཉལ་ཐའི་ཚོང་མི་བྱ་བ། དྲུག་པ། ཉལ་ཐ་དང་ཐ་མག་མི་འཐེན་པ། བདུན་པ། ཆང་མི་བཏུང་བ། བརྒྱད་པ། ཤོ་རྒྱན་མི་བསྐུག་པ། དགུ་པ། རྔོན་མི་བྱ་བ། བཅུ་པ། གཅན་གཟན་གྱི་པགས་པ་མི་གྱོན་པ་བཅས་རེད།
དེས་ན་དགེ་བཅུ་ཞེས་པའི་མིང་ཙམ་གྱིས་གཅིག་ཏུ་འཁྲུལ་ནས་སྐྱོན་བརྗོད་བྱེད་པ་ནི། དཔྱད་ཞིབ་གང་ཡང་མེད་པར་སྐྱོན་བརྗོད་བྱེད་རྒྱུར་དགའ་བའི་བོད་མིའི་ངན་གཤིས་དེ་ཕྱིར་སྟན་པ་ཙམ་དུ་ཟད། གཞན་ཡང་དགེ་བཅུའི་ཁྲིམས་བོད་ལ་སྔར་ནས་ཡོད་པས་གསར་བཟོ་དགོས་དོན་མེད་པར་བཤད་པ་དང་། དགེ་བཅུའི་ཁྲིམས་ཀྱིས་མི་མང་ལ་གནོད་བསྐྱལ་གྱི་འདུག་ཅེས་སྐྱོན་བརྗོད་བྱེད་པའི་སྐད་ཆ་དེའི་ཤུགས་བསྟན་ནི། བོད་ཀྱི་དཔེ་ལ་བཤད་ས་བུ་མོར་བཤད་ཀྱང་གོ་རྒྱུ་མནའ་མས་གོ་དགོས་ཞེས་པ་ལྟར། མཁན་པོ་ཚུལ་བློ་ལ་སྐྱོན་བརྗོད་བྱེད་ཁུལ་བྱས་པ་ལས་དོན་པ་སངས་རྒྱས་བཅོམ་ལྡན་འདས་ཀྱི་དགེ་བཅུའི་ཁྲིམས་ལ་ངོ་རྒོལ་བྱེད་ཀྱི་ཡོད་པ་མ་ཡིན་ནམ།


text:
རི་བོ་རྩེ་ལྔ།
འཛམ་གླིང་གི་ནང་བསྟན་གནས་རི་གྲགས་ཅན་ལས། རྒྱ་ནག་ཡུལ་གྱི་ནང་བསྟན་གནས་རི་གྲགས་ཅན་བཞི་ནི། འཇམ་པའི་དབྱངས་ཀྱི་གནས་མཆོག་རི་བོ་རྩེ་ལྔ (五台山 ) ཐུགས་རྗེ་ཆེན་པོའི་གནས་མཆོག་རི་བོ་གྲུ་འཛིན (普陀山 ) ས་ཡི་སྙིང་པོའི་གནས་མཆོག་དཔལ་རི་རྩེ་དགུ (九华山 ) ཀུན་ཏུ་བཟང་པོའི་གནས་མཆོག་གླང་ཆེན་འགྱིང་རི (峨眉山 ) བཅས་བཞི་ཡིན། གནས་ཆེན་བཞིའི་ཡ་གྱལ་རི་བོ་རྩེ་ལྔ་ནི་སྔོན་ནང་པའི་སྟོན་པ་ཤཱཀྱ་ཐུབ་པའི་མདོ་ཕལ་བོ་ཆེ་རུ། ལག་ན་རྡོ་རྗེ་ལ་བཀའ་བསྩལ་བ། བྱང་ཤར་གྱི་མཚམས་སུ་མ་ཧཱ་ཙི་ན་ཞེས་པའི་ཡུལ་ཆེན་པོ་དེར་ལྷུན་པོ་རྩེ་ལྔ་ཞེས་བྱ་བའི་རི་བོ་ཡོད་ལ། ང་ཉིད་མྱ་ངན་ལས་འདས་པའི་འོག་ཏུ་གནས་དེར་བྱང་ཆུབ་སེམས་དཔའ་འཇམ་དཔལ་གཞོན་ནུར་གྱུར་པས་སྤྱོད་ལམ་ཅི་བདེ་བའི་ཚུལ་གྱིས་གནས་ཏེ། སེམས་ཅན་ལ་ཕན་པ་དང་བདེ་བའི་ཆོས་སྟོན་ཞིང་ལྷ་ཀླུ་དྲེགས་པ་སྡེ་བརྒྱད་ཀྱིས་ཡོངས་སུ་བསྐོར་ཏེ་མཆོད་པ་དང་བཀུར་བསྟི་བྱེད་པར་འགྱུར་རོ། །ཞེས་གསལ་པོར་ལུང་བསྟན་པ་བཞིན་རྒྱ་ནག་གི་ཀྲོའུ་རྒྱལ་རབས་སྐབས་སུ་རྗེ་བཙུན་འཇམ་པའི་དབྱངས་དངོས་སུ་རི་བོ་རྩེ་ལྔའི་གནས་མཆོག་ཏུ་འཁྲུངས། དེ་རྗེས་རྒྱ་ནག་རྒྱལ་རབས་མང་པོའི་སྐབས་སུ་གནས་དེར་ལྷ་ཁང་མང་པོ་བཞེངས་ཏེ་མཆོད་གནས་སུ་གྱུར་ཕྱིན་རྒྱ་ནག་ཏུའང་རྗེ་བཙུན་འཇམ་པའི་དབྱངས་ཀྱི་གནས་རི་ཉིད་དུ་གྲགས། རི་དེ་རྩ་བ་གཅིག་ལ་རྩེ་མོ་ལྔ་ཡོད་པས་མིང་དེ་ལྟར་དུ་གྲགས། ཡོངས་གྲགས་ལ་དབུས་རི་སེངྒེ་འགྱིང་འདྲ། ཤར་རི་གླང་ཆེན་འདྲ་བ། ལྷོ་རི་རྟ་མཆོག་འདྲ་བ། ནུབ་རི་རྨ་བྱ་གར་ལ་རོལ་འདྲ། བྱང་རི་ཤང་ཤང་བསྣོལ་འདྲའི་ས་དཔྱད་ལེགས་པར་བཤད། རི་འདི་དག་ལས་ཆེས་མཐོ་ཤོས་དེ་བྱང་རི་ཡིན་ལ། རི་དེ་མཚོ་ངོས་ནས་མཐོ་ཚད་སྨི་2058ཡིན། 2009ལོ་ནས་བཟུང་འཛམ་གླིང་གི་གནའ་ཤུལ་རིག་དངོས་གྲགས་ཅན་སྲུང་སྐྱོབ་ཀྱི་གྲས་སུ་བཞག དེང་སྐབས་གནས་འདིར་དགོན་པ་105ཡས་མས་ཤིག་ཡོད། རྟེན་གྱི་གཙོ་བོ་སྔོན་ཆོས་རྒྱལ་མྱ་ངན་མེད་ཀྱིས་བཞེངས་པའི་རིང་བསྲེལ་མཆོད་རྟེན་ཁྱད་འཕགས་དེ་ཉིད་ནང་འཇུག་བྱས་ཡོད་པའི་མཆོད་རྟེན་དཀར་པོ་དང་། ད་དུང་འཇམ་དབྱངས་ཕྱག་སྟོང་སྤྱན་སྟོང་སོགས་མང་པོ་ཡོད། རི་བོ་རྩེ་ལྔ་ནི་ཧྲན་ཤིས་ཞིང་ཆེན་དུ་ཆགས་ཡོད་པ་རེད།
རི་བོ་གྲུ་འཛིན།
འཛམ་གླིང་གི་ནང་བསྟན་གནས་རི་གྲགས་ཅན་ལས། རྒྱ་ནག་ཡུལ་གྱི་ནང་བསྟན་གནས་རི་གྲགས་ཅན་བཞིའི་ཡ་གྱལ་རི་བོ་གྲུ་འཛིན་ནམ་རྒྱ་གར་བས་འདི་ལ་རི་བོ་པོ་ཏ་ལའང་ཟེར། འདི་ནི་སྟོན་པ་ཤཱཀྱ་ཐུབ་པས་འཕགས་པ་སྤྱན་རས་གཟིགས་ཀྱི་གནས་རི་ཡིན་པར་ལུང་བསྟན་ཞིང་། སྔོན་གནས་འདིར་རྒྱ་གར་གྱི་གྲུབ་ཆེན་ཞིག་ཡུན་རིང་སྒྲུབ་པ་ལ་གནས་མཐར་འཕགས་པ་སྤྱན་རས་གཟིགས་ཀྱི་ཞལ་དངོས་སུ་མཇལ་བ་ནས་བཟུང་རྒྱ་ནག་པ་རྣམས་ཀྱིས་གནས་དེར་འཕགས་པ་སྤྱན་རས་གཟིགས་དངོས་སུ་བཞུགས་པའི་གནས་ཉིད་དུ་ངོས་བཟུང་ཞིང་། རྒྱལ་རབས་སོ་སོའི་རིང་ལ་གནས་དེར་དགེ་འདུན་པའི་སྡེ་བཙུགས་ཤིང་རྟེན་བཞེངས་མང་དུ་གནང་། གནས་འདི་ནི་རྒྱ་ནག་གི་ལྷོ་ཕྱོགས་མཐའི་རྒྱ་མཚོའི་གླིང་གི་གླིང་ཕྲན་ཞིག་ཡིན་ཕྱིན་ཕྱོགས་བཞི་རྒྱ་མཚོས་ཡོངས་སུ་བསྐོར་ཞིང་། བྲག་ཆུ་ཤིང་གསུམ་འཛོམས་པའི་ཉམས་དགའ་བའི་གནས་མཆོག་དེའི་ཕྱིའི་རྒྱ་ཁྱོན་ལ་སྟོང་སྨི་གྲུ་བཞི་མ་13ལྷག་ཡོད་པའི་རྒྱ་མཚོའི་གླིང་ཕྲན་ཞིག་ཡིན། ད་དུང་མི་རྣམས་ཀྱིས་འདི་ལ་མཚོ་གླིང་ཆོས་ཀྱི་ཞིང་ཁམས་ཞེས་འབོད། རྒྱ་ནག་གི་ལྷོ་ཕྱོགས་ཀྲེ་ཅང་ཞིང་ཆེན་གྱི་ཁོངས་གཏོགས་སུ་ཡོད་ལ། དེང་སྐབས་གནས་འདིར་དགོན་པ་82ཡོད་པ་དང་དགེ་འདུན་པ་བཞི་སྟོང་ལྷག་ཡོད་པར་བཤད། སྤྱན་རས་གཟིགས་ཀྱི་བཞེངས་སྐུ་སོགས་རྟེན་གྱི་གཙོ་བོའང་མང་དུ་ཡོད།
དཔལ་རི་རྩེ་དགུ
འཛམ་གླིང་གི་ནང་བསྟན་གནས་རི་གྲགས་ཅན་ལས། རྒྱ་ནག་ཡུལ་གྱི་ནང་བསྟན་གནས་རི་གྲགས་ཅན་བཞིའི་ཡ་གྱལ་དཔལ་རི་རྩེ་དགུ་ནི། སྟོན་པ་ཤཱཀྱ་ཐུབ་པ་སྐུ་མྱ་ངན་ལས་འདས་ནས་ལོ་ཆིག་སྟོང་ལྔ་བརྒྱ་ཡས་མས་ཤིག་ལ་བྱང་ཆུབ་སེམས་དཔའ་ས་ཡི་སྙིང་པོ་འཁྲུངས་ནས་གནས་དེར་ཕེབས་ཏེ་སྒྲུབ་པ་ལ་ཡུན་དུ་བཞུགས་པའི་གནས་མཆོག་ཅིག་ཡིན་པ་དང་། ངོ་མཚར་ཆེ་བའི་གནས་མི་འདྲ་བའི་རི་དགུ་ཡོད་པས་མིང་ལའང་དཔལ་རི་རྩེ་དགུ་རུ་འབོད། རི་དེའི་མཐོ་ཚད་ལ་མཚོ་ངོས་ནས་སྨི་1342ཙམ་ཞིག་ཡོད། ཐང་རྒྱལ་རབས་དང་མིང་རྒྱལ་རབས་ཀྱི་སྐབས་སུ་གནས་དེར་དགོན་པ་མང་དུ་བཏབ་ནས་མཆོད་གནས་སུ་བཀུར། དེང་སྐབས་གནས་འདིར་དགོན་པ་80ལྷག་ཡོད། རྟེན་གྱི་གཙོ་བོ་ས་ཡི་སྙིང་པོའི་སྐུ་བརྙན་དམར་བརྡུང་དང་། ས་ཡི་སྙིང་པོའི་བཞེངས་སྐུ་སོགས་མང་པོ་ཡོད། དཔལ་རི་བོ་རྩེ་དགུ་ནི་ཨན་ཧུའེ་ཞིང་ཆེན་དུ་གནས་ཡོད་པ་རེད།
གླང་ཆེན་འགྱིང་རི།
འཛམ་གླིང་གི་ནང་བསྟན་གནས་རི་གྲགས་ཅན་ལས། རྒྱ་ནག་ཡུལ་གྱི་ནང་བསྟན་གནས་རི་གྲགས་ཅན་བཞིའི་ཡ་གྱལ་གླང་ཆེན་འགྱིང་རིའམ་རི་བོ་འོད་ཟེར་ཅན་ཡང་ཟེར། གནས་འདིར་སྔོན་ཆད་དུས་རབས་དགུ་པ་ཡས་མས་སུ་ཏའོ་ཅའོ་ཆོས་ལུགས་པ་མང་པོ་སྡོད་པའི་གནས་ཤིག་ཡིན། དེ་རྗེས་རྒྱ་ནག་གི་སུང་རྒྱལ་རབས་ཀྱི་སྐབས་སུ་ནང་པའི་དགོན་པ་བཞེངས་པར་མ་ཟད་ཀུན་ཏུ་བཟང་པོའི་སྐུ་བརྙན་བཞེངས་ཏེ་ནང་བསྟན་གནས་ཆེན་ཞིག་ཏུ་བསྒྱུར། དེ་ནས་བཟུང་ཀུན་ཏུ་བཟང་པོའི་གནས་རི་ཉིད་དུ་གྲགས་པ་ཡིན།
རི་འདིའི་མཐོ་ཚད་ལ་མཚོ་ངོས་ནས་སྨི་3099ཡོད་པ་དང་། སངས་རྒྱས་སྟོང་གི་རི་བོའང་ཟེར། རྒྱ་ནག་གི་ཝེ་རྒྱལ་རབས་དང་ཅིན་རྒྱལ་རབས་སོགས་ཀྱི་སྐབས་སུ་གནས་འདིར་དགོན་པ་མང་པོ་བཏབ་ཅིང་རྟེན་མང་པོ་བཞེངས། གནས་འདིར་དགོན་པ་26ཙམ་ཡོད་ལ། 1996ལོར་འཛམ་གླིང་གནའ་ཤུལ་གྲགས་ཅན་སྲུང་སྐྱོབ་བྱེད་པའི་གྲས་སུ་བཞག
དེང་སྐབས་གནས་འདིར་དགོན་པ་30ལྷག་ཡོད་ཅིང་། རྟེན་གྱི་གཙོ་བོ་འཕགས་པ་ཀུན་ཏུ་བཟང་པོའི་སྐུ་བརྙན་གླང་ཆེན་མཆེ་བ་དྲུག་ལྡན་ཡིན་པ་དང་། གླང་ཆེན་འགྱིང་རི་ནི་སི་ཁྲོན་ཞིང་ཆེན་དུ་གནས་ཡོད་པ་རེད།


text:
མཁན་པོ་མཆོག་མཛད་སྒོར་ཆེད་ཕེབས་གནང་།
སྤྱི་ཟླ་༡༡་པའི་ཚེས་༢༢་ནས་ཕྱོགས་ཕེབས་གནང་སྟེ་ཚེས་༢༤ ནས་ཉིན་གྲངས་༣ རིང་རྒྱ་གར་བྱང་ཤར་ཨ་རུ་ནཱ་ཅལ་མངའ་སྡེའི་ཏི་ཛུ་དར་རྒྱས་གླིང་བོད་མིའི་གཞིས་ཁོངས་སུ་ཆགས་པའི་ལྷ་དགོན་བྱང་ཆུབ་ཆོས་གླིང་གཙུག་ལག་ཁང་རྟེན་དང་བརྟེན་པར་བཅས་པ་གསར་བཞེངས་ལེགས་ཀྱི་མཛད་སྒོ་དང་། ལྷ་འབྲང་ཡང་སྲིད་ཁྲི་སྟོན་མཛད་སྒོ་འཚོགས་ཡོད་པ་རེད། མཛད་སྒོའི་སྐབས་རྒྱ་གར་མངའ་སྡེའི་སྤྱི་ཁྱབ་བློན་ཆེན་སྐུ་ཞབས་པདྨ་མཁའ་འགྲོ་དང་། བོད་མི་མང་སྤྱི་འཐུས་ཚོགས་གཙོ་མཁན་པོ་བསོད་ནམས་བསྟན་འཕེལ། རྣམ་གྲོལ་གླིང་དགོན་པའི་དབུ་འཛིན་མཆོག་སྤྲུལ་གྱང་ཁང་རིན་པོ་ཆེ། ལྷ་འབྲང་མཆོག་སྤྲུལ་རིན་པོ་ཆེ། རྫོགས་ཆེན་དགའ་ནོར་རིན་པོ་ཆེ། བོད་མི་མང་རྙིང་མའི་སྤྱི་འཐུས་མཁན་པོ་འཇམ་དཔལ་བསྟན་འཛིན། མངའ་སྡེའི་སྤྱི་ཁྱབ་བློན་ཆེན་གཞོན་པ་སྐུ་ཞབས་ (Shri.Chowna Mein) མངའ་སྡེའི་ནང་སྲིད་བློན་ཆེན། མངའ་སྡེའི་སྒོ་ཕྱུགས་སེམས་ཅན་དང་། རིག་གཞུང་བློན་ཆེན་སྐུ་ཞབས་མོ་ཧིཤ་ཆའི་ (Shri.Mohesh Chai) གཞན་ཡང་མངའ་སྡེའི་གྲོས་ཚོགས་འཐུས་མི་ཁག་ཅིག མངའ་སྡེའི་ (BJP) ཆབ་སྲིད་ཚོགས་པའི་ཚོགས་གཙོ། ས་གནས་བོད་རིགས་མི་མང་བརྒྱ་ཕྲག་བརྒལ་བ་འདུ་འཛོམས་བྱུང་འདུག ཕྱི་ཚེས་༢༤ མཛད་སྒོའི་ཉིན་དང་པོར་གཙུག་ལག་ཁང་དབུ་འབྱེད་དང་། དེ་རྗེས་ཡང་སྲིད་ཁྲི་སྟོན་མཛད་སྒོ་ཚོགས་པ་སོགས་ཆོས་ཕྱོགས་ཀྱི་མཛད་རིམ་ཁག་དང་། ཉིན་རྒྱབ་རྩ་འཆམ་གསེར་སྐྱེམས་དང་གཞས་སྣ་འཁྲབ་སྟོན་བྱས་ཡོད་པ་རེད། ཕྱི་ཚེས་༢༥ ཉིན་གྱི་སྔ་དྲོར་རྫོགས་ཆེན་དགའ་ནོར་རིན་པོ་ཆེ་ལ་བྱང་ཆུབ་ཆོས་གླིང་འདུ་སྤྱི་ནས་བཀའ་དྲིན་རྗེས་དྲན་གྱི་བརྟན་བཞུགས་ཕུལ་བ་དང་། ཉིན་རྒྱབ་གུ་རུ་མཚན་བརྒྱད་ཀྱི་འཆམ་དང་གཞས་སྣ་འཁྲབ་སྟོན་བྱས་ཡོད་པ་རེད། ཚེས་༢༦ ཉིན་གྱི་སྔ་དྲོར་མངའ་སྡེའི་སྤྱི་ཁྱབ་བློན་ཆེན་སྐུ་ཞབས་པདྨ་མཁའ་འགྲོ་ཆེད་ཕེབས་ཀྱིས་འོད་དཔག་མེད་ཀྱི་ལྷ་ཁང་དང་། སྒྲོལ་མའི་ལྷ་ཁང་དབུ་འབྱེད་གནང་བ་དང་། གཙུག་ལག་ཁང་དུ་སྣང་གསལ་མར་མེ་ཞལ་ཕྱེ་སོགས་ཆོས་ཕྱོགས་ཀྱི་མཛད་རིམ་ཁག་དང་། དེ་ནས་མི་མང་ལྷན་འཛོམས་ཀྱི་མཛད་སྒོར་ཏི་ཛུ་ས་གནས་འགོ་འཛིན་དོན་གྲུབ་བཟང་པོས་འཚམས་འདྲིའི་གསུང་བཤད་གནང་རྗེས། རྫོགས་ཆེན་དགའ་ནོར་རིན་པོ་ཆེས་མངའ་སྡེའི་སྤྱི་ཁྱབ་བློན་ཆེན་པདྨ་མཁའ་འགྲོ་མཆོག་གིས་དབུས་པའི་བློན་ཆེན་གཞན་རྣམས་དང་། དཔལ་ལྡན་ཚོགས་གཙོ་བཅས་ལ་མཛད་སྒོར་ཕེབས་པར་ཐུགས་རྗེ་ཆེ་ཞུའི་ལེགས་གསོའི་ཕྱག་རྟགས་ཕུལ། དེ་ནས་བླ་མ་བློ་བཟང་དཔལ་འབྱོར་དང་། སྨན་པ་པདྨ་ཚེ་མཚོ་རྣམ་གཉིས་ནས་བོད་དབྱིན་གཉིས་ཀྱི་ཐོག་མཛད་སྒོ་ངོ་སྤྲོད་གནང་གྲུབ་མཚམས། སྤྱི་འཐུས་ཚོགས་གཙོ་དང་། ཨ་རུ་ནཱ་ཅལ་མངའ་སྡེའི་སྒོ་ཕྱུགས་སེམས་ཅན་དང་། རིག་གཞུང་བློན་ཆེན་སྐུ་ཞབས་མོ་ཧི་ཤཱ་ཆའི་(Shri.Mohesh Chai) དེ་བཞིན་མངའ་སྡེའི་སྤྱི་ཁྱབ་བློན་ཆེན་གཞོན་པ་(Shri.Chowna Mein) མངའ་སྡེའི་སྤྱི་ཁྱབ་བློན་ཆེན་སྐུ་ཞབས་པདྨ་མཁའ་འགྲོ་བཅས་ནས་གསུང་བཤད་གནང་བ་དང་། ཏི་ཛུ་ས་འཐུས་ཚོགས་གཙོ་འཆི་མེད་ཚེ་རིང་གིས་ཐུགས་རྗེ་ཆེ་ཞུའི་གསུང་བཤད་གནང་སོང་། ཉིན་རྒྱབ་བཀྲ་ཤིས་རོལ་འཆམ་དང་། ཏི་ཛུ་ས་གནས་གཞིས་ཆགས་ཀྱི་མི་མང་ནས་གཞས་སྣ་འཁྲབ་སྟོན་བྱས་ཡོད་པ་རེད།།
སྤྱི་ཚེས་༢༩་ཉིན་དགོན་ནང་འབྱོར་ཡོད་པའི་གནས་ཚུལ་དུ་རྩོམ་སྒྲིག་པས།
ས་སྐྱ་ཁྲི་ཆེན་རིན་པོ་ཆེ་རྫོགས་དགོན་དུ་ཕེབས།
སྤྱི་ལོ་༢༠༡༧ ཟླ་༤ པའི་ཚེས་༡༩ ཉིན་རྒྱབ་དཔལ་ལྡན་ས་སྐྱ་༧ གོང་མ་ཁྲི་ཆེན་རིན་པོ་ཆེ་མཆོག་ཀོ་ལེ་གྷལ་དོན་ལྡན་གླིང་གཞིས་སྒར་དུ་ཆུབས་བསྒྱུར་གནང་།
༧སྐྱབས་རྗེ་རྡོ་གྲུབ་ཆེན་མཆོག་ལ་བརྟན་བཞུགས་ཕུལ།
རང་བསྟན་རྗེས་ལུས་བྱེད་མི་རུང་བ་དྲན་པའི་གསོས་སྨན།
དྲི་བ། འཕགས་ཡུལ་རྫོགས་ཆེན་དགོན་གྱི་མཁན་སྤྲུལ་ལྷན་འཛོམས་འཚོགས་ཐེངས་རིམ་པ་གང་འདྲ་འཚོགས་པ་རེད།
ལན། རེད་ལགས་འཕགས་ཡུལ་རྫོགས་ཆེན་དགོན་ནས་མཁན་སྤྲུལ་བླ་སློབ་ཀྱི་འཚོགས་འདུ་གལ་ཆེན་ཐེངས་གསུམ་འཚོགས་ཡོད་པ་རེད། འཚོགས་ཐེངས་དང་པོ་སྤྱི་ལོ ༡༩༩༧ ལོར་འཚོགས་པ་རེད། སྐབས་དེར་མཁན་ཆེན་པདྨ་ཚེ་དབང་དབུར་བཞུགས་པའི་གནད་ཡོད་མི་སྣ་མང་པོ་ཕེབས་ཡོད་པ་དང། ཉིན་གཉིས་རིང་ལ་འཚོགས་ནས་རང་བསྟན་འཛིན་སྐྱོང་སྤེལ་གསུམ་སྐོར་གྲོས་བསྡུར་བྱེད་ནས་འབྱུང་འགྱུར་བསྟན་པ་འཛིན་སྐྱོང་སྐོར་གྲོས་ཆོད་མང་པོ་བཞག་འདུག དེ་ནས་མི་ལོ་༡༤་ཙམ་གྱི་རིང་ལ་འཚོགས་མི་འདུག
དོན་ལྡན་གླིང་དུ་རྫོགས་ཆེན་དགོན་པས་ནང་ཆོས་ངོ་སྤྲོད་བྱས།
ཀོ་ལེ་གྷལ་གཞིས་སྡེ་ལ་གྲུབ་དབང་རྫོགས་ཆེན་དགོན་ཆེན་པའི་མཁན་སློབ་རྣམས་ཀྱིས་ནང་ཆོས་ངོ་སྤྲོད་གནང་བ།
དེ་ཡང་སྤྱི་ནོར་༸གོང་ས་ཆེན་པོ་མཆོག་གི་བཀའ་དགོངས་དང་། ཉེ་ཆར་བོད་ཀྱི་ཆོས་བརྒྱུད་ཆེན་པོ་བཞི་དང་གཡུང་དྲུང་བོན་བཅས་ཀྱི་བཤད་སྒྲུབ་བསྟན་པ་གོང་སྤེལ་ལྷན་ཚོགས་ཀྱི་རེ་འབོད་བཞིན།
ཤྲཱི་སེང་མཁན་པོ་ཁྲི་གསོལ་གྱི་མཛད་སྒོ།
སྤྱི་ལོ་ ༢༠༡༢ ཟླ་ ༡༢ ཚེས་ ༣༡ ཉིན་རྒྱ་གར་ལྷོ་ཕྱོགས་ཀོ་ལེ་གྷལ་དོན་གླིང་གཞིས་ཆགས་སུ་རྟེན་གཞི་བྱས་པའི། གྲུབ་དབང་རྫོགས་ཆེན་དགོན་ཤྲཱིར་སེང་ལས་ཐོག་མཁན་རབས་ ༤ པ་དང་། གཞན་ཡང་ཤྲཱི་སེང་བཤད་གྲྭར་ཐོས་བསམ་སློབ་གཉེར་བྱས་ཟིན་པའི་སློབ་དཔོན་ལྔ་ལ་མཁན་པོའི་མིང་གསོལ་མཛད་སྒོ་ཞིག་འཚོགས་ཡོད་པ་རེད།
དགོན་པའི་འཛིན་སྐྱོང་དང་འགན་འཛིན་བརྗེ་ལེན།
གྲུབ་དབང་རྫོགས་ཆེན་མཁན་སྤྲུལ་ལྷན་འཛོམས་ཐེངས་གསུམ་པའི་སྐབས་འབྲེལ་ཡོད་དགོན་པའི་འགན་ཡོད་བླ་སྤྲུལ་རྣམས་གྲོས་བསྡུར་ཐག་གཅོད་བྱུང་བ་བཞིན་ ༢༠༡༣ ཟླ་ ༡ ཚེས་ ༡ ཉིན་འཕགས་ཡུལ་གྲུབ་དབང་རྫོགས་ཆེན་དགོན་ཨོ་རྒྱན་བསམ་གཏན་ཆོས་གླིང་གི་སྤྱི་ཁྱབ་འཛིན་སྐྱོང་དང་འགན་འཛིན་བརྗེ་ལེན་གྱི་རྩིས་ལེན་རྩིས་སྤྲོད་བྱས་ཡོད་པ་རེད།
བཀའ་དྲིན་རྗེས་དྲན་གྱི་བརྟན་བཞུགས།
སྤྱི་ལོ་ ༢༠༡༢ ཟླ་ ༡༢ པའི་ཚེས་ ༢༩ ཉིན་རྒྱ་གར་ལྷོ་ཕྱོགས་ཀརྣ་ཊ་ཀའི་མངའ་སྡེ། ཅམ་རཱ་ཇཱུ་ན་གྷར་རྫོང་། ཀོ་ལེ་གྷལ་དོན་ལྡན་གླིང་གཞིས་སྤྱི་ཐུན་མོང་དང་། གྲུབ་དབང་རྫོགས་ཆེན་པའི་མཁན་སྤྲུལ་ལྷན་འཛོམས་ཐེངས་གསུམ་པའི་ཚོགས་བཅར་བ་རྣམས་ཀྱིས། གྲུབ་དབང་རྫོགས་ཆེན་ཡིད་བཞིན་ནོར་བུ་ཐུབ་བསྟན་འཇིགས་མེད་བློ་གསལ་དབང་པོ་མཆོག་གི་སྐུ་ཚེ་སྐལ་བརྒྱར་བརྟན་པ་དང་བཀའ་དྲིན་རྗེས་དྲན་གྱི་བརྟན་བཞུགས་རྒྱས་པ་ཞིག་ཕུལ་ཡོད་པ་རེད།
རྫོགས་ཆེན་མཁན་སྤྲུལ་ལྷན་འཛོམས་ཐེངས་གསུམ་པ།
སྤྱི་ལོ་ ༢༠༡༢ ཟླ་ ༡༢ པའི་ཚེས་ ༢༩ ཉིན་རྒྱ་གར་ལྷོ་ཕྱོགས་ཀརྣ་ཊ་ཀའི་མངའ་སྡེ། ཅམ་རཱ་ཇཱུ་ན་གྷར་རྫོང་། ཀོ་ལེ་གྷལ་བོད་མའི་གཞིས་ཆགས་དོན་ལྡན་གླིང་དུ་རྟེན་གཞི་བྱས་པའི། བྱེས་ཀྱི་གྲུབ་དབང་རྫོགས་ཆེན་དགོན་ཨོ་རྒྱན་བསམ་གཏན་ཆོས་གླིང་དུ། སྔ་འགྱུར་གྲུབ་དབང་རྫོགས་ཆེན་པའི་མཁན་སྤྲུལ་ལྷན་འཛོམས་ཐེངས་གསུམ་པ་དངོས་སུ་དབུ་འཛུགས་གནང་ཡོད་པ་རེད།
ལས་བྱེད་འཕོ་ལེན་དང་བཀའ་སློབ།
སྤྱི་ལོ་ ༢༠༡༢ ལོའི་བོད་ཟླ་ ༦ པའི་ཚེས་ ༤ ཉིན་སངས་རྒྱས་བཅོམ་ལྡན་འདས་ཀྱི་ཆོས་འཁོར་བསྐོར་བའི་དུས་ཆེན་གྱི་ཉིན་མོར། གྲུབ་དབང་རྫོགས་ཆེན་ཡིད་བཞིན་ནོར་བུ་དབུར་བཞུགས་ཐོག ཆོས་འཁོར་དུས་ཆེན་ལ་རྗེས་དྲན་གྱི་ཆོས་ཚོགས་ཤིག་འཚོགས་པ་དང་། དགོན་པའི་རྒྱུན་ལས་འཕོ་ལེན་གྱིས་གསལ་བསྒྲགས་ཀྱང་གནང་ཡོད་པ་རེད།


text:
མཚོ་སྔོན་ཞིང་ཆེན་སྲིད་གཞུང་གིས་ཏང་ཙུའུ་རྒྱ་སྐྱེད་གྲོས་ཚོགས་བསྡུས་ནས་རྒྱལ་ཡོངས་ཚོགས་ཆེན་གཉིས་ཀྱི་དགོངས་དོན་སློབ་སྦྱོང་དང་ལག་ལེན་མཐར་ཕྱིན་བྱས།
ཟླ་གསུམ་པའི་ཚེས་བཅུ་བདུན་ཉིན་གྱི་ཕྱི་དྲོར། མཚོ་སྔོན་ཞིང་ཆེན་སྲིད་གཞུང་གི་ཏང་ཙུའུ་ཧྲུའུ་ཅི། ཧྲིན་ཀྲང་ཝང་ཅན་ཅོན་གྱིས་མགོ་འཛིན་བྱས་ནས་ཞིང་ཆེན་སྲིད་གཞུང་གི་ཏང་ཙུའུ་རྒྱ་སྐྱེད་གྲོས་ཚོགས་བསྡུས་ཏེ། རྒྱལ་ཡོངས་ཚོགས་ཆེན་གཉིས་ཀྱི་དགོངས་དོན་དང་ཞིང་ཆེན་ཏང་ཨུའི་རྒྱུན་ལས་གྲོས་ཚོགས་ཀྱི་དགོངས་དོན་སློབ་སྦྱོང་དང་བརྒྱུད་སྒྲོག་བྱས་པ་དང་། ལག་ལེན་མཐར་ཕྱིན་བྱེད་པའི་བྱ་བར་བཀོད་སྒྲིག་བྱས།
ཝང་ཅན་ཅོན་གྱིས་བསྟན་དོན། རྒྱལ་ཡོངས་དམངས་འཐུས་ཚོགས་ཆེན་སྐབས་བཅུ་གཉིས་པའི་གྲོས་ཚོགས་ཐེངས་ལྔ་བ་དང་རྒྱལ་ཡོངས་སྲིད་གྲོས་སྐབས་བཅུ་གཉིས་པའི་གྲོས་ཚོགས་ཐེངས་ལྔ་བ་ནི། རང་རྒྱལ་གྱིས་ལོ་ལྔའི་འཆར་གཞི་བཅུ་གསུམ་པའི་མགོ་བཟང་བོ་ཞིག་བརྩམས་པ་དང་། ཁྱོན་ཡོངས་ནས་འབྱོར་འབྲིང་སྤྱི་ཚོགས་ཡོངས་འགྲུབ་བྱེད་པར་སྐུལ་འདེད་གཏོང་བ། གྲུབ་འབྲས་བཟང་བོས་ཏང་གི་ཚོགས་ཆེན་བཅུ་དགུ་བ་བསུ་མ་བྱེད་པའི་གནད་འགག་གི་དུས་རིམ་དུ་བསྡུས་པའི་གྲོས་ཚོགས་གལ་ཆེན་ཞིག་ཡིན་པས། ཞིང་ཆེན་ཏང་ཨུའི་རྒྱུན་ལས་གྲོས་ཚོགས་སྟེང་ཧྲུའུ་ཅི་ཝང་གོ་ཧྲིན་གྱིས་བཏོན་པའི་ལག་བསྟར་རེ་བ་ལྟར། བརྗོད་སྙིང་གལ་ཆེན་ཁོང་དུ་ཆུད་པར་བྱེད་པ། སྤྱི་ཁྱབ་ཧྲུའུ་ཅི་ཞི་ཅིན་ཕེན་གྱིས་རྒྱལ་ཡོངས་ཚོགས་ཆེན་གཉིས་སྐབས་སུ་གནང་བའི་གསུངས་བཤད་གལ་ཆེན་གྱི་དགོངས་དོན་ལ་རྒྱུས་ལོན་གཏིང་ཟབ་བྱེད་པ། ཙུང་ལི་ལིས་ཁི་ཆང་གིས་ཕུལ་བའི་སྲིད་གཞུང་བྱ་བའི་སྙན་ཞུའི་ཇུས་ཆོད་བཀོད་སྒྲིག་ལ་ངོས་འཛིན་གསལ་བོ་བྱེད་པ། བློ་མཐུན་ཝང་ཆི་ཧྲན་དང་བློ་མཐུན་ཝང་ཡོང་གཉིས་མཚོ་སྔོན་འཐུས་ཚབ་ཚོགས་པའི་གྲོས་ཞིབ་ལ་ཞུགས་སྐབས་གནང་བའི་གསུངས་བཤད་གལ་ཆེན་གྱི་དགོངས་དོན་ཁོང་དུ་ཆུད་པར་བྱེད་པ། འདུ་ཤེས་བཞི་དང་ལྷག་པར་དུ་སྲོག་ཤིང་འདུ་ཤེས་དང་དཔེ་ལྟའི་འདུ་ཤེས་ཇེ་བརྟན་དུ་གཏོང་བ། ཡིད་རྟོན་བཞི་དང་ལྷག་པར་དུ་རིག་གནས་ཡིད་རྟོན་ཇེ་དྲག་ཏུ་གཏོང་བ། ཞིང་ཆེན་གནས་ཚུལ་ལ་རྒྱུས་ལོན་གཏིང་ཟབ་བྱེད་པ། འཕེལ་རྒྱས་ཆོས་ཉིད་ཁོང་དུ་ཆུད་པར་བྱེད་པ་བཅས་བྱས་ཏེ། འགན་འཁྲི་འདུ་ཤེས་བརྟན་པོའི་སྒོ་ནས་ཀྲུང་དབྱང་གི་ཇུས་ཆོད་བཀོད་སྒྲིག་དང་ཞིང་ཆེན་ཏང་ཨུའི་རེ་བ་དེ་བྱ་བའི་སྒུལ་ཤུགས་དང་ལག་ལེན་གྲུབ་འབྲས་སུ་བསྒྱུར་བ་དང་། མཚོ་སྔོན་གྱི་དཔལ་འབྱོར་སྤྱི་ཚོགས་འཕེལ་རྒྱས་ཐད་ནས་རྒྱུན་མ་ཆད་པར་གྲུབ་འབྲས་གསར་བ་ལེན་པར་སྐུལ་འདེད་གཏོང་དགོས་ཟེར།
ཝང་ཅན་ཅོན་གྱིས་ནན་གྱིས་བསྟན་དོན། ཧྲུའུ་ཅི་ཝང་གོ་ཧྲིན་གྱིས་བཏོན་པའི་རེ་བ་ལྟར་དུ། ཉིན་བརྒྱའི་མཁྲེགས་གཏོར་གྱི་ལས་འགན་བཀོད་སྒྲིག་ལ་ཤར་སྦྱར་ནས། དུས་ཚིགས་དང་པོའི་བྱ་བའི་སྤྱི་བསྡོམས་་དང་དུས་ཚིགས་གཉིས་པའི་བྱ་བའི་འཆར་འགོད་དམ་འཛིན་བྱེད་དགོས། འགན་འཁྲི་སྔར་ལས་གཏན་ཁེལ་གསལ་བོ་བྱེད་པ་དང་། སྦྲེལ་མཐུད་བརྗེ་རེས་ལ་ཤུགས་སྣོན་པ། རྗེས་འདེད་ལག་བསྟར་ཐད་དམ་འཛིན་བྱེད་པ། རྒྱལ་ཁབ་པུའུ་ཨུ་དང་ཀྲུང་དབྱང་ཁེ་ལས་བར་བཞུགས་མོལ་སྦྲེལ་མཐུད་བྱེད་པའི་བྱ་བའི་རྗེས་མཐུད་བྱ་བར་སྐུལ་འདེད་བཏང་སྟེ། བྱ་བ་སྣ་ཚོགས་ལག་བསྟར་ནན་མོ་བྱེད་པ་དང་གྲུབ་འབྲས་བཟང་བོ་ལེན་པར་ཁག་ཐེག་བྱེད་དགོས། གཞི་རིམ་དུ་སོང་ནས་རྟོག་ཞིབ་བྱེད་པ་དང། གནད་དོན་ཞིབ་བཤེར་རྩད་གཅོད་བྱས་ནས། བྱ་བ་སྣ་ཚོགས་ཤུགས་ཡོད་པ་དང་གོ་རིམ་ལྡན་པ། ཕན་འབྲས་ལྡན་པའི་སྒོ་ནས་སྤེལ་བར་ཁག་ཐེག་བྱེད་པ་དང་། གྲུབ་འབྲས་བཟང་བོའི་སྒོ་ནས་ཏང་གི་ཚོགས་ཆེན་བཅུ་དགུ་བ་དང་ཞིང་ཆེན་ཏང་གི་འཐུས་མིའི་ཚོགས་ཆེན་ཐེངས་བཅུ་གསུམ་པ་རྒྱལ་ཁའི་ངང་བསྡུ་བར་བསུ་མ་བྱེད་དགོས་ཟེར།
Copyright © 2004-2017 QHTBAll Rights Reserved
备案号:青ICP备05002201号-2 视听许可证:3010436 青公网安备 63010402000163号


text:
དང་པོ། འཕགས་ཡུལ་དུ་དམ་པའི་ཆོས་དར་ཚུལ།
སྟོན་པ་བཅོམ་ལྡན་འདས་དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་དཔལ་རྒྱལ་བ་ཤཱཀྱ་ཐུབ་པ་ལ་ཕྱག་འཚལ་ལོ།། མི་ལོ་ཉིས་སྟོང་ལྔ་བརྒྱའི་སྔོན་དུ་སྟོན་པ་ཤཱཀྱ་ཐུབ་པ་རྒྱ་གར་འཕགས་པའི་ཡུལ་དུ་བྱོན་ཏེ།
ཡུལ་ཝཱ་རཱ་ཎ་སཱི་སོགས་སུ་ཆོས་འཁོར་རིམ་པ་གསུམ་དུ་བསྐོར། གདུལ་བྱ་གྲངས་མེད་པ་ཐར་པའི་ལམ་ལ་བཀོད། མཐར་དགུང་ལོ་བརྒྱད་ཅུའི་སྟེང་སྐུ་མྱ་ངན་ལས་འདས་པའི་ཚུལ་བསྟན། སྐུ་མྱ་ངན་ལས་འདའ་ཁར་ཉན་ཐོས་ཆེན་པོ་འོད་སྲུངས་ལ་བསྟན་པ་གཏད། དེས་འཕགས་པ་ཀུན་དགའ་བོ་ལ་གཏད། དེས་འཕགས་པ་ཤྭ་ནའི་གོས་ཅན་ལ་གཏད། དེས་འཕགས་པ་ཉེར་སྦས་ལ་གཏད། དེས་འཕགས་པ་དྷི་དྷི་ཀ་ལ་གཏད། དེས་འཕགས་པ་ནག་པོ་ལ་གཏད། དེས་འཕགས་པ་ལེགས་མཐོང་ཆེན་པོ་ལ་གཏད། དེ་རྣམས་ལ་བསྟན་པའི་གཏད་རབས་བདུན་ཞེས་གྲགས། ཀུན་དགའ་བོས་ཤྭ་ནའི་གོས་ཅན་ལ་བསྟན་པ་གཏད་པ་དང་ཕྱོགས་མཚུངས་འཕགས་པ་ཉི་མ་གུང་པ་ལ་བསྟན་པ་གཏད་པས་དེ་བརྩིས་ནས་བསྟན་པའི་གཏད་རབས་བརྒྱད་ཅེས་གསུངས་པའང་ཡོད།
སྟོན་པ་མྱ་ངན་ལས་འདས་པའི་ཕྱི་ལོར་རྒྱལ་པོ་མ་སྐྱེས་དགྲས་སྦྱིན་བདག་བྱས་ཏེ་ཉན་ཐོས་ཆེན་པོ་འོད་སྲུངས་སོགས་ཀྱིས་བཀའ་བསྡུ་དང་པོ་དང། སྟོན་པ་མྱ་ངན་ལས་འདས་ནས་ལོ་བརྒྱ་ལྷག་ཙམ་ན་རྒྱལ་པོ་དགའ་བྱེད་ཀྱིས་སྦྱིན་བདག་བྱས་ཏེ་དགྲ་བཅོམ་པ་གྲགས་པ་སོགས་ཀྱིས་བཀའ་བསྡུ་གཉིས་པ་མཛད། བཀའ་བསྡུ་གཉིས་པའི་སྦྱིན་བདག་ནི་ཡོངས་གྲགས་སུ་ཆོས་རྒྱལ་མྱ་ངན་མེད་ཀྱིས་བྱས་པར་བཤད། ཆོས་རྒྱལ་མྱ་ངན་མེད་ཀྱི་སྐུ་ཚེའི་གནས་སྐབས་མི་འདྲ་བ་གསུམ་སྟེ་འདོད་པའི་མྱ་ངན་མེད་དང། གཏུམ་པོ་མྱ་ངན་མེད། ཆོས་ཀྱི་མྱ་ངན་མེད་ཅེས་མི་འདྲ་བ་གསུམ་དུ་འགྱུར་བའི་ཕྱི་མའི་སྐབས་སུ་འཕགས་པ་ལེགས་མཐོང་ཆེན་པོ་དང་དུས་མཉམ་ཞིང། ལེགས་མཐོང་ཆེན་པོ་མྱ་ངན་ལས་འདས་རྗེས་རྒྱལ་པོའང་འདས། རྒྱལ་པོ་འདིའི་རིང་ལ་དཔལ་ནཱ་ལེནྡྲའི་གཙུག་ལག་ཁང་ཐོག་མར་བཏབ། དེའི་འོག་ཏུ་ཉན་ཐོས་ཀྱི་དགེ་འདུན་རྣམས་རིམ་བཞིན་རྩ་བའི་སྡེ་པ་བཞི་དང་ནང་གསེས་སྡེ་པ་བཅོ་བརྒྱད་དུ་གྱེས་ཏེ་རྩོད་པ་ཆེན་པོ་བྱུང་བ་རྒྱལ་པོ་ཀ་ནི་ཥྐིས་སྦྱིན་བདག་བྱས་ཏེ་སྡེ་པ་བཅོ་བརྒྱད་པོ་ཐམས་ཅད་བསྟན་པ་རྣམ་དག་ཏུ་བསྒྲུབས་ཏེ་བཀའ་བསྡུ་གསུམ་པ་མཛད། དེའི་གོང་ཙམ་དུ་བྲམ་ཟེ་པཱ་ཎི་ནིས་པཱ་ཎི་བྱཱ་ཀ་ར་ཎ་ཞེས་བྱ་བའི་བསྟན་བཅོས་བརྩམས་ཏེ་སྒྲ་པཱ་ཎི་པ་བྱུང།
བཀའ་བསྡུ་གསུམ་པའི་རྗེས་སུ་ཐེག་པ་ཆེན་པོའི་ཆོས་དར་བའི་འགོ་ཚུགས། བྲམ་ཟེ་མཐོ་བཙུན་གྲུབ་རྗེ་དང་བདེ་བྱེད་བདག་པོ་སྐུ་མཆེད་གཉིས་ཀྱིས་ཁྱད་པར་འཕགས་བསྟོད་དང་ལྷ་ལས་ཕུལ་བྱུང་གི་བསྟོད་པ་བརྩམས་ཤིང། ནཱ་ལེནྡྲ་རུ་ཆོས་གཞི་དར་བར་མཛད། དེ་ནས་རྒྱལ་པོ་ཧ་རི་ཙནྡྲ་སོགས་ཙནྡྲའི་རྒྱལ་བརྒྱུད་དང་འཕགས་པ་ཀླུ་སྒྲུབ་སོགས་ཐེག་པ་ཆེན་པོའི་སློབ་དཔོན་མཁས་པ་མང་དུ་བྱོན་ཏེ་ཐེག་པ་ཆེན་པོའི་བསྟན་པ་རྒྱས་པར་མཛད། དེའང་འཕགས་པ་ཀླུ་སྒྲུབ་ཀྱིས་ནཱ་ལེནྡྲ་དང་རྡོ་རྗེ་གདན་སོགས་སུ་ལྷ་ཁང་དང་མཆོད་རྟེན་མང་དུ་བཞེངས། ཤེར་ཕྱིན་འབུམ་པ་ཀླུ་ཡུལ་ནས་གདན་དྲངས། དབུ་མ་རིགས་ཚོགས་དྲུག་སོགས་མཛད་དེ་དབུ་མ་པའི་ཤིང་རྟའི་སྲོལ་ཕྱེས། ཁོང་དགུང་ལོ་དྲུག་བརྒྱ་མ་ཟིན་ཙམ་བཞུགས་ཤིང། ཁོང་གི་སྐུ་རིང་ལ་བྲམ་ཟེ་སཔྟ་ཝརྨའམ་བདུན་པའི་གོ་ཆ་ཞེས་པས་སྒྲ་ཀ་ལཱ་པ་བརྩམས། སློབ་དཔོན་ནག་མོའི་ཁོལ་གྱིས་སྤྲིན་གྱི་ཕོ་ཉ་སོགས་ཕོ་ཉ་བརྒྱད་དང། གཞོན་ནུ་འབྱུང་བ་སོགས་སྙན་དངགས་ཀྱི་བསྟན་བཅོས་ཆེན་པོ་མང་དུ་བརྩམས། དེའི་ཚེ་ཀླ་ཀློའི་ཆོས་ལུགས་ཐོག་མར་བྱུང་ཞིང་། བསྟན་པ་ལ་དགྲ་ལན་དང་པོའང་བྱུང།
འཕགས་པ་ཀླུ་སྒྲུབ་ཀྱི་སློབ་མ་སློབ་དཔོན་ཨརྱ་དེ་བའམ་འཕགས་པ་ལྷས་བྲམ་ཟེ་ཐུབ་དཀའ་ནག་པོ་རྩོད་པས་ཕམ་པར་བྱས་ཏེ་ནང་པར་ཞུགས་པ་སློབ་དཔོན་མ་ཁོལ་ལམ་སློབ་དཔོན་དཔའ་བོ་ཞེས་པའི་མཁས་པ་ཆེན་པོར་གྱུར། ཨརྱ་དེ་བའི་སློབ་མ་སྒྲ་གཅན་འཛིན་བཟང་པོ་ནཱ་ལེནྡྲའི་མཁན་པོར་བཞུགས་ཤིང་ཆོས་གཞི་མང་དུ་བཙུགས། སྣོད་ཆེན་པོ་ནམ་མཁའ་ལ་བཟེད་པ་ཙམ་གྱིས་ཁ་ཟས་བཟང་པོས་གང་བ་ཡོང་བས་དེས་དགེ་འདུན་མང་པོ་ལ་འཚོ་བ་སྦྱར། རྒྱལ་པོ་ངྷརྨ་ཙནྡྲ་ཞེས་པའི་དུས་སུ་བསྟན་པ་ལ་དགྲ་ལན་གཉིས་པ་བྱུང་ཞིང། དེ་ནས་ལོ་དྲུག་ཅུ་ཙམ་ན་བསྟན་པ་ལ་དགྲ་ལན་གསུམ་པ་བྱུང་སྟེ་ཉམས་ཆག་ཆེན་པོ་བྱུང།
འཕགས་པ་ཐོགས་མེད་ཀྱིས་རྗེ་བཙུན་བྱམས་པ་ལོ་བཅུ་གཉིས་སུ་བསྒྲུབས་ཏེ་རྗེ་བཙུན་གྱི་མདུན་ནས་ཤེར་ཕྱིན་མངོན་རྟོགས་རྒྱན་སོགས་བྱམས་ཆོས་སྡེ་ལྔ་གསན། ས་སྡེ་ལྔ་དང་སྡོམ་རྣམ་གཉིས་སོགས་མཛད་དེ་སེམས་ཙམ་པའི་ཤིང་རྟའི་སྲོལ་ཕྱེས་ཤིང་བསྟན་པ་སླར་ཡང་དར་བར་མཛད། གཅུང་དབྱིག་གཉེན་གྱིས་པྲ་ཀ་ར་ཎ་སྡེ་བརྒྱད་དང་མངོན་པ་མཛོད་རྩ་འགྲེལ་སོགས་མཛད་ཅིང། ཁོང་ལ་སློབ་མ་མཁས་པ་མང་དུ་བྱོན་པ་ལས་འདུལ་བ་རང་ལས་མཁས་པ་སློབ་དཔོན་ཡོན་ཏན་འོད། མངོན་པ་རང་ལས་མཁས་པ་སློབ་དཔོན་བློ་གྲོས་བརྟན་པ། ཕར་ཕྱིན་རང་ལས་མཁས་པ་འཕགས་པ་རྣམ་གྲོལ་སྡེ། ཚད་མ་རང་ལས་མཁས་པ་སློབ་དཔོན་ཕྱོགས་ཀྱི་གླང་པོ་ཞེས་གྲགས། སློབ་དཔོན་ཡོན་ཏན་འོད་ཀྱིས་འདུལ་བ་མདོ་རྩ་བ་དང། སློབ་དཔོན་ཕྱོགས་གླང་གིས་ཚད་མ་ཀུན་བཏུས་བརྩམས། དེ་དག་གི་སྐབས་སུ་དབུ་མ་པའི་མཁས་པ་ཆེན་པོ་སློབ་དཔོན་སངས་རྒྱས་བསྐྱངས་ཀྱིས་དབུ་མ་ཐལ་འགྱུར་བ་དང་སློབ་དཔོན་ལེགས་ལྡན་འབྱེད་ཀྱིས་དབུ་མ་རང་རྒྱུད་པའི་ཤིང་རྟའི་སྲོལ་ཕྱེས། དཔལ་ལྡན་ཟླ་བ་གྲགས་པས་ནཱ་ལེནྡྲའི་མཁན་པོ་མཛད། རི་མོར་བྲིས་པའི་བ་དྲུས་མ་ལས་འོ་མ་བཞོས་ཏེ་དགེ་འདུན་ཐམས་ཅད་འོ་ཐུག་གིས་ཚིམ་པར་མཛད། དབུ་མ་འཇུག་པ་རྩ་འགྲེལ་སོགས་བསྟན་བཅོས་མང་དུ་བརྩམས། དབུ་མ་ཐལ་འགྱུར་བའི་ཤིང་རྟའི་སྲོལ་འབྱེད་དུ་འདི་བགྲང་བའང་ཡོད། ཁོང་དང་སློབ་དཔོན་ཙནྡྲ་གོ་མི་གཉིས་ནཱ་ལེནྡྲར་རྩོད་པ་ཡུན་རིང་མཛད། ཙནྡྲ་གོ་མིས་ཙནྡྲ་བྱཱ་ཀ་ར་ཎ་ཞེས་པའི་བསྟན་བཅོས་མཛད་དེ་སྒྲ་ཙནྡྲ་པ་བྱུང་། ཁོང་གི་ལོ་རྒྱུས་དང་འབྲེལ་བར་འཕགས་པ་མཇིང་ཡོན་མ་དང་འཕགས་པ་མཛུབ་ཀེར་མ། སྒྲོལ་མ་རྒྱན་མེད་མ་ཞེས་པའི་ལྷ་སྐུ་ངོ་མཚར་བ་རེ་བྱུང་བའི་ལོ་རྒྱུས་ཀྱང་ཡོད།
ཕྱོགས་ཀྱི་གླང་པོའི་སློབ་མ་སློབ་དཔོན་ཆོས་སྐྱོང་གིས་རྡོ་རྗེ་གདན་དུ་ལོ་སུམ་ཅུ་ལྷག་ཆོས་བསྟན་ཅིང། དཔལ་ལྡན་ཟླ་བ་གྲགས་པའི་རྗེས་སུ་ནཱ་ལེནྡྲའི་མཁན་པོ་མཛད། མཐར་ལྷའི་གནས་སུ་གཤེགས་ཞེས་གྲགས། རྒྱལ་སྲས་ཆེན་པོ་ཞི་བ་ལྷ་དཔལ་ནཱ་ལེནྡྲར་བཞུགས་སྐབས་གཞན་ངོར་འདུ་ཤེས་གསུམ་པ་བར་བསྟན་པས་དགེ་འདུན་རྣམས་ཀྱིས་སྐྲོད་ཐབས་སུ་མདོ་འདོན་བཅུག་སྐབས་སྤྱོད་འཇུག་ཆེན་མོ་གསར་དུ་རྩོམ་ཞིང་གསུང་བཞིན་མཁའ་ལ་འཕུར་ཏེ་ཡུལ་གཞན་དུ་གཤེགས།
ཕྱོགས་ཀྱི་གླང་པོའི་སློབ་མ་དཔལ་ཆོས་ཀྱི་གྲགས་པས་ཚད་མ་རྣམ་འགྲེལ་སོགས་ཚད་མ་སྡེ་བདུན་བརྩམས་ཤིང་། མུ་སྟེགས་པའི་མཁས་པ་ཆེན་པོ་སྃ་ག་ར་ཨཱ་ཙརྱ་སྐྱེ་བ་གསུམ་རིང་རྩོད་པས་ཕམ་པར་མཛད་དེ་མཐར་ནང་པར་བཅུག དེ་རྗེས་པཱ་ལའི་རྒྱལ་བརྒྱུད་ཀྱི་ཐོག་མ་རྒྱལ་པོ་གཽ་པཱ་ལའམ་དེའི་སྲས་དེ་ཝ་པཱ་ལའི་མཚམས་སུ་དགེ་ཚུལ་ཞིག་གིས་དཔལ་ཨོ་ཏནྟ་པུ་རིའི་གཙུག་ལག་ཁང་བཞེངས། རྒྱལ་པོ་དྷརྨ་པཱ་ལའི་དུས་སུ་བི་ཀྲ་མ་ཤི་ལའི་གཙུག་ལག་ཁང་བཞེངས་ཤིང། མཁན་ཆེན་ཞི་བ་འཚོ་བོད་དུ་ཕེབས། དེའི་རྗེས་བོད་དུ་ཕེབས་པ་མཁས་པ་ཛི་ན་མི་ཏྲ་དང་། སརྦ་ཛྙ་དེ་ཝ། དཱ་ན་ཤཱི་ལ་སོགས་དང། གཞན་ཡང་སློབ་དཔོན་སེང་གེ་བཟང་པོ། སློབ་དཔོན་ཛེ་ཏ་རི། སློབ་དཔོན་རཏྣ་ཨཱ་ཀ་ར་ཤཱནྟིའམ་རིན་ཆེན་འབྱུང་གནས་ཞི་བ་སོགས་མཁས་པ་སྒོ་དྲུག ཇོ་བོ་རྗེ་དཔལ་ལྡན་ཨ་ཏི་ཤ་དཱི་པྃ་ཀ་ར་ཤྲཱི་ཛྙ་ནའམ་དཔལ་མར་མེ་མཛད། སློབ་དཔོན་ཨ་བྷ་ཡ་ཀ་རའམ་འཇིགས་མེད་འབྱུང་གནས། སློབ་དཔོན་ཆེན་པོ་རཏྣ་རཀྵི་ཏའམ་རིན་ཆེན་འཚོ། ཁ་ཆེ་པཎ་ཆེན་ཤཱཀྱ་ཤྲཱི་བྷ་དྲ་སོགས་རིམ་པར་བྱོན་ཏེ་བསྟན་པ་དར་ཞིང་རྒྱས་པར་མཛད། ཁ་ཆེ་པཎ་ཆེན་ཤཱཀྱ་ཤྲཱི་བྷ་དྲ་བི་ཀྲ་མ་ཤི་ལའི་མཁན་པོ་གནང་བའི་སྐབས་སྔ་ཕྱི་སྟེ་རྒྱལ་པོ་སེ་ན་བཞིའི་སྐབས་ཀླ་ཀློ་ཏུ་རུཥྐའི་དམག་བྱུང་སྟེ་དགོན་པ་མང་པོ་བཤིག པཎྜིཏ་ཆེ་ཆུང་མང་པོ་བོད་སོགས་ཡུལ་ཕྱོགས་གཞན་དུ་བྲོས་པས། ཡུལ་ཕྱོགས་གཞན་པ་དེ་དག་ཏུ་དེའི་རྐྱེན་གྱིས་བསྟན་པ་སྔར་བས་དར་བ་བྱུང་།
སློབ་དཔོན་མཁས་པ་ཆེན་པོ་དེ་དག་ལས། དཔལ་མགོན་འཕགས་པ་ཀླུ་སྒྲུབ། སློབ་དཔོན་ཨརྱ་དེ་ཝ། འཕགས་པ་ཐོགས་མེད། སློབ་དཔོན་དབྱིག་གཉེན། སློབ་དཔོན་ཕྱོགས་གླང། དཔལ་ལྡན་ཆོས་གྲགས་དྲུག་ལ་འཛམ་གླིང་རྒྱན་དྲུག་ཅེས་གྲགས། དང་པོ་གཉིས་དབུ་མའི་རྒྱན། བར་པ་གཉིས་མངོན་པའི་རྒྱན། ཐ་མ་གཉིས་ཚད་མའི་རྒྱན་དུ་གྲགས། སློབ་དཔོན་དཔའ་བོ་དང། སྒྲ་གཅན་འཛིན་བཟང་པོ། སློབ་དཔོན་ཡོན་ཏན་འོད། སློབ་དཔོན་ཆོས་སྐྱོང་བཞི་ལ་ཆེན་པོ་བཞི་ཞེས་གྲགས། སློབ་དཔོན་ཞི་བ་ལྷ་དང་ཙནྡྲ་གོ་མི་གཉིས་ལ་རྨད་བྱུང་སློབ་དཔོན་གཉིས་ཞེས་གྲགས། མཁས་པ་དེ་དག་གི་གསུང་ལས། ཚད་མ་རྣམ་འགྲེལ་དང། མངོན་རྟོགས་རྒྱན། དབུ་མ་འཇུག་པ། མངོན་པ་མཛོད། འདུལ་བ་མདོ་རྩ་བ་རྣམས་ལ་གཞུང་བཀའ་པོད་ལྔའི་རྩ་བ་ཞེས་གྲགས་སོ།།
དེ་དག་ནི་གཙོ་བོར་མདོ་ཕྱོགས་ཀྱི་བསྟན་པའི་དབང་དུ་བྱས་པ་སྟེ། གསང་སྔགས་རྒྱུད་སྡེ་བཞིའི་བསྟན་པའང་སློབ་དཔོན་ཆེན་པོ་དེ་དག་གིས་གསང་ཞིང་སྦས་པའི་སྒོ་ནས་ཉམས་བཞེས་དང་དར་སྤེལ་མཛད་པ་བཅས་འཕགས་ཡུལ་དུ་དམ་པའི་ཆོས་དར་བའི་ཚུལ་མདོ་ཙམ་མོ།།
གཉིས་པ། བོད་ཡུལ་དུ་དར་ཚུལ་ནི།
བོད་ཀྱི་རྒྱལ་པོ་ལྷ་ཐོ་ཐོ་རི་སྙན་བཙན་གྱི་སྐབས་སྤང་སྐོང་ཕྱག་བརྒྱའི་གླེགས་བམ་སོགས་རྒྱལ་པོའི་ཕྱག་ཏུ་འབྱོར་ནས་དམ་པའི་ཆོས་ཀྱི་དབུ་བརྙེས། ཆོས་རྒྱལ་སྲོང་བཙན་སྒམ་པོའི་སྐབས་རྒྱལ་བའི་གསུང་རབ་དུ་མ་བོད་སྐད་དུ་བསྒྱུར་ཞིང་འཆད་ཉན་དང་ཉམས་ལེན་མཛད་དེ་དམ་པའི་ཆོས་ཀྱི་སྲོལ་བཏོད། ཆོས་རྒྱལ་ཁྲི་སྲོང་ལྡེའུ་བཙན་སྐབས་མཁན་སློབ་ཆོས་གསུམ་གདན་འཛོམས་ཏེ། བསམ་ཡས་གཙུག་ལག་ཁང་བཞེངས་ཤིང་དགེ་འདུན་གྱི་སྡེ་བཙུགས་ཏེ་དམ་པའི་ཆོས་དར་ཞིང་རྒྱས་པར་མཛད། མངའ་བདག་ཁྲི་རལ་པ་ཅན་གྱི་སྐབས་དམ་པའི་ཆོས་དུ་མ་བསྒྱུར་ཅིང་གསུང་རབ་ཐམས་ཅད་སྐད་གསར་བཅད་ཀྱིས་གཏན་ལ་ཕབ། དེ་ནས་གླང་དར་མ་རྒྱལ་སར་འཁོད་ནས་སངས་རྒྱས་ཀྱི་བསྟན་པ་བསྣུབས། དེ་ཡན་ལ་བསྟན་པ་སྔ་དར་ཟེར། དེ་རྗེས་མདོ་སྨད་དུ་བླ་ཆེན་དགོངས་པ་རབ་གསལ་གྱིས་བོད་ཀྱི་མཁས་པ་མི་གསུམ་མམ་དམར་གཡོ་གཙང་གསུམ་གྱི་དྲུང་ནས་བསྙེན་པར་རྫོགས། བླ་ཆེན་གྱི་དྲུང་ནས་དབུས་གཙང་མཁས་པ་མི་བཅུས་སྡོམ་པ་བླངས་ཏེ་དབུས་གཙང་དུ་བསྟན་པའི་གནས་གཞི་བཙུགས་ཤིང་སྡོམ་པ་སྤེལ་བས། སླར་ཡང་བསྟན་པ་དར་བའི་འགོ་ཚུགས། དེ་ལ་བསྟན་པ་ཕྱི་དར་ཟེར། བླ་ཆེན་གྱི་སྡོམ་རྒྱུན་དེ་ལ་སྨད་འདུལ་ཟེར། དེ་དང་དུས་མཚུངས། ལྷ་བླ་མ་ཡེ་ཤེས་འོད་ཀྱིས་ལོ་ཆེན་རིན་ཆེན་བཟང་པོ་རྒྱ་གར་དུ་ཆོས་སློབ་པར་བཏང་བས་མཁས་པ་ཆེན་པོར་གྱུར་ཏེ་མདོ་སྔགས་ཀྱི་ཆོས་མང་པོ་བསྒྱུར། རྒྱ་གར་གྱི་མཁས་པ་པཱ་ལ་རྣམ་གསུམ་སྤྱན་དྲངས་ཏེ་སྡོམ་རྒྱུན་སྤེལ་བ་ལ་སྟོད་འདུལ་ཟེར། དེའི་རྗེས་ཁ་ཆེའི་པཎ་ཆེན་ཤཱཀྱ་ཤྲཱི་བོད་དུ་ཕེབས་ནས་སྤེལ་བའི་སྡོམ་རྒྱུན་ལ་པཎ་ཆེན་སྡོམ་རྒྱུན་ཟེར།
བོད་དུ་དར་བའི་ནང་པ་སངས་རྒྱས་པའི་ཆོས་དེའང་རིམ་བཞིན་ཆོས་བརྒྱུད་དང་གྲུབ་མཐའ་མི་འདྲ་བ་དུ་མར་གྱེས།
༡༽ གསང་སྔགས་རྙིང་མའི་གྲུབ་མཐའ་ནི་གཙོ་བོར་ཆོས་རྒྱལ་ཁྲི་སྲོང་ལྡེའུ་བཙན་གྱི་སྐུ་རིང་ལ་སློབ་དཔོན་ཆེན་པོ་པདྨ་འབྱུང་གནས་ཀྱིས་རྗེ་འབངས་ཉེར་ལྔ་སོགས་ལ་གསང་སྔགས་ཀྱི་ཆོས་བསྟན་པ་ལས་བྱུང་། པཎྜིཏ་སྨྲྀཏི་བྱོན་པ་ཡན་ཆད་དུ་བསྒྱུར་པའི་རྒྱུད་རྣམས་ལ་གསང་སྔགས་རྙིང་མ་དང་། ལོ་ཙཱ་བ་རིན་ཆེན་བཟང་པོ་ཕྱིན་ཆད་དུ་བསྒྱུར་བ་རྣམས་ལ་གསང་སྔགས་གསར་མ་ཟེར། གཏེར་ཆོས་ཀྱང་མང་དུ་བྱུང་། མངའ་བདག་ཉང་ཉི་མ་འོད་ཟེར་དང་། གུ་རུ་ཆོས་ཀྱི་དབང་ཕྱུག་གཉིས་ལ་གཏེར་སྟོན་གོང་འོག་གཉིས་ཞེས་གྲགས། གཞན་ཡང་། གཡུང་སྟོན་རྡོ་རྗེ་དཔལ་བ། ཀློང་ཆེན་རབ་འབྱམས་པ་དྲི་མེད་འོད་ཟེར། ཀུན་མཁྱེན་འཇིགས་མེད་གླིང་པ། རྫ་དཔལ་སྤྲུལ་རིན་པོ་ཆེ་འཇིགས་མེད་ཆོས་ཀྱི་དབང་པོ། དིལ་མགོ་འཇམ་དབྱངས་མཁྱེན་བརྩེའི་དབང་པོ། འཇུ་མི་ཕམ་འཇམ་དབྱངས་རྣམ་རྒྱལ་རྒྱ་མཚོ་སོགས་རྙིང་མའི་བསྟན་འཛིན་གྱི་སྐྱེས་བུ་ཆེན་པོ་དུ་མ་རིམ་པར་བྱོན་ཅིང་། དེ་དང་ཆབས་ཅིག རྙིང་མའི་གདན་ས་ཆེན་པོ་དྲུག་སྟེ་སྟོད་དུ་ཐུབ་བསྟན་རྡོ་རྗེ་བྲག་དང་། ཨོ་རྒྱན་སྨིན་གྲོལ་གླིང་། འཕྱོང་རྒྱས་དཔལ་རི་ཐེག་མཆོག་གླིང་སྟེ་རྡོར་སྨིན་དཔལ་གསུམ། སྨད་དུ་ཤར་རྒྱལ་བ་ཀཿཐོག་རྡོ་རྗེ་གདན་དང་། དཔལ་ཡུལ་རྣམ་རྒྱལ་བྱང་ཆུབ་གླིང་།(འདིའི་ཚབ་ཏུ་ཞེ་ཆེན་འདྲེན་པའང་ཡོད།) རྫོགས་ཆེན་རུ་དམ་ཨོ་རྒྱན་བསམ་གཏན་ཆོས་གླིང་སྟེ་ཀཿདཔལ་རྫོགས་གསུམ་སོགས་རྙིང་མའི་དགོན་སྡེ་མང་དུ་བྱུང་།
༢༽ བཀའ་གདམས་པ་ལ་གསར་རྙིང་གཉིས་ཡོད་པ་ལས།
(༡)བཀའ་གདམས་རྙིང་མ་ནི་ཇོ་བོ་རྗེ་དཔལ་ལྡན་ཨ་ཏི་ཤ་ལས་བྱུང་ཞིང་། བཀའ་གདམས་བསྟན་པའི་མེས་པོ་འབྲོམ་སྟོན་རྒྱལ་བའི་འབྱུང་གནས་སོགས་ཇོ་བོའི་སློབ་མ་ཁུ་རྔོག་འབྲོམ་གསུམ་དང། ནག་ཚོ་ལོ་ཙཱ་བ་ཚུལ་ཁྲིམས་རྒྱལ་བ་སོགས་བཀའ་གདམས་ལམ་རིམ་པ། པོ་ཏོ་བ་རིན་ཆེན་གསལ་དང་སྤྱན་སྔ་བ་ཚུལ་ཁྲིམས་འབར། ཕུ་ཆུང་བ་གཞོན་ནུ་རྒྱལ་མཚན་ཏེ་བཀའ་གདམས་སྐུ་མཆེད་གསུམ། པོ་ཏོ་བའི་སློབ་མ་ཞང་ཤ་ར་པ་ཡོན་ཏན་རྒྱ་མཚོ་སོགས་བཀའ་གདམས་གཞུང་པ། སྤྱན་སྔ་པའི་སློབ་མ་བྱ་ཡུལ་པ་ཆེན་པོ་གཞོན་ནུ་འོད་སོགས་བཀའ་གདམས་མན་ངག་པ། རྔོག་ལོ་ཙཱ་བ་བློ་ལྡན་ཤེས་རབ། ཞང་གྲོ་ལུང་པ་བློ་གྲོས་འབྱུང་གནས། ཕྱྭ་པ་ཆོས་ཀྱི་སེངྒེ་། བཅོམ་ལྡན་རིག་པའི་རལ་གྲི་སོགས་ཀྱིས་བཀའ་གདམས་ཀྱི་བསྟན་པ་དར་བར་མཛད། འབྲོམ་སྟོན་རྒྱལ་བའི་འབྱུང་གནས་ཀྱིས་བཀའ་གདམས་བསྟན་པའི་ཆུ་འགོ་བྱང་རྭ་སྒྲེང་རྒྱལ་བའི་དབེན་གནས་ཕྱག་བཏབ། གཞན་ཡང་། གསང་ཕུ་ནེའུ་ཐོག་དང་། བདེ་བ་ཅན། གུང་ཐང་བཅས་གསང་བདེ་གུང་གསུམ་དང་། དགའ་བ་གདོང་། སྐྱོར་མོ་ལུང་། ཟུལ་ཕུ་བཅས་དགའ་སྐྱོ་ཟུལ་གསུམ་སྟེ། སེ་འབྲས་དགེ་གསུམ་མ་བྱུང་གོང་གི་དབུས་ཀྱི་གདན་ས་ཆེན་པོ་དྲུག་པོ་དེ་དག་ཀྱང་ཕལ་ཆེ་བ་བཀའ་གདམས་པའི་གདན་ས་ཡིན་ལ། དེ་བཞིན་སྣར་ཐང་གཙུག་ལག་ཁང་སོགས་བཀའ་གདམས་བསྟན་པའི་གདན་ས་དུ་མ་བྱུང་།
(༢) བཀའ་གདམས་གསར་མ་ནི་རི་བོ་དགེ་ལུགས་པ་སྟེ། འདི་ནི་འཇམ་མགོན་བླ་མ་ཤར་ཙོང་ཁ་པ་ཆེན་པོ་ལས་བྱུང་། ཁོང་གི་སྲས་ཀྱི་ཐུ་བོ་རྒྱལ་ཚབ་དར་མ་རིན་ཆེན་དང་། ནང་ཐུགས་ཀྱི་སྲས་གཅིག་མཁས་གྲུབ་དགེ་ལེགས་དཔལ་བཟང་སྟེ་ཁོང་གསུམ་ལ་རྗེ་ཡབ་སྲས་གསུམ་ཞེས་ཞུ། རྗེ་ཙོང་ཁ་པ་ཆེན་པོས་འབྲོག་རི་བོ་ཆེ་དགའ་ལྡན་རྣམ་པར་རྒྱལ་བའི་གླིང་དང་། ཁོང་གི་སློབ་མ་འཇམ་དབྱངས་ཆོས་རྗེ་བཀྲ་ཤིས་དཔལ་ལྡན་གྱིས་འབྲས་སྤུངས། བྱམས་ཆེན་ཆོས་རྗེ་ཤཱཀྱ་ཡེ་ཤེས་ཀྱིས་སེ་ར། ཐམས་ཅད་མཁྱེན་པ་དགེ་འདུན་གྲུབ་ཀྱིས་གཙང་བཀྲ་ཤིས་ལྷུན་པོའི་དགོན་པ་ཕྱག་བཏབ། རྗེ་བཙུན་ཤེས་རབ་སེང་གེས་སྨད་རྒྱུད་གྲྭ་ཚང་དང་། རྒྱུད་ཆེན་ཀུན་དགའ་དོན་གྲུབ་ཀྱིས་སྟོད་རྒྱུད་གྲྭ་ཚང་ཕྱག་བཏབ། སྟོད་ཤེས་རབ་བཟང་པོས་སྟོད་མངའ་རིས་ཁུལ་དང་། སྨད་ཤེས་རབ་བཟང་པོས་ཁམས་ཁུལ། རོང་པོ་ལྕེ་ནག་པ་དགེ་འདུན་རྒྱལ་མཚན་(ཀིརྟི་སྐུ་ཕྲེང་དང་པོ།)དང་ཚ་ཁོ་དབོན་པོ་ངག་དབང་གྲགས་པ་སོགས་ཀྱིས་མདོ་སྨད་ཁུལ་དུ་དགོན་སྡེ་མང་པོ་ཕྱག་འདེབས་དང་འབྲེལ་འཇམ་མགོན་རྒྱལ་བ་གཉིས་པའི་བསྟན་པ་ཐོག་མར་སྤེལ་བར་མཛད། དེ་བཞིན། བྱ་ཁྱུང་། གསེར་ཁོག དགོན་ལུང་། སྐུ་འབུམ་བཅས་བྱང་གི་དགོན་ཆེན་བཞི་དང། རེབ་གོང་རོང་བོ་དགོན་ཆེན། བླ་བྲང་བཀྲ་ཤིས་འཁྱིལ། ལི་ཐང་དགོན་ཆེན། དཀར་མཛེས་དགོན་ཆེན་སོགས་བཤད་སྒྲུབ་ཀྱི་འདུས་སྡེ་ཤིན་ཏུ་མང་པོ་རིམ་པར་བྱུང་།
གཞན་ཡང་། ༸སྐྱབས་མགོན་༸རྒྱལ་བ་རིན་པོ་ཆེ་སྐུ་ཕྲེང་རིམ་བྱོན་དང་། ཀུན་གཟིགས་༸པཎ་ཆེན་རིན་པོ་ཆེ་སྐུ་ཕྲེང་རིམ་བྱོན། འཇམ་མགོན་རྒྱལ་བའི་རྒྱལ་ཚབ་དགའ་ལྡན་གསེར་ཁྲི་རིམ་བྱོན་སོགས་བསྟན་འཛིན་གྱི་སྐྱེས་བུ་དམ་པ་བགྲང་གིས་མི་ལང་བ་བྱོན།
༣༽ བཀའ་བརྒྱུད་པ་ནི་མར་པ་ལོ་ཙཱ་བ་ཆོས་ཀྱི་བློ་གྲོས་དང་། མཁས་གྲུབ་ཁྱུང་པོ་གཉིས་ལས་བྱུང་ཞིང་། སྔ་མ་ལས་དྭགས་པོ་བཀའ་བརྒྱུད་དང་ཕྱི་མ་ལས་ཤངས་པ་བཀའ་བརྒྱུད་བྱུང། དྭགས་པོ་བཀའ་བརྒྱུད་ལའང་ཆེ་བཞི་ཆུང་བརྒྱད་བྱུང་། འདི་ལ་འདྲེན་ཚུལ་མི་འདྲ་བ་ཡོད་པས་འདིར་ཀོང་སྤྲུལ་ཡོན་ཏན་རྒྱ་མཚོའི་ཤེས་བྱ་ཀུན་ཁྱབ་ལྟར་དྲངས་ན། དེའང་མར་པའི་སློབ་མ་ཀ་ཆེན་བཞིའི་ཡ་གྱལ་སྒྲུབ་པའི་བཀའ་བབས་རྗེ་བཙུན་མི་ལ་རས་པ། དེའི་སློབ་མ་ཉི་མ་ལྟ་བུ་དྭགས་པོ་ལྷ་རྗེ་དང་ཟླ་བ་ལྟ་བུ་རས་ཆུང་བ་གཉིས། མཉམ་མེད་དྭགས་པོ་ལྷ་རྗེའི་སློབ་མ་གཙོ་བོ་རྣམས་ཏེ་འབའ་རོམ་པ་དར་མ་དབང་ཕྱུག་ལས་འབའ་རོམ་བཀའ་བརྒྱུད། ཕག་གྲུ་རྡོ་རྗེ་རྒྱལ་པོ་ལས་ཕག་གྲུ་བཀའ་བརྒྱུད། ཁམས་པ་དབུ་སེའམ་ཀརྨ་དུས་གསུམ་མཁྱེན་པ་ལས་ཀརྨ་བཀའ་བརྒྱུད། དྭགས་པོའི་སློབ་མ་སྒམ་པོ་བ་ཚུལ་ཁྲིམས་སྙིང་པོའི་སློབ་མ་ཞང་ཚལ་པ་འགྲོ་བའི་མགོན་པོ་བརྩོན་འགྲུས་གྲགས་པ་ལས་ཚལ་པ་བཀའ་བརྒྱུད་བཅས་དེ་བཞི་ལ་བཀའ་བརྒྱུད་ཆེ་བཞི་ཟེར། ཕག་མོ་གྲུ་པའི་སློབ་མ་གཙོ་བོ་རྣམས་ཏེ་འབྲི་གུང་སྐྱོབ་པ་འཇིག་རྟེན་མགོན་པོ་ལས་འབྲི་གུང་བཀའ་བརྒྱུད། སྟག་ལུང་ཐང་པ་བཀྲ་ཤིས་དཔལ་བ་ལས་སྟག་ལུང་བཀའ་བརྒྱུད། འགྲོ་མགོན་རྒྱལ་ཚ་དང་ཀུན་ལྡན་རས་པ་སྐུ་མཆེད་དང་ཁོང་གཉིས་ཀྱི་དབོན་པོ་ཁྲོ་ཕུ་ལོ་ཙཱ་བ་ཁུ་དབོན་རྣམས་ལས་ཁྲོ་ཕུ་བཀའ་བརྒྱུད། ཕག་གྲུའི་སློབ་མ་གླིང་རས་པ་པདྨ་རྡོ་རྗེ་ལས་གླིང་རས་བཀའ་བརྒྱུད། ཆོས་རྗེ་སྨར་པ་གྲུབ་ཐོབ་ལས་སྨར་ཚང་བཀའ་བརྒྱུད། ཡེལ་པ་ཡེ་ཤེས་བརྩེགས་པ་ལས་ཡེལ་པ་བཀའ་བརྒྱུད། ཟར་པ་ཡེ་ཤེས་སེངྒེ་ལས་གཡའ་བཟང་བཀའ་བརྒྱུད། སྙི་ཕུ་གྱེར་སྒོམ་ཆེན་པོ་ལས་ཤུག་གསེབ་བཀའ་བརྒྱུད་དེ་ཟུང་བཞི་ཡ་བརྒྱད་དུ་གྲགས་པ་རྣམས་བྱུང་། གླིང་རས་པའི་སློབ་མ་འགྲོ་མགོན་གཙང་པ་རྒྱ་རས་པ་ལས་འབྲུག་པ་བཀའ་བརྒྱུད་བྱུང་། བཀའ་བརྒྱུད་པའི་གདན་ས་གཙོ་བོ་ཕག་གྲུའི་གདན་ས་མཐིལ་དང་། འབྲི་གུང་མཐིལ། ཚལ་གུང་ཐང། མཚུར་ཕུ། དཔལ་སྤུངས་སོགས་དགོན་སྡེ་དུ་མ་བྱུང་།
༤༽ ས་སྐྱ་པ་ནི། འཁོན་དཀོན་མཆོག་རྒྱལ་པོས་འབྲོག་མི་ལོ་ཙཱ་བའི་མདུན་ནས་ལམ་འབྲས་གསན་ཅིང་ས་སྐྱའི་དགོན་པ་བཏབ་པ་ལས་བྱུང་། དེ་ནས་ས་སྐྱ་གོང་མ་རྣམ་ལྔ་སྟེ་འཁོན་དཀོན་མཆོག་རྒྱལ་པོའི་སྲས་ས་ཆེན་ཀུན་དགའ་སྙིང་པོ། ས་ཆེན་གྱི་སྲས་སློབ་དཔོན་བསོད་ནམས་རྩེ་མོ་དང་རྗེ་བཙུན་གྲགས་པ་རྒྱལ་མཚན་ཏེ་དཀར་པོ་རྣམ་གསུམ་དང། རྗེ་བཙུན་གྲགས་རྒྱན་གྱི་སྐུ་ཚ་ས་སྐྱ་པཎྜིཏ་ཀུན་དགའ་རྒྱལ་མཚན་དང་། ས་པཎ་གྱི་སྐུ་ཚ་འགྲོ་མགོན་ཆོས་རྒྱལ་འཕགས་པ་སྟེ་དམར་པོ་རྣམ་གཉིས་བཅས་གོང་མ་རྣམ་ལྔ་བྱོན། དེ་བཞིན། བླ་མ་དམ་པ་བསོད་ནམས་རྒྱལ་མཚན། གཡག་ཕྲུག་སངས་རྒྱས་དཔལ་དང་རོང་སྟོན་སྨྲ་བའི་སེངྒེ་ཤཱཀྱ་རྒྱལ་མཚན་ཏེ་ས་སྐྱ་པའི་མདོ་ཕྱོགས་ཀྱི་བསྟན་འཛིན་གཡག་རོང་གཉིས། ངོར་པ་ཀུན་དགའ་བཟང་པོ་དང་རྫོང་པ་ཀུན་དགའ་རྣམ་རྒྱལ་ཏེ་ས་སྐྱའི་སྔགས་ཕྱོགས་ཀྱི་བསྟན་འཛིན་ངོར་རྫོང་གཉིས། གོ་བོ་རབ་འབྱམས་པ་བསོད་ནམས་སེངྒེ་དང་པཎ་ཆེན་ཤཱཀྱ་མཆོག་ལྡན་ཏེ་ས་སྐྱའི་མཁས་པ་ཆེན་པོ་གོ་ཤཱཀ་གཉིས། མུས་ཆེན་སེམས་དཔའ་ཆེན་པོ་དཀོན་མཆོག་རྒྱལ་མཚན། ཚར་ཆེན་བློ་གསལ་རྒྱ་མཚོ་སོགས་དང་། དེ་བཞིན་ས་སྐྱའི་ཁྲི་འཛིན་གོང་མ་རིན་པོ་ཆེ་རིམ་བྱོན་སོགས་དཔལ་ལྡན་ས་སྐྱ་པའི་བསྟན་འཛིན་གྱི་སྐྱེས་བུ་ཟམ་མ་ཆད་པར་བྱོན། གདན་ས་གཙོ་བོ་ས་སྐྱ་དགོན་དང་། རྫོང་སར་བཀྲ་ཤིས་ལྷ་རྩེ། འཕན་པོ་ནཱ་ལེནྡྲ། གོང་དཀར་རྡོ་རྗེ་གདན་སོགས་དུ་མ་བྱུང་།
གཞན་ཡང། ཞི་བྱེད་པ། ཇོ་ནང་པ། བོ་དོང་པ། ཞ་ལུ་པའམ་བུ་ལུགས་པ་སོགས་གྲུབ་མཐའ་དུ་མ་ཡོད་ལ། གཡུང་དྲུང་བོན་ནི་ཞང་ཞུང་འོལ་མོ་ལུང་རིང་ནས་བོད་དུ་དར་བར་བཤད་ཅིང་། དེ་ལ་བོད་ཀྱི་རྒྱལ་རབས་དྲུག་པ་གདགས་ཁྲི་བཙན་པོའི་སྐབས་སུ་བྱུང་བའི་བརྡོལ་བོན་དང་། རྒྱལ་པོ་གྲི་གུམ་བཙན་པོའི་སྐབས་སུ་བྱུང་བའི་འཁྱར་བོན། ཁྲི་སྲོང་ལྡེ་བཙན་སོགས་ཀྱི་སྐབས་སུ་བྱུང་བའི་བསྒྱུར་བོན་ཏེ་གསུམ་ཡོད་པ་བཅས་བོད་དུ་ཆོས་བརྒྱུད་གྲུབ་མཐའ་དར་ཚུལ་མདོ་ཙམ་མོ།།
འདི་ནི་ཆོས་འབྱུང་ལ་གསར་དུ་སློབ་མཁན་ཞིག་གི་ཆེད་སྔོན་གྱི་ཟིན་བྲིས་ཤིག་ལ་སྣོན་འཕྲི་ཅུང་ཟད་དང་བཅས་འབྲིང་བ་འཇིགས་མེད་ཀྱིས་ཕྱི་ལོ་ ༢༠༡༦ ཟླ་ ༨ ཚེས་ ༡༣ ཉིན་བྲིས་པའོ།


text:
མཚོ་སྔོན་གསར་འགྱུར་དྲ་བའི་འཕྲིན་ལྟར་ན། གསར་འགོད་པས་མཚོ་སྔོན་ཞིང་ཆེན་སློབ་གསོ་ཐིང་ནས་ཤེས་རྟོགས་བྱུང་བར། ཉེ་སྔོན་རང་ཞིང་གིས་《མཐོ་རིམ་སློབ་འབྲིང་དུས་མཚམས་ཀྱི་རྒྱུགས་ལེན་སློབ་བསྡུའི་ལམ་ལུགས་སྒྱུར་བཅོས་ལ་སྔར་བས་སྐུལ་མ་གཏོང་རྒྱུའི་སྐོར་གྱི་བསམ་འཆར་ལག་བསྟར》(《བསམ་འཆར་ལག་བསྟར》ཞེས་མིང་བསྡུས) ཞེས་པ་གཏན་འབེབས་བྱས་ཏེ་དངོས་སུ་བཏོན་པ་དང་། ད་ལོར་ཟི་ལིང་གྲོང་ཁྱེར་གྱི་རྫོང་གསུམ་དང་མཚོ་ཤར་གྲོང་ཁྱེར་། མཚོ་ལྷོ་དང་མཚོ་ནུབ། མཚོ་བྱང་གི་ཁུལ་གསུམ་བཅས་ཀྱིས་དམའ་གཅིག་གི་སློབ་མ་གསར་བར་འབྲིང་རྒྱུགས་ཀྱི་སྒྱུར་བཅོས་ཚོད་ལྟ་བྱེད་རྒྱུ་རེད།
རྒྱུས་ལོན་པ་ལྟར་ན། ཟི་ལིང་གྲོང་ཁྱེར་གྱི་གྲོང་ཁུལ་གྱིས་2017ལོའི་སྟོན་ཁར་དམའ་གཅིག་སློབ་མ་གསར་བར་དམའ་འབྲིང་གི་སྦྱངས་འབྲས་ཆུ་ཚད་རྒྱུགས་ལེན་དང་ཕྱོགས་བསྡུས་ཀྱི་བྱང་ཚད་གདེང་འཇོག་ཚོད་ལྟ་བྱས་པ་དང་། 2018ལོར། ཟི་ལིང་གྲོང་ཁྱེར་གྱི་རྫོང་གསུམ་དང་མཚོ་ཤར་གྲོང་ཁྱེར། མཚོ་ལྷོ་དང་མཚོ་ནུབ། མཚོ་བྱང་གི་ཁུལ་གསུམ་བཅས་ཀྱིས་དམའ་གཅིག་གི་སློབ་མ་གསར་བར་འབྲིང་རྒྱུགས་ཀྱི་སྒྱུར་བཅོས་ཚད་ལྟ་བྱེད་རྒྱུ་རེད། 2019ལོར། ཞིང་ཆེན་ཡོངས་ཀྱི་དམའ་གཅིག་གི་སློབ་མ་གསར་པར་དམའ་འབྲིང་གི་སྦྱངས་འབྲས་ཆུ་ཚད་དང་ཕྱོགས་བསྡུས་ཀྱི་བྱང་ཚད་གདེང་འཇོག་ཚད་ལེན་གྱི་རྒྱུགས་ལེན་རྒྱུ་རེད། 2020ལོར། ཟི་ལིང་གྲོང་ཁྱེར་གྱི་གྲོང་ཁུལ་གྱིས་དམའ་འབྲིང་གི་སྦྱངས་འབྲས་ཆུ་ཚད་ཀྱི་རྒྱུགས་འབྲས་དང་ཕྱོགས་བསྡུས་བྱང་ཚད་གདེང་འཇོག་ཟུང་འབྲེལ་བྱས་ཏེ་མཐོ་འབྲིང་དུས་མཚམས་ཀྱི་སློབ་གྲྭའི་སློབ་བསྡུའི་རྒྱུགས་ལེན་དཔེ་དབྱིབས་གསར་པ་ལག་བསྟར་བྱ་རྒྱུ་རེད། 2022ལོར། ཞིང་ཆེན་ཡོངས་ཀྱིས་མཐོ་འབྲིང་དུས་མཚམས་ཀྱི་སློབ་གྲྭའི་སློབ་བསྡུའི་རྒྱུགས་ལེན་དཔེ་དབྱིབས་གསར་བ་ཁྱོན་ཡོངས་ནས་ལག་བསྟར་བྱ་རྒྱུ་རེད། ཐེངས་འདིའི་བསྒྱུར་བཅོས་བྱ་རྒྱུའི་གཙོ་གནད་ནི་སློབ་འབྲིང་སློབ་མ་རེད།
རྒྱུགས་ལེན་བསླབ་ཚན་ནང་དུ་རྒྱལ་ཁབ་ཀྱིས་ཁྱབ་སྤེལ་བྱས་པའི་《འོས་འགན་སློབ་གསོའི་སློབ་ཚན་བཀོད་སྒྲིག་དངོས་བཤེར་འཆར་གཞི་》ནང་གཏན་འཁེལ་བྱས་པའི་བསླམ་ཚན་ཚང་མ་འདུ་བ་རེད། རྒྱུགས་ལེན་བྱེད་སྟངས་ནི་སྐད་ཡིག་(རྒྱ་ཡིག)་དང་མི་རིགས་སྐད་ཡིག་(མི་རིགས་སྐད་ཡིག་བསླབ་ཚན་བཙུགས་ཡོད་པའི་སློབ་མར་རེ་བ་བཏོན་པ་ཡིན)། གྲངས་རིག་དང་ཕྱི་སྐད། ཀུན་སྤྱོད་དང་ཁྲིམས་སྐྱོང་། ལོ་རྒྱུས་དང་ས་ཁམས། དངོས་ལུགས་དང་རྫས་འགྱུར། སྐྱེ་དངོས་དག་ལ་ཡིག་རྒྱུགས་ལེན་རྒྱུ་ཡིན་པ་དང་། ལུས་རྩལ་དང་བདེ་ཐང་ཡུལ་དངོས་སུ་ཚོད་ལྟ་བྱེད་རྒྱུ་ཡིན་ཞིང་། ཆ་འཕྲིན་ལག་རྩལ་དང་དངོས་ལུགས། རྫས་འགྱུར་དང་སྐྱེ་དངོས་སོགས་ཀྱི་དངོས་བཤེར་རྒྱུགས་གཞི་ལག་ལེན་རྣམ་པའི་རྒྱུགས་ལེན་རྒྱུ་རེད། ཕྱི་སྐད་ཀྱི་ཉན་པ་དང་བཤད་པའི་ཚོད་ལྟའི་རྒྱུགས་གཞི་དེ་འཕྲུལ་ཆས་དང་ཁ་བརྡ་བྱེད་པའི་སྒོ་ནས་རྒྱུགས་ལེན་རྒྱུ་ཡིན་པ་དང་། རོལ་དབྱངས་དང་མཛེས་རྩལ་ལ་བརྒྱུད་རིམ་རང་བཞིན་དང་མཇུག་མཐའི་རང་བཞིན་གྱི་ཞིབ་བཤེར་ཟུང་འབྲེལ་བྱ་ཐབས་སྤྱད་ཆོག་པ་རེད།
ལོ་ཙཱ་བ། ཡེ་ཤེས་སྒྲོལ་མ།


text:
– མཁན་ཆེན་ཁྲོ་རུ་ཚེ་རྣམ།
དེ་ཡང་བོད་ཀྱི་གསོ་བ་རིག་པའི་རྩ་བ་ནི་བོད་མི་རིགས་རང་ཉིད་ཀྱིས་སྲོལ་གཏོད་དར་སྤེལ་བྱས་པ་ཞིག་ཡིན། ཆེས་སྔ་མོ་ནས་བོད་དུ་གསོ་རིག་སོགས་རིག་གནས་ཡོད་པར་གྲགས་ཀྱང་ཐོག་མར་བོད་དང་མཐའ་སྐོར་གྱི་མི་རིགས་ཁག་དང་། རྒྱལ་ཁབ་ཁག་བར་ཕན་ཚུན་འགྲོ་འོང་ཆེས་ཉུང་བའི་སྐབས་ཏེ། བོད་ཡོངས་གཅིག་གྱུར་གྱི་ཐོག་མའི་རྒྱལ་པོ་མི་རྗེ་གཉའ་ཁྲིོ་བཙན་པོའི་དུས་ནས་བོད་དུ་སྨན་དཔྱད་ཀྱི་ལག་ལེན་ཡོད་པ་རྗེས་དཔག་བྱེད་ཐུབ། གང་ལགས་ཤེ་ན། གཉའ་ཁྲི་བཙན་པོ་སྲིད་ཁྲིར་འཁོད་སྐབས་ཆབ་འབངས་དང་རྒྱལ་སྲིད་ལ་གནོད་པ་ཡོད་པའི་དོགས་པ་དྲུག་བཏོན་ཏེ། དེ་དག་གི་གནོད་པ་སེལ་བའི་ཐབས་ཇི་ལྟར་ཡོད་ཅེས་དྲི་བ་མཛད་པ་ན། བློན་པོ་ཤེས་པ་ཅན་རྩིབས་ལྷ་སྐར་མ་ཡོལ་སྡེས་གནོད་པ་རེ་རེ་བཞིན་སེལ་བའི་ཐབས་ཡོད་པའི་ལན་ཞུས་པའི་ནང་། དུག་གི་གནོད་པ་བྱུང་ན་ཇི་ལྟར་བྱ། ཞེས་དྲིས་པ་ན། དེ་ལ་ཕན་པའི་ཐབས་སྨན་བསྟེན་རྒྱུ་ཡོད། ཅེས་ལན་བཏབ་ཡོད་པ་དང་། གཞན་ཡང་། ཕན་ཤེས་སྨན་དཔྱད་པ་དང་། སྐོར་ཤེས་རྩིས་པ་ཟེར་བ་ཡོད་པ་མ་ཟད། གཡུ་ཐོག་རྙིང་མའི་རྣམ་ཐར་ལས། གཡུ་ཐོག་ཆེན་པོས་རྒྱ་གར་གྱི་སྨན་པའི་དྲི་བར་ལན་གནང་སྐབས། ཞང་ཞུང་གི་ལུགས་ལ་ནད་ཐུར་དུ་སྦྱོང་བ་བཤལ་གྱི་རྒྱུད་དང་། གཡུང་དྲུང་བོན་གྱི་ལུགས་ལ་ནད་ཞི་བར་བྱེད་པ་དུགས་ལུམས་བྱུགས་གསུམ་གྱི་རྒྱུད། བོད་ཀྱི་ལུགས་ལ་ནད་གསོ་བར་བྱེད་པ་གཉེན་པོ་བཞི་ལྡན་གྱི་རྒྱུད་ཅེས་པ་སོགས་ཡོད་ཚུལ་གསུངས་པའི་སྐོར་འཁོད་ཡོད།
བོན་གྱི་སྟོན་པ་གཤེན་རབ་མི་བོ་ཆེ་འཇིག་རྟེན་དུ་བྱོན་པའི་དུས་སུ་དེའི་གདུང་སྲས་བརྒྱད་ཀྱི་ཆེ་ཤོས་དཔྱད་བུ་ཁྲི་ཤེས་ཞེས་པ་སྨན་དཔྱད་བསྟན་པའི་རྐང་འཛིན་ཡིན་པ་དེས་《གསོ་བྱའི་ནད་འབུམ་ནག་པོ་》དང་། 《གསོ་ཐབས་ཀྱི་དཔྱད་འབུམ་ཁྲ་བོ་》 《གསོ་བྱེད་ཀྱི་སྨན་འབུམ་དཀར་པོ་》 《གསོ་དཔྱད་ཀྱི་མདོ་དགུ་》 《གསོ་རིག་དཔྱད་རྒྱུད་ཟླ་ཟེར་》ཟེར་བ་སོགས་གསོ་དཔྱད་ཀྱི་གཞུང་ལུགས་ཀྱང་མཛད་ཡོད་པ་སོགས་ལོ་རྒྱུས་ཀྱི་ཡིག་རིགས་མང་པོ་ལས་གསལ།
དེ་ནས་བཟུང་སྟེ་བོད་ཀྱི་མེས་པོ་མཁས་མཛངས་ལྡན་པ་རྣམས་ནས་ནད་བཅོས་ནད་འགོག་གི་བྱ་བར་འབད་བརྩོན་ཆེས་ཆེར་གནང་སྟེ་ཉམས་མྱོང་མང་པོ་བསགས་པར་བརྟེན། རིམ་གྱིས་གོང་འཕེལ་བྱུང་བ་ཞིག་རེད། དེ་ལྟར་བོད་དུ་སྨན་དཔྱད་ཀྱི་ལག་ལེན་ཡོད་པ་ཡིག་རིགས་ལ་གསལ་བ་ནས་བཟུང་ད་བར་མི་ལོ་ཉིས་སྟོང་ལྷག་སོང་། བོད་ཀྱི་རྒྱལ་རབས་ཉེར་བདུན་པ་ལྷ་ཐོ་ཐོ་རི་གཉན་བཙན་གྱི་སྐུ་དུས་འགོ་བརྩམས་ཏེ་བོད་ཀྱི་རྒྱལ་རབས་རིམ་བྱོན་གྱིས་རྒྱལ་ཁབ་དང་མི་རིགས་གཞན་གྱི་གསོ་དཔྱད་ཀྱི་ལག་ལེན་དང་། བོད་ལུགས་གསོ་དཔྱད་ཟུང་འབྲེལ་ཐོག་ནད་བཅོས་སྨན་དཔྱད་ཀྱི་ལག་ལེན་བྱས་པ་དང་། ཤེས་རབ་སྨན་པ་གསོ་སྐྱོང་གནང་བ་སོགས་ཕྱི་ཕྱོགས་དང་འབྲེལ་བ་བཙུགས་ཏེ་གསོ་དཔྱད་ཀྱི་བྱ་བ་གོང་འཕེལ་བཏང་ཡོད།
ལྷག་པར་རྒྱལ་རབས་སོ་གསུམ་པ་ཆོས་སྐྱོང་བའི་རྒྱལ་པོ་ཆེན་པོ་སྲོང་བཙན་སྒམ་པོའི་སྐུ་དུས་སུ་བོད་ཀྱི་སྨན་པ་རྣམས་ནས་བོད་དར་རིག་གནས་ཁོ་ནར་བློ་ཡིད་ཚིམ་ནས་མ་བསྡད་པར། མི་རིགས་དང་། རྒྱལ་ཁབ་གཞན་དག་གི་གསོ་རིག་རིག་གཞུང་དང་། ལག་ལེན་ཁག་ཅིག་སློབ་སྦྱོང་བྱས་ཏེ། དེ་དག་བོད་སྐད་དུ་བསྒྱུར། བོད་རང་གི་གནམ་གཤིས་དང་ས་བབས། མིའི་ལུས་ཁམས་ཀྱི་ཁྱད་ཆོས་དང་མཐུན་པའི་ལེགས་ཆ་མང་དུ་བླངས་ཏེ། སྔར་གྱི་ལག་ལེན་ཉམས་མྱོང་རྣམས་དང་ཕྱོགས་གཅིག་ཏུ་བསྡེབས་པ་《མི་འཇིགས་པའི་མཚོན་ཆ་》ཞེས་པའི་གཞུང་ལུགས་ཤིག་བརྩམས་པ་བོད་མི་རིགས་རང་ཉིད་ཀྱི་གསོ་བ་རིག་པའི་གཞུང་ལུགས་སྔ་ཤོས་ཀྱི་གྲས་ཡིན།
རྒྱལ་རབས་སོ་བརྒྱད་པ་ཁྲི་སྲོང་ལྡེའུ་བཙན་གྱི་སྐུ་དུས་སུ། སྔར་ལས་ལྷག་པའི་སྒོ་ནས་ཕྱི་ཕྱོགས་དང་འབྲེལ་བ་བཙུགས། རྒྱ་གར་དང་། རྒྱ་ནག བལ་ཡུལ་སོགས་ནས་མཁས་པ་མང་པོ་གདན་འདྲེན་ཞུས། བསམ་ཡས་སུ་སློབ་གྲྭ་བཙུགས། བེེ་རོ་ཙ་ན་སོགས་བོད་ཀྱི་མཁས་པ་མང་པོ་གསོ་སྐྱོང་གནང་། ཕྱི་ནང་གི་སྨན་པ་མཁས་པ་རྣམས་ལྷན་ཅིག་ཏུ་ཞལ་འཛོམས་ནས་རྒྱལ་ཁམས་སོ་སོའི་ཁྱད་ཆོས་ལུགས་སྲོལ་མི་འདྲ་བ་རྣམས་སློབ་སྦྱོང་དང་ལག་ལེན་གནང་བར་བརྒྱུད། འཛམ་གླིང་རྩེ་མཐོའི་མིའི་ལུས་ཁམས་དང་མཐུན་པའི་གསོ་དཔྱད་ཀྱི་གཞུང་ལུགས་《རིན་ཆེན་སྤུངས་པ་》ཞེས་པ་སོགས་བརྩམས། ལོ་ཆེན་བེེ་རོ་རྒྱ་གར་ལ་ཕེབས་ཏེ་ཁ་ཆེ་ཟླ་བ་མངོན་དགའ་སོགས་ལ་བཏུགས་ནས་གསོ་རིག་ཁག་ཅིག་སློབ་སྦྱོང་གནང་། བོད་དུ་ཕྱིར་ཕེབས་རྗེས་ཁ་ཆེ་ཟླ་དགའི་མན་ངག་ཞལ་ཤེས་དང་བོད་སྔ་རབས་ཀྱི་ལུགས་སྲོལ་ཟུང་དུ་སྦྲེལ་ཏེ་《ཉམས་ཡིག་མཐོང་བ་དོན་ལྡན་》 《ཁྱད་པར་ཟབ་པ་རྣམ་གསུམ་》 《གསོ་དཔྱད་སྔོའི་མན་ངག་སྔོ་འབུམ་》སོགས་བརྩམས་ནས་བོད་ཀྱི་གསོ་བ་རིག་པའི་གཞུང་ལུགས་ཕུན་སུམ་ཇེ་ཚོགས་སུ་སོང་། སྨན་དཔྱད་ལག་ལེན་ཡང་རྒྱ་ཆེར་འཕེལ། རིགས་མཐོ་དམན་དང་། གྲལ་རིམ་གྱི་དབྱེ་བ་མེད་པར། བོད་ཕྲུག་བློ་རྣོ་བ་ཁག་ཅིག་བསྡུས་ནས་གསོ་རིག་སློབ་སྦྱོང་བྱེད་དུ་བཅུག་སྟེ་རྒྱུད་འཛིན་པ་གསོ་སྐྱོང་བྱས།
དེ་དག་ལས་ཁྱད་པར་དུ་གྱུར་པ། གངས་ཅན་སྨན་པའི་རྒྱལ་པོ་གཡུ་ཐོག་སྙིང་མ་ཡོན་ཏན་མགོན་པོ་རྒྱ་གར་དུ་ཕེབས་ནས་ཁ་ཆེ་ཟླ་བ་མངོན་པར་དགའ་བར་གཏུགས་ནས་རྒྱ་གར་གྱི་གསོ་བ་རིག་པའི་གཞུང་ལུགས་ཁག་ལ་སློབ་སྦྱོང་གནང་། སླར་བོད་དུ་ཕེབས་ནས་ཁ་ཆེ་ཟླ་དགའི་མན་ངག་ཞལ་ཤེས་རྣམས་དང་། ལོ་ཆེན་བེེ་རོ་ཙ་ནའི་སྔོ་འབུམ་དང་བོད་སྔ་རབས་ནས་བརྒྱུད་པའི་བོད་ཀྱི་གསོ་རིག་གི་གཞུང་གདམས་ཀྱི་མྱོང་བྱང་ཐུན་མིན་ཀྱི་ཁྱད་ཆོས་ལྡན་པ་བཅས་ཕྱོགས་སྒྲིག་གནང་སྟེ་《བདུད་རྩི་སྙིང་པོ་གསང་བ་མན་ངག་གི་རྒྱུད་》ཅེས་པ་འདི་རྩོམ་སྒྲིག་མཛད། རྒྱུད་དེ་ཤིན་ཏུ་རྩིས་ཆེར་མཛད་ནས་དཔེ་དེ་ཉིད་ཁྲི་སྲོང་སྡེ་བཙན་གྱི་བཀའ་ལྟར་འཐོར་བརླགས་མི་འགྲོ་བའི་ཆེད་དུ་གནས་སྐབས་བསམ་ཡས་ཀ་བ་བུམ་པ་ཅན་གྱི་ཀ་འགོའི་ནང་དུ་གཏེར་དུ་སྦས་ནས་ཉར་ཚགས་བྱས། གཡུ་ཐོག་པ་ཉིད་དགུང་ལོ་ལྔ་བཅུ་ཕེབས་པའི་སྐབས་སུ་ཀོང་པོ་སྨན་ལུང་དུ་ཕེབས་ཏེ། དེར་སྨན་གྱི་གྲོང་ཁྲེར་ལྟ་ན་སྡུག་ཅེས་བྱ་བའི་སྨན་པའི་སློབ་གྲྭ་ཞིག་ཆགས་བཏབ། ཀོང་པོ་བདེ་བ་དཔལ་གྱིས་ཞུས་དོན་ལྟར་སློབ་བུ་རྣམས་ཀྱི་དོན་དུ། བདུད་རྩི་སྙིང་པོ་གསང་བ་མན་ངག་གི་རྒྱུད་ཀྱི་ནང་དོན་ལྟར་བུ་དོན་མ་ཞེས་པའི་སློབ་དེབ་རྩོམ་སྒྲིག་གནང་། སྨན་རྩིས་གཉིས་ལྡན་གྱི་རྒྱུད་འཛིན་པ་མང་པོ་གསོ་སྐྱོང་མཛད། གསོ་དཔྱད་ཀྱི་བསྟན་པ་རྒྱ་ཆེར་སྤེལ། སློབ་མ་སོ་སོའི་ཞིབ་ཕྲའི་སྦྱངས་འབྲས་ལ་གཞིགས་ཏེ། སྨན་པ་འབུམ་རམས་པ་དང་། སྨན་པ་རབ་འབྱམས་པ། སྨན་པ་དཀའ་བཅུ་པ། སྨན་པ་བསྡུས་ར་བ་བཅས་ལག་རྩལ་ཤེས་ཡོན་གྱི་རིམ་པ་བཞི་ཕྱེ་ནས་སོ་སོའི་མཚན་གནས་གནང་རྒྱུའི་གཏན་འབེབས་མཛད། དེ་ནས་མི་ལོ་བརྒྱ་དང་ལྔ་བཅུ་ན། སྨན་སྲུང་ཞང་བློན་རྡོ་རྗེ་བདུད་འདུལ་གྱི་ལུང་བསྟན་ལྟར་གཏེར་སྟོན་གྲྭ་མངོན་དབང་ཕྱུག་འབར་བས་བསམ་ཡས་ཀ་བ་བུམ་པ་ཅན་ནས་བདུད་རྩི་སྙིང་པོ་གསང་བ་མན་ངག་གི་རྒྱུད་ཀྱི་དཔེ་གཏེར་ནས་བཏོན། གནས་བརྟན་དར་མ་གྲགས་ལ་ཆིག་བརྒྱུད་དུ་གནང་། དེས་རོག་སྟོན་དཀོན་མཆོག་སྐྱབས་ལ་གནང་། དེས་གཡུ་ཐོག་གསར་མ་ཡོན་ཏན་མགོན་པོ་ལ་གནང་། གཡུ་ཐོག་གསར་མ་ཡོན་ཏན་མགོན་པོ་དེ་ཉིད་ཀྱིས་བདུད་རྩི་སྙིང་པོ་གསང་བ་མན་ངག་གི་རྒྱུད་ཉིད་རྩ་བར་བཟུང་། མི་རབས་བཅུ་གསུམ་བར་དུ་བརྒྱུད་པའི་ལག་ལེན་མན་ངག་གིས་ཟུར་བརྒྱན་ཏེ་བོད་ཀྱི་གསོ་བ་རིག་པའི་གཞུང་དང་ལག་ལེན་ཆ་ཚང་བ་ཞིག་བརྩམས་པ་ལ་ཐུགས་མངོན་པར་ཕྱོགས་པའི་ཚེ། བདེ་གཤེགས་སྨན་གྱི་བླ་མས་དངོས་སུ་ཞལ་གཟིགས། ལུང་བསྟན་ནས་སྤྲུལ་པའི་དྲང་སྲོང་རིག་པའི་ཡེ་ཤེས་དང་། ཡིད་ལས་སྐྱེས་ཀྱིས་ཞུ་བ་དང་ཞུ་ལེན་གྱི་ཚུལ་དུ་རྒྱུད་བཞི་ཡོངས་སུ་རྫོགས་པ་གསུངས་པ་དག་པའི་གཟིགས་པ་ལྟར་ཡན་ལག་བརྒྱད་ཀྱི་བདག་ཉིད་ཅན་བཀའ་དངོས་དང་ཁྱད་མེད་པའི་《བདུད་རྩི་སྙིང་པོ་ཡན་ལག་བརྒྱད་པ་གསང་བ་མན་ངག་གི་རྒྱུད་》ཅེས་པའམ་《དཔལ་ལྡན་རྒྱུད་བཞི་》ཞེས་འཛམ་གླིང་ཀུན་ཏུ་ཡོངས་སུ་གྲགས་པའི་བོད་ཀྱི་གསོ་དཔྱད་ཀུན་གྱི་རྒྱལ་པོའམ་རྩ་བའི་རིག་པའི་གཞུང་ལུགས་འདི་ཉིད་རྩོམ་སྒྲིག་གནང་། འདི་འཆད་སྤེལ་གནང་ནས་ད་ལྟར་ལོ་བརྒྱད་བརྒྱ་ལྷག་སོང་།
དེ་ནས་བོད་ཡུལ་སྟོད་སྨད་བར་གསུམ་གྱི་མཁས་པ་མང་པོས་རྒྱུད་བཞི་སློབ་སྦྱོང་བྱས་ཏེ་ཤེས་ལྡན་མི་སྣ་མང་པོ་གསོ་སྐྱོང་མཛད་པ་དང་ཆབས་ཅིག་སྨན་དཔྱད་ཀྱི་ལག་ལེན་རྒྱ་ཆེར་གནང་། རྩ་བ་དཔལ་ལྡན་རྒྱུད་བཞི་ཡི་རིག་པའི་གཞུང་ལུགས་ལ་གཞིར་བཟུང་། རང་རང་སོ་སོའི་ལག་ལེན་དངོས་ལས་ཐོབ་པའི་ཉམས་མྱོང་གི་བསྟན་བཅོས་ཤིན་ཏུ་མང་པོ་རྩོམ་སྒྲིག་མཛད་པ་ད་ལྟའི་དུས་སུའང་དཔྱད་གཞིའི་ཡིག་ཆར་ཉེ་བར་མཁོ་བའི་བསྟན་བཅོས་འདི་དག་ལགས། སྐབས་དེའི་དུས་སུ་འཛམ་གླིང་དུ་དར་བའི་གསོ་རིག་ཆེན་པོ་རྒྱ་གར་གསོ་རིག་དང་། རྒྱ་ནག་གི་གསོ་རིག ཤིས་ལ་ཡི་གསོ་རིག བོད་ཀྱི་གསོ་རིག་བཅས་རྣམ་པ་བཞི་ཡོད་པ་ལས། རིག་པའི་གཞུང་ལུགས་དང་། ནད་ཐོག་ལག་ལེན་གང་གི་ཆ་ལའང་བོད་ཀྱི་གསོ་རིག་འདི་ནི་ཆ་ཚང་ཤོས་དང་། རྒྱ་ཆེ་ཤོས། གཏིང་ཟབ་ཤོས། ཆེས་སྔོན་ཐོན་གྱི་གསོ་རིག་ཉག་གཅིག་དེ་ཡིན། དཔེར་ན་དུས་དེ་ཙམ་ནས་བོད་ཀྱི་གསོ་དཔྱད་པ་མཁས་པ་ཚོས་མི་ཡི་ལུས་ཀྱི་ཕྱི་ནང་བར་གསུམ་གྱི་གྲུབ་ཆ་ཕྲ་རགས་ཐམས་ཅད་ཀྱི་དབྱེ་བའི་རྣམ་གྲངས་དང་། ངོ་བོ་ངེས་ཚིག སོ་སོའི་བྱེད་ལས། ཕན་ཚུན་གྱི་འབྲེལ་བ་དང་སོ་སོའི་ལྡང་ཚད། གཉན་པའི་གནད་དང་། འཕེལ་ཟད་ཀྱི་ཁྱད་པར་སོགས་ཀྱི་གནས་ལུགས་ཕལ་ཆེར་ཆ་ཚང་བར་རྟོགས་ཤིང་ཡིག་ཆར་འཁོད་པ་དེ་ལྟ་བུར་མཚོན་ནའང་། ད་ལྟ་འཛམ་གླིང་སྤྱི་ཚོགས་སྤྱི་ཡི་འཕེལ་རྒྱས་ཤིན་ཏུ་ཆེ་ལ། ཁྱད་པར་ཚན་རིག་དང་། བཟོ་ལས་ལག་རྩལ་གྱི་འཕེལ་རྒྱས་ཆེ་ཆེ་བའི་དུས་རབས་འདི་ལྟ་བུར་ཡང་། ཚན་རིག་གི་ཤེས་བྱ་དང་། ཆེས་སྔོན་ཐོན་གྱི་ཚན་རིག་གི་ལག་ཆ་སྤྱད་དེ་བརྟག་དཔྱད་དང་། དབྱེ་ཞིབ་ཐེངས་མང་བྱས་པ་ལས་བྱུང་བའི་མཇུག་བསྡོམས་ངོས་འཛིན་བྱས་པ་དང་ཕལ་ཆེར་སྒོ་མཐུན་པ་ཙམ་མ་ཟད། ད་དུང་དེ་དག་ལས་ཁྱད་པར་དུ་འཕགས་ཤིང་། རིན་ཐང་ཧ་ཅང་ཆེ་བའི་རིག་པའང་མང་པོ་ཡོད་དོ།།
ཞེས་པ་འདི་གསོ་བ་རིག་པའི་གཞུང་ལུགས་དང་ལག་ལེན་དང་བཅས་པ་ལ་ཅུང་ཟད་གོམས་པར་བྱས་ནས་སྨན་པའི་མིང་ཐོབ་པ་ཁྲོ་རུ་ཚེ་རྣམ་མམ་བརྡ་སྤྲོད་ཀུན་བཤད་ཀྱི་བཏགས་མིང་དུ་ཚངས་སྲས་དགྱེས་པའི་རང་མདངས་གཙུག་ལག་སྨྲ་བའི་སྡེ་ཞེས་འབོད་པས་སྤྱི་ལོ་ ༡༩༩༨ ལོའི་ཟླ་ ༡༠ པའི་ཚེས་༡༥ ཉིན་བྲིས་པའོ།། །།